
Die  Afrikaanse  letterkundige  kritiek  hou  verband  met  die 
opkoms  van  die  Afrikaanse  letterkunde.  Voor  1900  verskyn 
daar  ’n  paar  bloemlesing-digbundels,  ’n  historiese  roman  en 
enkele  novelles. 

Waarskynlik  die  eerste  poging  tot  „literêre  kritiek”  is 
afkomstig  van  die  redaksie  van  Die  Afrïkaanse  Patriot 
na  aanleiding  van  A.  J.  Herholdt  se  Afrikaanse  Lietjie  (15 
Maart  1876) : ,,Ons  wens  dat  Meneer  Herholdt  vir  ons 
meer  gedigte  wil  stuur.  Ons  het  nog  geen  gedig  gekry 
wat  so  deur-en-deur  Afrikaans  is  in  taal  en  gees  nie.  Net 
mar,  ons  stem  nog  nie  met  hom  same,  dat  die  Hollans  nou 
met  die  skuit  moet  weggestuur  worde  na  Holland  toe  nie. 
Ons  het  Hollans  vereers  nog  nodig.” 

Haas  al  die  boeke  word  bespreek,  maar  van  letterkundige 
kritiek  kan  daar  nouliks  sprake  wees;  die  waarde  van  die 
gedigte  word  hopeloos  oorskat;  estetiese  maatstawwe  is 
daar  nie.  Dien  ’n  geskrif  die  nasionale  saak,  maak  dit 
propaganda  vir  Afrikaans,  word  dit  hoog  gestel  — wat 
vreemd  is  aan  die  Afrikaanse  gedagte,  word  onvoorwaarde- 
lik  verdoem;  die  ,,kritikus”  (altyd  naamloos)  word  dan 
heftig,  fel  persoonlik.  Dit  was  reklame-kritiek  vir  die 
volksaak,  en  het  met  letterkunde  weinig  gemeen  gehad. 

Hierdie  vertroeteling  van  die  Afrikaanse  boek  word  na 
1900  ’n  tydlank  voortgesit  deur  die  redakteur  van  De  Goede 
Hoo'p,  adv.  J.  H.  H.  de  Waal.  Hy  as  taalstryder  het  in  die 
verskyning  van  elke  Afrikaanse  boek  ’n  nuwe  bydrae  tot 
die  erkenning  van  Afrikaans  gesien,  en  daarom  is  die  boek 
aangeprys,  veral  as  dit  baie  spanning  bevat  het  — na 
skoonheidswaardes  is  nie  gesoek  nie. 

Ons  eerste  letterkundige  kritikus  is  G.  S.  Preller.  Hy  het 
by  die  Tagtigers  in  die  leer  gegaan,  hulle  kunsopvattinge 
sy  eie  gemaak  en  dit  toegepas  op  die  Afrikaanse  letter- 

kunde.  Hy  skryf  nie  meer  net  boekaankondigings  nie,  maar 
studies  in  essayvorm.  Hy  het  dit  as  sy  taak  gestel  om  ook 
lerend  op  te  tree  en  letterkundige  begrippe  te  verduidelik, 
die  tegniek  van  die  poësie,  die  wese  van  die  roman.  Hy  is 
tuis  in  die  kunsterminologie  en  soek  na  estetiese  waardes. 
Sy  opvattinge  kon  hy  toepas  op  goeie  letterkundige  werk, 
soos  die  poësie  van  Jan  Celliers  en  Totius.  Kritiek  was 
vir  Preller  iets  persoonliks. 

Hoe  groot  Preller  se  invloed  was,  is  moeilik  te  bepaal.  Sy 
kritieke  het  aanvanklik  in  De  Volkstem  verskyn,  later  in 
Die  Brandwag  (1910-1922).  In  hierdie  tydskrif  kom  nou 
ander  kritici  na  vore,  soos  prof.  J.  Kamp,  Eugêne  Marais, 
en  D.  B.  Bosman.  In  1916  word  Die  Huisgenoot  opgerig, 
en  daarin  verskyn  nou  ook  boekbesprekings. 

Daar  was  egter  nog  geen  bepaalde  rigting  in  die 
Afrikaanse  literêre  kritiek  nie,  en  tot  ongeveer  1920  is  elke 
nuwe  Afrikaanse  boek  rnet  gejuig  binne  gehaal,  is  dit 
geprys  en  sterk  aanbeveel  by  die  lesers.  Die  taalstryders 
het  geen  ongunstige  kritiek  op  ’n  boek  verdra  nie,  want 
dit  het  afbreuk  gedoen  aan  die  taalsaak,  was  niks  anders 
as  nasionale  verraad  nie. 

Maar  in  1920  verskyn  daar  ’n  jong  Turk  op  die  toneel 
wat  in  hierdie  toestand  verandering  gaan  bring,  en  die 
haat  van  baie  skrywers  en  selfs  letterkundiges  vir  hom  op 
die  hals  haal:  P.  C.  Schoonees.  Ek  noem  die  jaartal  1920, 
hoewel  die  letterkundige  oorlog  eers  in  1922  met  die 
verskyning  van  sy  Amsterdamse  proefskrif  (Die  Prosa  van 
die  Tweede  Afrïkaanse  Beweging ) losgebars  het.  Tog  het  hy 
reeds  in  1920  in  ’n  artikel  wat  hy  as  student  in  Amsterdam 
geskryf  het:  Gedagtes  oor  ons  Letterkunde  (Die  Huis- 
genoot,  Junie  1920 ) die  stryd  aangebind  teen,  wat  hy 
genoem  het,  die  „vertroeteling”  van  ons  letterkunde.  „In 
die  laaste  paar  jaar,”  skryf  hy,  ,,het  daar  ’n  oorweldigende 
aantal  boeke  in  Afrikaans  verskyn;  en  omdat  in  die  taal- 
stryd  juis  die  wapens  so  uiters  belangrik  was,  kon  die 
kritiek  dikwels  nie  onvoorwaardelik  veroordeel  nie.  Maar 
nou  begint  die  tyd  verby  te  gaan  waarin  ons  ’n  boek  gaan 
aanbeveel  eenvoudig  omdat  dit  in  Afrikaans  geskryf  is.  Vir 
ons  jong  skrywers  is  daar  nou  g’n  aanleiding  meer  vir  dié 
oorhaasting  waardeur  in  die  verlede  veel  middelmatigs  op 
die  pers  gekom  het . . . Nasionale  eersug  het  nog  nooit  ’n 
letterkunde  van  blywende  waarde  gefabriseer  nie,  eenvoudig 

omdat  dit  iets  is  wat  nie  gefabriseer  kan  word  nie.  Gun 
die  kunstenaar  die  tyd  om  met  rustige  toegewydheid  sy 
taak  te  troetel  en  te  streel  totdat  hy  daarin  die  fynste 
roersele  van  sy  siel  kan  uit,  die  teerste  opwellings  kan 
verklank.  Laat  die  koorsagtige  strydstemming  van  die 
laaste  tyd  ons  hoofde  nie  op  hol  bring  nie.” 

Hierdie  artikel  het  onopgemerk  verbygegaan,  maar  dit 
was  die  eerste  skote  wat  Schoonees  afgeskiet  het.  Twee 
jaar  later  verskyn  sy  proefskrif,  en  daarin  verklaar  hy: 
„Nou  dat  die  taalstryd  feitlik  afgeloop  is,  word  dit  tyd  om 
vas  te  stel  wat  ons  dusverre  bereik  het;  om  te  waardeer 
wat  skoon  is,  om  te  laak  wat  gebrekkig  is.  Tyd  om  die 
voortbrengsele  van  ons  kuns  te  meet  aan  die  meesterstukke 
van  die  buiteland.”  (bl.  26). 

Hier  is  die  kern  van  sy  standpunt,  en  hieroor  sal  daar 
nou  ’n  hewige  stryd  gevoer  word  in  die  Afrikaanse  letter- 
kundige  wêreld. 

Ons  moet  dadelik  daarop  wys  dat  dr.  Schoonees  nie  ’n 
dankbare  taak  gehad  het  nie.  Tot  1922  het  daar  nog  geen 
enkele  Afrikaanse  prosawerk  van  groot  letterkundige 
betekenis  verskyn  nie,  met  die  uitsondering  van  Uit  Oer- 
woud  en  Vlakte  van  Sangiro.  Die  werklike  opbloei  van  ons 
prosa  begin  eers  in  1924. 

Dr.  Schoonees  het  homself  ’n  drieledige  taak  gestel  met 
sy  proefskrif.  In  die  eerste  plek  wil  hy  ’n  volledige  beeld 
gee  van  die  stand  van  ons  prosa  destyds.  Daarom  bespreek 
hy  ook  Prosa  uit  die  Tydskrifte  en  Historiese  Prosa,  wat 
eintlik  buite  sy  veld  lê. 

In  die  tweede  plek  wil  hy  prys  of  ,,laak.”  As  hy  prys,  is 
hy  gulhartig,  waarderend.  ,,Hoe  dankbaar  moet  ons  nie 
wees,”  sê  hy  na  aanleiding  van  Uit  Oerwoud  en  Vlakte, 
,,dat  daar  kunstenaars  soos  Sangiro  is,  wat  ons  nader  aan 
die  natuur  bring,  wrat  ons  iets  laat  begryp  van  die  intieme 
lewe  van  die  diere.”  Maar  as  hy  laak,  is  hy  skerp,  dikwels 
sarkasties,  vernietigend  in  sy  spot.  Onder  sy  striemende 
houe  moes  deurloop  skrywers  soos  Slypsteen,  De  Waal, 
J.  H.  Malan  en  veral  G.  R.  von  Wielligh. 

Derdens  wril  dr.  Schoonees  ons  prosawerke  ,,meet  aan 
die  meesterstukke  van  die  buiteland” ; hy  reken  dat  die  tyd 
verby  is  om  alles  aan  te  prys,  net  eenvoudig  omdat  dit  ’n 
boek  in  ons  ,,dierbare”  Afrikaans  is;  dit  lei  tot  self- 
oorskatting.  ,,Nou  wil  hy  sy  volk  ’n  diens  bewys  en  hulle 

wakker  skud  uit  hulle  soet  droompies  van  letterkundige 
grootheid.  Alleen  met  die  hoogste  kunseise  gaan  hy  genoeë 
neem  en  sy  volk  toon  hoe  agterlik  hulle  nog  is.  Die  kultuur- 
historiese  gaan  hy  ondergeskik  maak  aan  die  estetiese 
maatstaf,  en  wil  as  boetprofeet  van  die  veronregte  skoon- 
heid  optree.”  (G.  S.  Nienaber:  Afrikaanse  Letterkundige 
Kritiek,  bl.  87.) 

Die  verskyning  van  dr.  Schoonees  se  proefskrif  het  die 
land  geskud;  dit  was  ’n  „ruwe  nasionale  skok”;  hy  het  niks 
minder  as  volksverraad  gepleeg  nie!  Skrywers  het  in 
opstand  gekom,  en  ook  kritici,  soos  prof.  J.  Kamp  en  F.  E.  J. 
Malherbe,  het  na  die  pen  gegryp.  Die  boek  het  aanleiding 
gegee  tot  ’n  ernstige  (die  eerste?)  letterkundige  polemiek 
in  Afrikaans. 

Eintlik  pateties  is  die  brief  van  G.  R.  von  Wielligh  (Die 
Huisgenoot,  Januarie  1923) : ,,Waarom  moet  dr.  Schoonees 
die  gebreke  van  die  meeste  skrywers  op  hoflike  wyse 
neerskrywe,  en  waarom  moet  hy  met  adv.  J.  H.  H.  de  Waal, 
met  andere  en  met  my  die  spot  drywe  deur  ons  voort- 
brengsels  met  bespotlike  voorwerpe  te  vergelyk?” 

F.  E.  J.  Malherbe,  toe  nog  student  in  Amsterdam,  tree  in 
’n  bespreking  van  die  boek  (Die  Huisgenoot,  Febr.  en  Maart 
1923)  in  die  bresse  vir  Von  Wielligh  en  Langenhoven,  en 
oefen  sterk  kritiek  uit  op  dr.  Schoonees  se  werkmetode. 
’n  Besonder  deeglike  studie  verskyn  van  prof.  J.  Kamp  in 
die  Tydskrif  vir  Wetenskap  en  Kuns  (1923-24)  waarin  hy 
o.a.  sê: 

,,Onder  ons  is  de  kritiek  tot  dusver  nog  niet  met  Filis- 
tijnse  gewelddadigheid  opgetreden.  De  eer  (en  de  blaam 
die  natuurlikerwijze  daarby  hoort)  van  dit  ’t  eerste  gedaan 
te  hebben,  komt  toe  aan  de  Schrijver  van  bovengenoemde 
dissertatie.  Dit  boek  is  ’n  boek  van  kritiek  zonder  aanzien 
des  persoons.  De  gevolgen  van  zijn  publikatie  zijn  dan  ook 
niet  uitgebleven;  het  Filistijns  geweld  door  hem  gepleegd, 
is  al  aanstonds  teruggeworpen  op  zijn  kop,  blijkbaar  om  die 
tot  Afrikaanse  bezinning  te  brengen.  En  dat  is  goed;  maar 
intussen  kan  toch  gekonstateerd  worden,  dat  dit  boek  van 
veel  energieke  arbeid ; dit  boek  met  z’n  elementen  van  groot 
gelijk  en  groot  ongelijk,  ’n  plaats  van  blijvende  betekenis 
veroveren  zal  in  ons  literaire  wereld.” 

Die  tyd  het  geleer  dat  hierdie  voorspelling  bewaarheid  is. 

Dr.  Schoonees  het  ’n  hewige  polemiek  gevoer  met  C.  J. 

Langenhoven  — hulle  standpunte  v/as  onversoenbaar : 
Schoonees  die  dienaar  van  die  skoonheid,  en  Langenhoven 
die  dienaar  van  die  volk. 

In  sy  repliek  ( Aan  my  Resensente:  „Die  Huisgenoot 
Mei  1923)  stel  dr.  Schoonees  nogeens  sy  standpunt:  „Want 
net  soos  die  Afrikaner  in  ’n  tiental  jare  op  taalgebied  ’n 
omwenteling  deurgemaak  het  wat  onder  normale  omstan- 
dighede  ander  volke  ’n  paar  eeue  geneem  het,  so  behoort 
ook  op  literatuurgebied  die  patriargale  tydperk,  waarin  die 
volk  tevrede  was  met  die  prulrympies,  kinderromantiek  en 
soetsappige  sedesprakies,  al  feitlik  tot  die  verlede.  Die 
kunstenaar  wat  as  leier  van  Jong  Suid-Afrika  wil  optree, 
moet  modern  wees.” 

Hiermee  was  die  storm  nog  nie  verby  nie.  By  die  ver- 
skyning  van  die  tweede  uitgawe  van  Die  Prosa  wy  dr. 
F.  E.  J.  Malherbe  vier  artikels  in  Die  Huisgenoot  (20  Mei- 
29  Junie  1928)  aan  die  boek  waarin  hy  beduie  dat  hy  ver- 
antwoordelik  is  vir  dr.  Schoonees  se  ,,frontverandering,” 
en  dat  dr.  S.  o.a.  van  hom  die  idee  gekry  het  van  ’n 
ontwikkelingsgang  in  Jochem  van  Bruggen  se  kuns.  Hierdie 
artikelreeks  lei  tot  een  van  die  heftigste  polemieke  wat  ons 
nog  ooit  in  Afrikaans  gehad  het  en  waarin  dr.  Schoonees 
sonder  twyfel  as  oorwinnaar  uit  die  kryt  tree. 

In  die  voorwoord  tot  die  tweede  druk  het  dr.  Schoonees 
self  verklaar:  ,,In  my  jeugdige  ywer  vir  ’n  goeie  saak  het 
ek  in  die  eerste  druk  verskillende  skrywers,  wat  hoewel 
geen  v.'oordkunstenaars  nie,  tog  uitstekende  dienste  bewys 
in  die  opbou  van  ons  Afrikaanse  kultuur,  te  ongenadig  uit 
die  sinagoge  gewerp.  Dit  was  vir  my  ’n  voorreg  om  hierdie 
onreg  te  herstel,  hoewel  my  kritiese  gewete  my  sekere 
beperkings  opgelê  het.” 

In  die  tweede  (1927)  en  derde  (1939)  druk  is  dr. 
Schoonees  veel  meer  besadig  en  nie  meer  so  skerp  in  sy 
oordeel  nie,  maar  hy  het  toe  reeds  die  stryd  gewen  — sy 
standpunt  het,  ten  spyte  van  die  heftige  teenstand,  tog 
geseëvier;  hy  het  ons  letterkunde  ’n  groot  diens  bewys; 
hy  het  ’n  nasionale  daad  van  betekenis  verrig,  en  daarmee 
sy  naam  vir  goed  in  die  geskiedenis  van  die  Afrikaanse 
letterkunde  gevestig.  Sy  standpunt  het  geseëvier,  omdat  dit 
gesond  en  suiwer  was  — vandag  dink  almal  soos  hy.  Dit 
pas  ons  om  hulde  te  bring  vir  die  pionierswerk  wat  hy 
verrig  het. 

As  ons  sy  werk  noukeurig  bestudeer,  blyk  dit  duidelik 
dat  hy  sy  hele  lewe  deur  ’n  ewewigtige  kritikus  was,  ’n 
betroubare  gids.  Hy  het  natuurlikerwyse  soms  sy  opinie 
omtrent  ’n  bepaalde  werk  gewysig,  maar  aan  flagrante 
mistastings  het  hy  homself  nooit  skuldig  gemaak  nie.  Daar 
kan  kritiek  op  sy  werk  uitgeoefen  word,  bv.  dat  die  histo- 
riese  lyn  in  ons  prosa  nie  altyd  skerp  uitstaan  nie,  dat  hy 
te  veel  let  op  taal-  en  stylfoute,  dat  hy  volgens  ’n  te  vaste 
patroon  beoordeel,  maar  daarteenoor  staan  dat  sy  boek  nog 
steeds  die  volledigste  geskiedenis  van  ons  prosa  is ; dit  is  ’n 
vraagbaak  oor  skrywers  en  hulle  werke  wat  jou  selde 
teleurstel.  Die  derde  druk  (1939)  het  hy  aangevul,  met  sy 
Tien  Jaar  Prosa  (1950),  waarin  die  vernaamste  skrywers 
van  die  tydperk  1937-1947  bespreek  word.  In  hierdie  bundel 
kom  ook  sy  belangrike  opstel  voor  oor  Ons  Mooiste  Prosa. 

Volledigheidshalwe  vermeld  ons  nog  o.a.  die  volgende 
boeke  deur  hom:  Jannie  (1926) ; ’n  verhaal,  en  verder  drie 
bundels  opstelle:  Kleingoed  (1929);  Dink  vir  Jouself 
(1940),  en  Verskeidenhede  (1948).  In  1947  is  hy  aangestel 
as  hoofredakteur  van  Die  Afrikaanse  Woordeboek,  waarvan 
die  eerste  deel  reeds  verskyn  het. 

Alhoewel  hy  nou  sy  aandag  toespits  op  woordeboekv/erk, 
bly  sy  belangstelling  in  die  letterkimde,  en  veral  die  kritiek, 
nog  net  so  onverminderd  soos  altyd.  Daarvan  getuig  die 
gedeë,  deurdagte  kritieke  van  hom  wat  nog  steeds  in  tyd- 
skrifte  verskyn. 

uan. 


AANDENKING 


(vir  Dirk  en  Yvonne) 


St. 

Vincent. 

Stippel  op  die  kaart. 

’n  Naam  wat  bekoor 
in  die  lied  van  die  water. 

Eiland-teen-die-Wind 
met  ’n  legende  oor 

die  meer  wat  opgevang  is  in  sy  krater. 


Die  kruin  van  ’n  vulkaan, 

'n  klein  smarag, 

groen  edelsteen, 

sal  opspits  uit  die  oseaan 

en  groei  totdat  die  skip  sy  vaart 

verminder  om  tot  rus  te  kom 

vlak  teen 

dit  aan. 

Dan  sal  die  eiland  daar  lê  soos  ’n  droom, 

vars  in  die  vroeë  dag, 

soom 

van  geskulpte  strande  om 
dit  heen, 
en  geil  beklee 

met  die  verdiese  bos  van  die  trope. 

Karibiese  blom 
ope 

aan  mórelug  en  skitterende  see. 

Die  huisies,  roos  en  bottergeel  gekleur, 
skuil  tussen  boorde  palms  slank  en  hoog; 
oor  alles  rus  die  vrede  en  ’n  geur 
van  speserye  wat  in  sonlig  droog. 

Meer  as  verwagting,  mooier  as  die  mees 
ewokatiewe  woorde 
ooit  kan  wees. 


St.  Lucia  is  sigbaar  na  die  noorde. 
Suidwaarts  strek 
die  honderd  Grenadines  tot  by 
Grenada  en  die  Draak-se-Bek. 

’n  Eiland-ketting  bo 
’n  blou 

so  diep  en  klaar 

dat  niemand  dit  sou  glo. 

Juwele  van  ’n  snoer 

wat  die  Mar  de  las  Antillas  afgeskei 

van  al  die  wyer  waters  hou 

waarop  die  skepe  vaar 

wat  na  die  vertes  van  die  aarde  voer. 

Die  argipel  waar  altyd  somer  is, 
en  ’n  passaat-wind  uit  die  oos-kwadrant; 
gebied  waar  eers  ons  wense  heen  verlang 
en  later,  na  ontmoeting,  heugenis 
keer  na  die  soepel  kurwes  van  ’n  strand 
waar  hoë  palms  oor  die  water  hang. 

„Daar  is  baie  duisende  denkende  ouers  in  ons  land 
wat  diep  besorgd  voel  oor  die  skrikwelckende  invloed 
wat  op  hul  kinders  uitgeoefen  word  deur  die  opper- 
vlakkigheid  en  geestelike  barbarisme  van  die  jukebox- 
en  blêrfliekkultuur,  die  kultusse  van  vroulike  eksibi- 
sionisme  en  oulik-gekruide  seks-  en  liefdesverhaaltjies, 
die  moord  en  doodslag,  geweldpleging  en  lewens- 
vervalsing  wat  daagliks  deur  ons  eie  perse  en  ander 
propagandakanale  versprei  word.>} 

Aldus  het  ’n  tydskrif  onlangs  die  geestelike  verviakking 
van  ons  tyd  treffend  saamgevat.  Graag  wil  ek  enkele 
gedagtes  uitspreek  oor  hierdie  onderwerp,  veral  na  aan- 
leiding  van  die  twyfelagtige  leesstof  waarna  verwys  word. 

Omdat  ek  daagliks  onder  ,,kultuurmense”  groot  menings- 
verskil  oor  dié  aangeleentheid  teëkom  — sommige  praat 
dit  goed,  ander  verdoem  dit  — wil  ek  liefs  my  gedagtes 
in  die  vorm  van  ’n  streng  persoonlike  standpunt  of  credo 
inruim.  My  enigste  bedoeling  is  om  diesulkes  wat  van  dié 
euwel  bewus  is,  dog  oppervlakkig  daaroor  nadink,  tot 
ernstiger  bepeinsing  te  prikkel  en  moontlik  tot  nuwe  insigte 
te  voer;  allermins  om  teenargumente  uit  te  lok  of  in  ’n 
polemiek  gewikkel  te  raak. 

Ek  glo  dat: 

As  ons  eendersyds  die  huidige  toestand  op  kultuurgebied 
teen  die  milieu  van  ons  Christelik-Westerse  kultuurbesit  — 
’n  erf enis  van  meer  as  2,500  jaar  — stel  en  andersyds  teen 
die  agtergrond  van  die  Afrikaner  se  ontwikkeling  op 
kultuurgebied,  sê  die  afgelope  80  jaar,  en  by  laasgenoemde 
veral  in  ag  neem  die  fenomenale  opbloei  op  letterkundige 
gebied  in  die  twintiger-dertiger  jare,  moet  ons  tot  die  slot- 
som  kom,  as  ons  eerlik  wïl  wees,  dat  daar  die  afgelope  ses 
jaar  of  meer  ernstige  tekens  van  kulturele  verval  te  bespeur 
is.  Daar  is  tans  beslis  ’n  banale,  volksvreemde  stroom  wat 
naas  ons  tradisionele  kultuur  vloei  en  deur  progressiewe 

insypeling  en  besoedeling  dreig  om  dit  te  verwoes.  Vir  my 
is  hierdie  stroom  niks  anders  nie  as  die  slyk  van  ’n  kultuur 
wat  elders  afgewater  is  en  gedegenereer  het.  Dat  honderd- 
duisende  Afrikaners  reeds  op  hierdie  ,,swynedraf”  teer,  is 
’n  gedagte  wat  mens  met  siddering  en  die  allergrootste 
besorgdheid  vervul. 

Hoewel  hierdie  stroom  langs  verskillende  kanale  vloei  — 
mens  dink  in  dié  verband  onwillekeurig  ook  aan  die  goed- 
koop  sensasiefilm  — glo  ek  dat  die  hoofkanaal  tans  die 
twyfelagtige  lektuur  is  wat  tydskrif-  of  boekklubgewys 
daagliks  meer  en  meer  Afrikaanse  lesers  meesleur. 

Ek  hoef  u nouliks  te  herinner  aan  wat  met  dié  soort 
lektuur  bedoel  word.  Die  hooftema  is  steeds  op  die  primêre 
en  so  geredelik  vatbare  menslike  drif  — seks  — gerig  en 
om  hierdie  tema  word  verdigsels  verweef  wat  met  moord, 
geweldpleging,  bedrog,  rampokkery,  buite-egtelike  liefdes- 
verhoudings,  seksuele  omgang  onder  ongehudes  en  derge- 
like  banaliteite  saamhang.  Die  tegniek  ken  u maar  té  goed 
— die  suggestief-geklede,  soms  halfnaakte  vrouefiguur,  een 
of  meer  pornografies-gekruide  klimaksgrepe,  die  sinne- 
prikkelende  by-  en  opskrif  en  die  sensasionele  omslag. 

Hierdie  soort  leesstof  met  sy  verwronge  waardes,  valse 
heroïsme  en  skewe  lewensbeeld  moet  noodwendig  sosiolo- 
gies  sy  nadelige  invloed  hê  en  wel  om  die  intensiewe  wyse 
waarop  verslaafde  lesers  die  vervalste  situasies  beleef  en 
hulle  met  die  doen  en  late  van  die  karakters  vereenselwig. 
Dis  bekend  dat  dergelike  ego-identifisering , net  soos  in  die 
geval  van  die  goedkoop  sensasiefilm,  maklik  in  gewoonte- 
handeling  oorgaan  en  uiteindelik  die  gedragspatroon  van 
die  verslaafde  word.  Wat  as  verdigting  bedoel  is,  word 
dus  as  norm  aanvaar.  Ek  is  daar  oortuig  van  dat  baie  vorms 
van  losbandigheid  en  wangedrag,  selfs  wetsoortredings,  na 
die  inwerking  van  dié  soort  leesstof  teruggevoer  kan  word. 
’n  Bekende  sosioloog  sê  in  dié  verband:  „The  pornographic 
approach  is  unreal  — no  one  can  live  in  a permanent  state 
of  titillation  — and  therefore  gives  the  young  a false  out- 
look  on  life;  such  a false  outlook  necessarily  brings  mal- 
adjustment  with  subsequent  psychological  and  social 
illnesses.” 

Die  woorde  wat  ’n  Engelse  regter  onlangs  ontval  het  toe 
hy  twee  pornografie-belhamels  met  ’n  gevangenisskap  van 
ses  maande  en  ’n  boete  van  £6,000  bestraf  het,  is  betekenis- 

vol.  Hy  het  verklaar:  „One  can  only  hope  this  trial  will 
mean  a step  towards  the  realm  of  pure  and  exhilarating 
literature  and  not  this  kind  of  debasing  stuff,  which,  sooner 
or  later  will  drag  the  whole  public  into  a veritable  pool  of 
depravity . . . The  books  must  have  brought  vividly  to  our 
minds  the  abyss  of  filth  to  which  the  nation  is  drifting.” 

Op  kulturele  gebied  beteken  dit  iets  veel  erger:  bedor- 
wenheid  en  verwrongenheid  van  smaak,  asmede  die  vernie- 
tiging  van  juis  daardie  geestelike  waardes  waarsonder 
gesonde  kultuurgroei  nie  kan  gedy  nie. 

Aan  diegene  wat  nog  daaraan  twyfel  of  dié  soort  leesstof 
nadelig  op  die  smaak  van  die  lesende  Afrikaner  inwerk, 
wil  ek  die  volgende  vrae  stel: 

(i)  Waarom  voer  ons  kultuurblaaie  al  hoe  meer  ’n 
wankelbestaan  en  word  hulle  stryd  om  aan  die  lewe 
te  bly,  al  hoe  heftiger? 

(ii)  Waarom  het  sommige  van  hulle  reeds  die  stryd 
gewonne  gegee? 

(iii)  Waarom  het  ou,  gevestigde  tydskrifte  wat  so  ’n 
belangrike  rol  in  die  kulturele  ontwikkeling  van  die 
Afrikaner  gespeel  het,  hulle  ou  standaarde  moes 
prysgee  en  hulle  by  die  nuwe  stroom  moes  aanpas? 

(iv)  Waarom  vind  ou  gevestigde  koerante  dit  nodig  om 
dié  soort  leesstof  in  bylaagvorm  op  te  dis? 

(v)  Waarom  is  dit  dat  die  uitgewer  tans  nouliks  die 
finansiële  risiko  kan  neem  om  ’n  werk  van  letter- 
kundige  gehalte  die  lig  te  laat  sien  of  van  die  ouer 
werke  wat  uit  druk  is  en  mens  byna  klassiek  kan 
noem,  te  laat  herdruk? 

(vi)  Waarom  doen  so  baie  van  ons  erkende  skrywers 
onder  skuilname  aan  dié  lektuur  mee? 

(vii)  Waarom  vind  taalonderwysers  reeds  die  prototipe 
van  dié  soort  stof  in  senior  leerlinge  se  opstelle? 

Die  antwoord  lê  voor  die  hand. 

Die  hele  aangeleentheid  hang  ten  nouste  saam  met  die 
behoud  van  ons  Westerse  kultuurbesit,  veel  nouer  as  wat 
ons  wil  besef.  Dis  te  betwyfel  of  die  uitdaging  wat  Afrika 
tot  sy  handjievol  blankes  rig,  ons  ’n  ander  keuse  laat  as 
om  steeds  as  waardige  draers  en  handhawers  van  ons 
kultuurerfenis  op  te  tree;  trouens,  die  uitdaging  is  reeds 
so  groot  en  sal  mettertyd  so  oorweldigend  word  dat  ons 
noodgedwonge  steeds  ’n  hoër  beskawingspeil  sal  móét  na- 

streef.  Neem  ons  hierby  die  vurige  aspirasie  van  die  nie- 
blanke  in  ag  om  die  Westerse  beskawingsvorm  te  assimileer, 
rus  die  verantwoordelikheid  des  te  duurder  op  ons  om 
kultureel  die  toon  aan  te  gee.  Dis  m.i.  ligsinnig  om  in  ons 
verwysing  na  die  rasseprobleem  slegs  die  naturelle-  of 
kleurlingprobleem  te  noem.  Dit  het  reeds  ook  ’n  blanke- 
probleem  geword.  Een  ding  is  seker:  ’n  uiteindelike  algehele 
verslapping  van  ons  Westerse  waardes  hier  te  lande  — en 
dit  is  die  rigting  waarin  sake  ontwikkel  — sal  moontlik  die 
kragtigste  faktor  word  wat  die  skeidsmuur  tussen  blank  en 
nie-blank  sal  laat  intuimel,  watter  fisiese  maatreëls  ook  al 
toegepas  mag  word  om  dit  te  verhoed. 

Diegene  wat  die  saak  goedpraat,  en  daar  is  selfs  van 
ons  volksleiers  wat  hiertoe  geneig  is,  verwar  m.i.  twee  sake: 
gesonde  ontspanningslektuur  waarteen  niemand  ooit 
beswaar  kan  hê  nie  en  pornografies-gekruide  lektuur.  Die 
een  verfris  die  gees,  is  trouens  onontbeerlik  nes  liggaam- 
like  ontspanning;  die  ander  woeker  met  die  bees  in  die 
mens  en  verwring  algaande  sy  sin  vir  waardes. 

Ek  spreek  my  nie  voor  of  teen  die  instelling  van  ’n 
sensorraad  uit  soos  dié  wat  die  kerke  by  die  Ministerie  van 
Binnelandse  Sake  bepleit  het  en  in  die  vooruitsig  stel  nie; 
nog  minder  ten  opsigte  van  die  aanbeveling  dat  die  euwel 
bekamp  moet  word  deur  ons  landswette  te  verskerp.  Billik- 
heidshalwe  is  so  ’n  oordeel  alleen  moontlik  indien  mens 
insae  kon  hê  in  die  voorgestelde  werking  van  so  ’n  sensor- 
raad  of  die  omskrewe  vorm  wat  die  betrokke  landswette 
sal  aanneem.  Albei  bly  vir  my  in  wese  negatiewe  middels. 
Ek  is  egter  vas  oortuig  dat  hoe  skerper  die  wette,  hoe  meer 
sal  die  behendigheid  toeneem  om  binne  hul  grense  te 
maneuvreer,  m.a.w.  hoe  subtieler  sal  die  tegniek  van  sug- 
gestie  beoefen  v/ord.  En  dis  nou  eenmaal  ’n  sielkundige  feit 
dat  inwerking  by  wyse  van  suggestie,  veel  kragtiger  is  as 
prikkels  in  hul  naakte  vorm. 

Op  die  vraag  wat  so  dikwels  aan  my  gestel  word:  „Hoe 
moet  die  euwel  dan  bestry  word?”  is  my  antwoord:  ,,Langs 
positiewe  weë,  m.a.w.  die  openbare  smaak  moet  her- 
opgevoed  word.”  Ek  besef  dit  is  ’n  ontsettende  taak,  maar 
nie  ’n  onmoontlike  nie. 

Ek  vereenselwig  my  heelhartig  met  hoofrabbi  prof.  I 
Abrahams  se  onlangse  opmerking  in  dié  verband:  ,.Educa- 
tion,  not  force,  should  be  the  primary  instrument  used  for 

raising  a people  to  a higher  plane  of  thinking  and  living.* 
Ek  glo  met  my  hele  hart  dat  opvoeding  die  sleutel  bied  en 
vvel  om  die  volgende  redes: 

(i)  Vermelde  soort  leesstof  het  aanvanklik  nie  so  gerede- 
lik  inslag  by  die  Afrikaner  gevind  nie.  Veral  ten 
opsigte  van  sekere  boekklubs  moes  geweldige  bedrae 
eers  aan  reklame  bestee  word.  Aan  die  begin  was 
dergelike  ondernemings  selfs  geldelike  waagstukke. 
Hierdie  geskrifte  is  eers  skelmpies  gelees,  as  ’t  ware 
onder  die  kussing,  maar,  omdat  daar  uit  haas  geen 
bron  leiding  gegee  of  gewaarsku  is  nie,  het  minder 
opgevoedes  en  later  selfs  beter  opgevoedes  dit  maar 
as  norm  gaan  aanvaar,  nes  hulle  sulke  dinge  soos 
kommersiële  advertensies  maar  goedertrou  aanvaar 
het.  In  so  ’n  mate  het  die  norm  egter  verbreed  dat 
mens  die  geskrifte  vandag  selfs  in  die  huise  van 
welopgevoedes  opmerk.  Ek  weet  selfs  van  een  pas- 
torie  waar  Mevrou  gretiglik  aan  die  mode  meedoen! 

Die  geskiedenis  leer  ons  maar  te  duidelik  dat  ons 
verkeerde  norms  in  die  samelewing  kan  wysig  deur 
die  openbare  mening  op  te  voed.  Die  meeste  maat- 
skaplike  hervormings  het  immers  langs  dié  weg 
geskied.  Slawerny  was  eenmaal  ’n  aanvaarde  norm, 
maar  hervormers  soos  Wilberforce  het  die  openbare 
mening  sodanig  omgevorm  dat  dit  afgeskaf  is. 

(ii)  Die  drang  tot  selfverbetering  is  elke  mens  ingebore. 
Die  sosiologie  en  die  sielkunde  leer  ons  baie  duidelik 
dat  laaggesonkenes  uit  die  slyk  opgehef  kan  word, 
mits  die  regte  remediale  middels  toegepas  word.  Die 
vernaamste  middel  is  en  bly  steeds  opvoeding  en 
nogmaals  opvoeding. 

Facile  descensus  Avernu,  sed  regressus,  hocopus, 
hic  labor  est. 

(iii)  As  dit  moontlik  is  om  die  openbare  mening  ten 
opsigte  van  sulke  aangeleenthede  soos  padveiligheid 
op  te  voed,  moet  opvoeding  in  die  voorgestelde  rig- 
ting  ook  tog  moontlik  wees. 

Hoe  moet  dié  opleiding  geskied?  Dit  sal  m.i.  moet 
uitgaan  van  ’n  organisasie,  liefs  ’n  vrywillige,  wat  op 
langtermyn-grondslag  die  nodige  voorligtings  en  opvoe- 
dingstaak  onderneem,  sowel  deur  die  geskrewe  as  die 

* Standpunte,  Jg.  VIII,  Nr.  2,  bl.  1. 

gesproke  woord,  en  ten  nouste  saamwerk  met  daardie 
gevestigde  instellings  in  die  samelewing  wat  normalerwys 
sedelik-godsdienstige  vorming  bevorder  — die  huis,  die 
skool,  die  kulturele  en  maatskaplike  vereniging  en  die  kerk. 

In  elke  samelewing  is  daar  diesulkes  wat  uit  die  aard 
van  hul  opvoedingspeil,  hetsy  hoërskool-  of  universiteit- 
standaard,  daartoe  in  staat  is  om  kultureel  die  toon  aan 
te  gee.  Ek  wil  my  verstout  deur  te  sê  dat  die  opvoedings- 
proses  nog  kragtiger  op  dié  groep  gerig  sal  moet  wees  as 
op  die  breëre  volkslae.  So  ’n  bewering  klink  moontlik 
paradoksaal.  Ek  het  egter  die  afgelope  paar  maande  die 
probleem  met  talle  „geestelike  leiers”  bespreek  en  tot  my 
ontsteltenis  ontdek  hoe  onverskillig  hulle  oor  die  algemeen 
jeens  die  saak  staan  en  hoe  oppervlakkig  hulle  daaroor  na- 
dink.  Vergun  my  om  enkele  menings  wat  ek  opgeteken  het, 
weer  te  gee: 

Vooraanstaande  volkekundige : ,,Jy  beskou  die  saak  in  ’n 
té  ernstige  lig.  Het  jy  dan  nie  geweet  dat  daar  in  die  same- 
lewing  steeds  nuwe  norms  ontwikkel  nie?” 

Opmerking : Asof  ek  dit  nie  geweet  het  nie!  Toe  ek  die 
kwessie  van  goeie  en  slegte  norms  aanraak,  het  hy  versko- 
nend  weggestap. 

V ooraanstaande  sosioloog:  ,,Ag,  man,  dis  maar  ’n  tyde- 
like  verskynsel.  Dit  hang  natuurlik  saam  met  ons  materia- 
listiese  tydgees,  en,  wat  die  Afrikaner  betref,  met  sy 
moeilike  aanpassing  in  die  verstedelikingsproses.” 

Opmerking:  ’n  Tipiese  „geleerde”  omseiling  van  ’n 
probleem,  toegewikkel  in  woorde,  sonder  om  die  vinger  op 
die  kwaad  self  te  lê. 

Skryfster  van  naam:  ,,Neem  jy  my  kwalik  dat  ek  onder 
’n  skuilnaam  vir  dié  blaaie  skryf?  Hoe  sou  ek,  die  huidige 
mark  in  ag  geneem,  anders  ’n  heenkome  vind?” 

Opmerking : Hoe  maklik  verkoop  ons  ons  geboortereg  vir 
’n  pot  lensiesop! 

Bekende  leraar:  ,,Dis  ’n  gruwelike  euwel  en  word  op 
byna  elke  sinode  druk  bespreek  . . . Nee,  persoonlik  het  ek 
die  goed  nog  nie  gelees  nie.  Dit  betaam  nie  my  amp  nie, 
net  so  min  as  dit  my  sou  betaam  om  by  ’n  danssaal  of  ’n 
kroeg  in  te  loer.  Natuurlik,  ek  verwag  daar  sal  spoedig  ’n 
einde  aan  dié  dinge  kom.  Soos  jy  weet,  het  die  kerke,  by 
wyse  van  ’n  afvaardiging,  die  Minister  van  Buitelandse 
Sake  oor  die  saak  gespreek  en  ’n  sensorraad  aan  die  hand 

gedoen.  Hy  het  hulle,  na  ek  verneem,  baie  simpatiek  ont- 
vang  en  selfs  ’n  kommissie  van  ondersoek  beloof.  Jy  het 
seker  ook  in  die  pers  gelees  dat  die  saak  in  die  parlement 
te  berde  gebring  is.  Nee  wat,  broer,  jy  moet  jou  nie  té 
veel  oor  die  saak  kwel  nie.” 

Opmerking : Praat  oor  euwels,  maar  ondersoek  nie  self 
nie;  bly  dus  selfvoldaan  of,  soos  die  Engelsman  sou  sê, 
,,smug”;  die  euwel  moet  weg,  maar  niks  hoef  in  die  plek 
daarvan  gestel  word  nie. 

Vooraanstaande  politikus:  ,,Nee,  ek  glo  die  dinge  nou 
eenmaal  nie.  Ek  dink  jy  vergroot.  My  volk  is  kerngesond. 
Hoe  verklaar  jy  dan  die  politieke  seëviering  van  die 
Afrikaner  as  hy  nie  van  binne  kerngesond  is  nie?” 

Opmerking : Tipiese  gedagteverwarring  van  die  chauvinis. 
Politiek  en  kultuur  bly  vir  hom  sinoniem. 

Bejaarde  professor:  „Ek  dink  jy  is  preuts.  Kyk,  die  ouer 
geslag  verdoem  maar  altyd  die  doen  en  late  van  die  jonger 
geslag . . . Persoonlik  is  ek  te  besig  om  dié  soort  geskrifte 
te  lees.  Om  die  waarheid  te  sê,  dis  die  eerste  keer  dat  ek 
verneem  dat  sulke  blaaie  bestaan.” 

Opmerking : Die  gewone  dwaasheid  wat  as  wysheid  ver- 
kondig  word  deur  diegene  wat  hulle  in  ivoortorings  opsluit 
en  nie  met  hul  voete  vierkantig  in  die  lewe  staan  nie. 

V/elgestelde  sakeman:  „Kyk,  ou  kêrel,  mense  werk  dees- 
dae  so  hard  dat  hulle  nie  tyd  het  om  kulturele  blaaie  te  lees 
nie.  Hulle  soek  ontspanning  en  het  prikkeling  nodig.” 

Opmerking:  Tipiese  uitkyk  van  die  materialis. 

Maar  genoeg.  Indien  dit  ons  erns#  is  om  die  oppervlak- 
kige  stroom  te  keer,  sal  elke  landsburger,  maar  hoofsaaklik 
diegene  wat  deur  hul  opvoedingspeil  bevoeg  of  bevoorreg 
is  om  die  toon  te  kan  aangee,  die  hand  diep  in  die  boesem 
moet  steek.  Dis  ’n  saak  wat  van  binne  af,  van  binne  onsself, 
skoon  gemaak  moet  word.  Ons  sal  alle  selfvoldaanheid  van 
ons  moet  afskud.  Ook  ons  opvoedkundige  inrigtings,  veral 
ons  universiteite,  sal  die  hand  in  eie  boesem  moet  steek  en 
moet  kies  tussen  opvoeding  tot  volwaardige  Westerse  mense 
of  barbaarse  spesialiteite.  Aan  letterkundedosente,  veral 
aan  die  hoërskool,  rig  ek  dié  wyse  raad:  alleen  hy  wat  die 
letterkunde  self  hartstogtelik  lief  het,  is  daartoe  in  staat 

* Hierdie  woord  ,,erns”  herinner  onwillekeurig  aan  die  wekroep  van 
wyle  dr.  Gustav  Preller  aan  die  begin  van  die  Tweede  Afrikaanse 
Taalbeweging  tot  die  jansalies  gerig:  ,,Laat  ’t  ons  toch  ernst  wezen  !” 

om  waardering  by  ander  oor  te  plant.  Letterkunde  is  ’n 
kultuurvak;  dus  ’n  gevoelsvak,  en  hy  wat  dit  doseer  asof 
dit  ’n  intellektuele  vak  is  soos  matesis,  en  daarby  die 
betekenislose  en  holklinkende  cliché  besig,  is  ’n  moordenaar 
van  die  skoonheid  en  onwetend  die  agent  van  die  porno- 
graaf. 

Ek  sluit  met  die  woorde  van  daardie  groot  moderne 
denker,  Ortega  y Gasset:  „Civilization  has  had  to  await 
the  beginning  of  the  twentieth  century  to  see  the  astound- 
ing  spectacle  of  how  brutal,  how  stupid,  and  yet  how 
aggressive  is  the  man  learned  in  one  thing  and  fundament- 
ally  ignorant  in  all  else.  Professionalism,  and  specialism, 
through  insufficient  counterbalancing,  have  smashed  the 
European  man  in  pieces  . . . The  engineer  possesses  engin- 
eering;  but  that  is  just  one  piece,  one  dimension  of  the 
European  man:  the  whole  man  is  not  to  be  found  in  this 
fragment  called  engineer.  And  so  in  the  rest  of  the  cases  . . . 
Indeed,  the  crumbling  away  of  Europe  which  we  are  wit- 
nessing  is  the  result  of  the  invisible  fragmentation  that 
the  European  man  has  progressively  undergone . . . What 
we  must  achieve  is  that  every  individual  or  at  least  many 
individuals,  should  succeed  in  constituting  the  type  of  the 
whole  man  in  its  entirety.” 

HET  GEVECHT 

Hij  mint  de  scherpte  van  een  steile  wand 
of  sluipt  mijn  weg  voorbij  naar  hinderlagen. 
Mijn  vreugde  is  versneden  door  zijn  jagen 
en  wijkend  vind  ik  hem  aan  elke  kant. 

Ik  grijp  de  schim  met  zijn  gekromde  hand 
en  werp  mij  in  het  eindeloze  wagen 
En  als  zijn  krachten  krimpende  versagen 
denk  ik  de  strijd  ten  einde  uitgebrand. 

Geen  vijand  heb  ik  zo  in  haat  geslagen, 
geen  vrouw  bemind  ten  dode  aangedaan, 
geen  leed  zo  bitter  en  met  lust  gedragen. 

Maar  als  hij  zegevierend  heengegaan 
of  zijn  geweld  is  door  mij  weggeslagen : 
zie  ik  hem  peinzend  in  mijn  spiegel  staan. 

DE  DANSER 

Ik  dans  mijn  cirkels  tot  spiralen 
en  klim  uit  ketenen  van  lood. 

Mijn  kringen  worden  wereldgroot 
en  vuur  gloeit  in  mijn  ademhalen. 

Ik  duizel  weg  uit  deze  dalen 
en  zink  in  ster-omspannen  schoot 
en  zweef,  der  lichten  jongste  loot, 
met  zon  en  maan  door  milde  zalen. 

O leven,  uitgeput  ten  dood, 

Waar  God  drijft  door  Zijn  stille  nachten 
mij  trekkend  naar  Zijn  ranke  boot ! 

De  cirkels  starren  in  hun  trachten 
te  breken  door  mijn  laatste  nood. 

Ik  stort  terug  en  heb  geen  krachten. 

'aanie 


Jt)ie  íJavitoe  en  die 

cJdetterlmnde 


ABEL  COETZEE 


Ek  het  opgegroei  in  ’n  gebied,  op  die  rand  van  Bantoe- 
gebiede  langs,  waar  die  geslag  van  my  grootouers  aan 
weerskante  nog  gewikkel  was  in  botsings  op  die  slagveld 
met  Bantoes.  Aan  weerskante  was  dit  ’n  stryd,  nie  om 
grondgebied  nie,  maar  om  die  blote  liggaamlike  voort- 
bestaan.  Menige  verhaal  van  my  grootouers,  en  lede  van 
hulle  geslag,  het  my  laat  besef  hoe  genadeloos  die  stryd 
gewoed  het  en  hoe  ontsettend  wreed  soms  opgetree  was 
aan  albei  kante.  Dit  was  ’n  stryd  om  te  bestaan  . . . 

Een  van  die  gewone  veiligheidsmaatreëls  aan  Boerekant 
was  om  te  verhoed  dat  die  Bantoe  ’n  kennis  kon  opdoen 
van  Afrikaans.  Want  deur  ’n  kennis  van  jou  taal  kan  jou 
teenparty  jou  planne  ontdek  en  dit  verydel.  Aan  Boerekant 
het  dit  die  praktiese  noodsaak  meegebring  om  die  Bantoe- 
taal  van  hulle  omgewing  vlot  te  beheers.  Lede  van  dáárdie 
geslag  het  dan  ook  haas  almal  voldoende  kennis  van  ’n 
Bantoetaal  besit  om  gesprekke  daarin  te  voer,  en  selfs  om 
dit  te  skryf.  In  my  prilste  jeug  kon  ek  self  al  redelik  goed 
my  gedagtes  uitdruk  in  Tswana. 

Sedertdien  het  ’n  hele  leeftyd  verloop  en  in  die  maat- 
skaplike  en  ekonomiese  geskiedenis  van  die  Afrikaner  — en 
van  die  Bantoe  — het  ’n  geweldige  omwenteling  plaas- 
gevind.  Die  Afrikaner  het  in  toenemende  getalle  sy  lande- 
like  bestaan  ontoereikend  gevind  en  dit  laat  vaar  om  in  die 
stede  ’n  tydlank  bykans  ontwortel  te  raak  in  sy  stryd  om 
’n  staanplek  in  die  nywerheids-  en  handelslewe  van  die  land. 
Ons  lewe  is  anders  gerig  en  die  Bantoe  het  ons  feitlik  uit 
die  oog  verloor. 

Ondertussen  het  die  Bantoe  die  Afrikaner  op  die  hakke 
gevolg  — stad  toe!  En  dáár  het  hy,  stap  vir  stap,  maar 
altyd  net  twee  of  drie  stadiums  later,  dieselfde  aanpassings- 

en  veroweringstryd  as  die  Afrikaner  gestry,  met  dié  ver- 
skil:  die  Afrikaner  het  maar  één  groep  gehad  om  teen  te 
wedywer,  terwyl  die  Bantoe  teen  twee  groepe  moes  wed- 
ywer. 

Middelerwjd  was  dit  nie  meer  nodig  om  ’n  kennis  van 
Afrikaans  aan  die  Bantoe  te  weerhou  nie.  Trouens  ’n 
Bantoe  sonder  ’n  kennis  van  Afrikaans  was  eintlik  ’n  blok 
aan  die  been.  Dit  het  uitgeloop  op  ’n  geringer  kennis  van 
die  Bantoe  en  sy  taal  by'die  Afrikaner.  Inderdaad  het  die 
Afrikaner  in  die  stad  so  intens  opgegaan  in  sy  poging  om 
’n  staanplekkie,  dat  die  werklike  bestaansvorm  van  die 
Bantoe  vir  ons  ’n  geheim  geword  het,  so  seer  dat  dit  ons 
weinig  kon  skeel  wat  met  hulle  gebeur.  Op  die  plase  het 
daardie  ou  intiemer  verhouding  van  ,,na  die  vrede”  nog 
bly  voortbestaan,  maar  in  die  stede  staan  dié  twee  groepe 
tans  hoofsaaklik  onverskillig  teenoor  mekaar.  En  tans  is  dit 
die  Bantoe  wat  die  Afrikaner  se  taal  aanleer. 

Wat  is  die  Bantoe  se  aanpassingsprobleme  in  die  groot- 
stad?  Hoe  slaag  hy  daarin  om  siel  en  liggaam  byeen  te  hou? 
Het  hy  ideale  vir  sy  groep  as  aparte  soort  mens  ? Hoe  is  hy 
gestem  teenoor  die  verval  van  sy  ou  stamgebruike?  Waar- 
heen  moet  die  hele  gekke  sameloop  van  allerlei  faktore  die 
Bantoe  voer  volgens  sy  eie  insig? 

Dis  almal  sake  waaroor  die  gewone  Afrikaner  hom  nooit 
rekenskap  gegee  het  nie,  en  sy  houding  in  sulke  gevalle 
kom  gewoonlik  neer  op  volslae  onverskilligheid. 

A1  hierdie  oorvvegings  waar  deur  ’n  mens  se  gees  nadat 
jy  die  eerste  Afrikaanse  roman  van  ’n  Bantoe-skrywer  end- 
uit  gelees  het,  t.w.  Jóhannie  Giet  Dic  Beeld,  deur  Arthur 
Fula.  En  laat  my  maar  dadelik  erken:  hierdie  sosio-eko- 
nomiese  gedagtes  is  die  eerste  by  my  opgewek,  en  eers  veel 
later  het  ek  te  staan  gekom  voor  oorv/egings  van  suiwer 
letterkundige  aard. 

En  as  jy  eers  so  ver  gevorder  het  om  te  erken  dat  die 
ontwikkeling  van  die  Afrikaanse  nasionalisme  die  voorloper 
en  wegbereider  was  van  die  Bantoe-nasionalisme,  dan  word 
jy  tot  die  doodnugtere  gevolgtrekking  gedwing  dat  juis 
die  Afrikaner,  deur  sy  verlede  hier  in  die  land,  by  uitstek 
dié  persoon  is  wat  die  ideale  van  die  Bantoe  moet  kan 
begryp  en  rig,  m.a.w.  die  Bantoe  se  natuurlikste  bondgenoot 
in  sy  groei  tot  ’n  voller,  bewuste  nasionalisme,  moet  die 
Afrikaner  v,rees.  Dat  dit  ongelukkig  nie  altyd  die  geval  was 

nie,  is  te  wyte  aan  faktore  v/at  in  ’n  ander  soort  tydskrif 
bespreek  moet  word  en  by  ander  geleenthede. 

Maar  juis  om  bostaande  oorwegings  verwelkom  ek 
besonderlik  die  feit  dat  ons  hier  ’n  gevormde  Bantoe  het, 
wat  na  rype  oorleg  besluit  het  om  sy  verhaal  juis  in 
Afrikaans  te  skryf.  Deur  daardie  bewuste  keuse  van 
medium  het  Fula  hom  gerig,  nie  tot  die  buiteland  waar 
tans  ’n  soort  sentimentele  belangstelling  in  rasseverhou- 
dings  botgevier  word  nie,  en  ook  nie  tot  dié  deel  van  sy  eie 
stam  wat  nog  in  die  stamgebiede  woon  en  nie  die  probleme 
en  die  vreemde  taal  ken  nie,  maar  regstreeks  tot  alle 
Afrikaanssprekendes.  Maatskaplik  is  dit  ’n  oorweging  van 
die  grootste  betekenis:  ’n  Bantoe  wat  hom  oor  sy  eie  volk 
wend  tot  die  Afrikaner. 

Aanvaar  ons  nou  die  redenasie  so,  dan  is  die  volgende 
vraag:  Hoe  sien  Fula  die  Bantoegemeenskap  in  die  Goud- 
stad?  Fula  as  geregsdienaar  moet  noodwendig  elke  dag 
omgang  hê  met  sy  eie  mense  wat  onklaar  getrap  het.  As 
denkende  mens  moet  dit  hom  geweldig  kwel  om  dag  vir  dag 
te  aanskou  wat  gaande  is.  Dit  wek  sy  idealisme  op.  Wat 
hy  sien,  is  nie  menswaardig  nie.  Hy  vind  dit  nie  goed  nie,  en 
ander  soos  hy  vind  dit  ook  nie  goed  nie.  En  daarmee  sluit 
hy  en  ’n  groot  Bantoegemeenskap  hulle  onmiddellik  aan  by 
Afrikaners  wat  ook  nie  tevrede  is  met  die  toestand  van 
verval  nie.  Sodoende  slaan  Fula  ’n  brug  tussen  die  Bantoe 
en  die  Afrikaner,  wat  moet  lei  tot  wedersydse  begrip,  'en 
dit  moet  voer  na  groter  medewerking  om  wedersydse  ideale 
te  verwesenlik.  Om  hierdie  rede  is  Jóhannie  Giet  Die  Beeld 
’n  boek  wat  verwelkom  moet  word  as  deel  van  die 
Afrikaanse  letterkunde  wat  nog  te  seer  verwaarloos  is. 

Plaas  ons  dan  die  roman  binne  die  raamwerk  van  die 
Afrikaanse  romankuns,  waar  dit  tuishoort,  dan  vind  dit 
sy  eweknie  onder  dié  romans  wat  meer  as  ’n  geslagtydperk 
gelede  geskryf  is  met  die  boodskap : Terug  plaas  toe ! In  die 
stad  lê  verval!  En  ons  dink  aan  die  werk  van  J.  J.  Lub  en 
G.  R.  von  Wielligh.  Die  verskil  is  egter  dat  ons  hier  te  doen 
kry  met  ’n  goed  gevormde  Afrikaans  en  ’n  mensbeelding 
waar  die  didaktiese  nie  so  swaar  opgeplak  is  nie. 

Daarby  moet  egter  gesê  word  dat  Fula  romantegnies  met 
voordeel  in  die  leer  kan  gaan  by  sy  Afrikaanse  tydgenote, 
en  dat  sy  Afrikaans,  as  beeldende  stylmiddel,  nog  heelwat 
aan  soepelheid  mis  in  vergelyking  met  byvoorbeeld  die 

taalaanwending  van  P.  J.  Schoeman  en  G.  H.  Franz  — almal 
punte  wat  egter  in  ’n  tweede  en  derde  en  volgende  roman 
bygewerk  kan  word. 

Hoofsaak  is  hier  dat  ons  ’n  roman  het  waarvan  die 
Afrikaans  keurig  versorg  is,  en  wat  ons  ’n  goeie  insig  gee 
in  die  maatskaplike  probleme  van  ’n  groep  tyd-  en  land- 
genote  waaraan  ons  ons  gewoonlik  heel  weinig  steur.  Dat 
Fula  ons  oë  oopgemaak  het  vir  hierdie  probleem,  is  onge- 
twyfeld  die  grootste  verdienste  van  sy  werk. 

(na  aanleiding  van  Die  Bevryding  en  Reisiger) 


S.  J.  PRETORIUS 


I 


Om  aan  die  woord  die  belangrikste  plek  in  die  digkuns  toe 
te  ken,  lyk  my  histories  en  wesenlik  onjuis.  As  die  woord 
nie  slegs  die  kind  van  gevoel  en  verbeelding  is  nie,  hoe  kan 
die  digter  dan  taalskeppend  optree,  of  selfs  ’n  vernuwing 
teweeg  bring? 

Shelley  se  ,,Poetry  expresses  language”  het  dan  mos  vir 
ons  geen  betekenis  nie.  Dat  daarmee  die  vorm  nie  nood- 
wendig  verwaarloos  hoef  te  word  nie,  volg  omdat  alle  sterk 
en  suiwer  impulse  ’n  ritmiese  deining  aanneem,  sodat  die 
gevoel  hom  met  die  vorm  vereenselwig.  Dan  word  vorm  en 
inhoud  een.  So  is  poësie  ook  vormgewing  en  niks  anders  nie. 
Die  lewe  agter  of  in  die  woord  bly  hoofsaak. 

Vir  die  skoolse  opvatting  is  dit  natuurlik  die  maklikste  om 
die  tou  om  die  sigbare  en  hoorbare  woord  te  gooi.  Dogma 
en  vormdiens  was  nog  altyd  die  onderdak  van  die  verlorenes. 


II 


Die  spanningsmoment  in  die  digkuns  van  Ernst  van 
Heerden  is  geleë  tussen  twee  pole:  trots  en  krag  enersyds 
en  weerloosheid  en  magteloosheid  andersyds.  Tussen  hulle 
is  ’n  oorsaaklike  verband  soos  tussen  lig  en  skaduwee  of 
dood  en  lewe  in  die  sin  waarin  Sokrates  dit  bedoel  het. 

Die  wyser  slaan  dikwels  op  na  die  ekstatiese  moment 
maar  daal  daarna  (by  wyse  van  voorstelling)  deur  die 
skemer  en  sak  in  die  diepte  van  nag  en  ontreddering,  waar- 
uit  die  digter  dan  met  ’n  wilsaksie  wil  ontsnap  en  dit 
terugdwing  na  die  ekstatiese. 

In  die  hoogste  moment  skryf  hy  sy  heerlike  natuur- 
poësie  en  sy  sterk  ,,objektiewe”  verse  soos  ,,Fusillade”  en 


,,Vlaamse  Stad”  en  met  die  daiing  van  die  wyser,  deur 
verskillende  wisselinge  en  grade,  sy  weemoedig  innigrui- 
sende  half-lig,  half-donker  gedigte  wat  versprei  lê  in  sy 
bundels,  soos  byvoorbeeld  die  laaste  gedig  in  Verklaarde 
Nag,  waarin  ’n  misterieuse  donkerte  reeds  skemer,  ’n 
huiweringwekkende  voorgevoel.  Die  digter  sê  wel  dat  hy 
rus  vind  in  die  skemer  dal  maar  weet  reeds  dat  die  wyser 
hom  na  die  donker  voer.  In  die  laaste  stadium  slaan  die 
nag  toe  en  daarin  kry  ons  alles  verward  in  die  onder- 
bewuste  wêreld,  die  baaierd,  die  chaos.  Om  uit  dié  toestand 
te  ontsnap  maak  Van  Heerden  dan  die  bewuste  „duiseling- 
wekkende  dodesprong”  na  die  ekstatiese,  maar  hy  spring 
te  kort  en  tuimel  terug  in  die  dieptes  van  die  nag.  In 
Die  Bevryding  het  hy  ons  die  treffende  beeld  gegee  van  ’n 
brug  wat  halfpad  in  die  hemel  hunker  na  die  oorkant. 
Dis  tegelyk  sy  glorie  en  sy  ondergang.  Soos  oral  in  die 
lewe  en  kuns  is  sy  krag  ook  sy  swakheid.  Hy  moet  hom  red 
uit  die  chaos,  hy  moet  die  sprong  waag  . . . die  koning  moet 
die  see  in,  uit  die  donker  land  waar  sy  koninkryk  aan  die 
genade  van  die  vyand  afgegee  is. 

In  hierdie  duisternis  gaan  die  heelal  aan  die  digter  in 
blinde  brokstukke  verby.  Hy  probeer  ’n  houvas  daarop 
kry  en  sy  weerlose  naaktheid  bedek.  Dit  is  dan  dat  ons  hom 
sien  in  die  camouflage  van  sy  ,,modernistiese”  gedigte.  Hy 
soek  ,,geskubde  veiligheid”  en  maak  van  alles  waarop  hy 
die  hand  kan  lê  gebruik,  van  brokstukke  van  die  moderne 
tegniek,  tot  navolging  van  ander  se  poësie,  enige  beeld 
wat  hard  en  sterk  genoeg  voel  om  op  te  staan  om  die 
sprong  na  die  lig  te  waag.  Om  dié  rede  is  daar  reeds  gesê 
dat  Van  Heerden  se  digterskap  ,,afgelei”  is.  Dit  is  natuurlik 
nie  so  nie. 

III 

In  Die  Bevryding  bereik  die  stemming  sy  hoogtepunt. 
Die  objektiewe  gedaante  is  baie  ver  van  objektief  af  en 
verberg  ’n  uiters  subjektiewe  houding.  Hier  probeer  die 
digter  eens  en  vir  altyd  om  soos  uit  ’n  Archimedespunt  die 
chaos  in  sy  gees  van  buite  uit  te  betrag  terwyl  hy  terselfder- 
tyd  in  die  branding  staan.  Daarom  dat  ons  die  verbasende 
self-  en  oorbewustheid  van  reëls  soos:  ,,sy  hart  se  spraak 
weerklink  uitdagend  in  sy  eie  oor”  en  sy  ,,blik  keer  na 


homself”  teëkom  wat  mens  aan  fisiese  disintegrasie  her- 
inner. 

Die  subjektiewe  spook  staan  op  alle  konkrete  dinge 
afgeprent.  In  die  kontoere  van  die  objek  roer  die  gepynigde 
gesig  van  die  digter  telkens.  Die  spontane  en  rustige 
identifikasie  wat  die  voorwerp  van  binne  uit  transformeer, 
ontbreek  en  ons  sien  slegs  die  projeksie  van  die  digterlike 
bewussyn  op  die  lyne  van  die  voorwerp  of  ding,  sodat  ons 
soms  snypunte  maar  gewoonlik  ’n  skuiwende  dubbelbeeld 
met  verwarde  indrukke  oorhou. 

Formeel  het  dit  geen  gelukkige  resultaat  in  Van  Heerden 
se  poësie  nie,  maar  is,  soos  ek  probeer  bewys  het,  tog  ’n 
noodsaaklike  fase  en  element  in  sy  digterskap,  dis  die 
doringkroon  van  glorie  en  die  kritiek  moet  versigtig  wees 
om  nie  te  hard  te  slaan  waar  reeds  rou  is  of  om  die  wond 
te  probeer  toestop  waar  die  poësie  uit  stroom  nie. 

Die  wese  van  die  chaos  dring  hier  die  poësie  binne  en  die 
mees  in  die  oog  lopende  kenmerke  daarvan  is : dooie  enjam- 
bemente  en  woorde  wat  met  koppeltekens  oorstort  in  die 
verse,  verboë  adjektiewe  — iets  wat  in  Afrikaans  baie 
spaarsaam  gebruik  moet  word,  (indien  ooit)  kombinasies 
terwille  van  maat  of  rym  wat  sonder  gevoelslading  is,  soos 
bv.  „hy  het  die  wagte  aangesê  om  fier-ge reed  te  wees.” 
„Fier”  is  hier  ’n  stoplap.  Toutologiese  of  feitlik  toutologiese 
begrippe  word  dikwels  ingestring,  soos  waar  die  koning 
„onfeilbaar,  doelbewus  en  seker”  deur  die  ruigtes  breek. 
Frases  in  parentese  wat  feitlik  op  elke  bladsy  voorkom 
vertraag  die  gang  en  verkleur  dikwels  helder  voorafgaande 
beelde.  Dit  is  origens  egter  een  van  die  kenmerkendste 
bewyse  van  die  „camoufleer”-poging. 

Die  digter  boor  hom  in  sy  uiterste  weerloosheid  vas  in 
materiële  dinge  waar  die  gevoel  uit  is  in  ’n  poging  om  hom 
uit  die  ondergang  van  alles  om  hom  heen  te  red,  en  soos 
reeds  gesê,  om  ’n  springplank  te  vind.  Omdat  die  gedig 
as  ,,objektief”  maskereer  maar  inderdaad  in  weerlose  en 
subjektiewe  stemming  gekonsipieer  is,  vind  ons  dat  swaar 
weerbare  woorde  hulle  dinamiek  en  swaartekrag  verloor. 
„Forse”  en  ,,magtige”  word  in  die  gedig  amper  teatrale 
gebare. 

Die  digter  openbaar  in  die  gedig  ’n  verontrustende 
geestestoestand,  daar  is  ’n  ontreddering  en  versplintering 
van  innerlike  eenheid  soos  onbekend  in  Afrikaans.  Hy 

poseer  nie  maar  probeer  magteloos  om  in  menslikswakke 
kragsmonstering  die  brokstukke  van  die  heelal  om  hom  tot 
’n  toring  op  te  bou  vanwaar  hy  die  lig  kan  sien. 

Dit  sal  interessant  wees  om  te  sien  wat  daar  nog  uit 
die  toestand  gaan  kom;  die  Faustiaanse  toneel  van  die 
Koning  in  die  stormnag  langs  die  see  is  reeds  vir  ons  ’n 
aanduiding  van  wrat  ons  te  wagte  kan  wees. 

IV 

In  die  jongste  bundel  Reisiger  lees  ’n  mens  gedigte  soos 
Vlaandere,  Vlaamse  Stad,  Winternag  en  Afskeid,  (waarvan 
die  slot  nog  lank  om  die  skoonheid  en  waarheid  daarvan 
in  mens  nasing)  met  vreugde,  soos  wat  jy  op  ’n  helder 
dag  na  ’n  week  van  storms,  skepties  met  blink  seile  op  die 
ondeurgrondelike  dieptes  van  die  see  sien.  Uit  al  die  onrus 
en  stryd,  wat  wen  die  hart? 

,,Die  riete  ruis  by  hierdie  donker  oewer 

« — die  leed  is  lank,  die  vreugde  kort  — 

Ek  swyg . . . en  weet  slegs  dat  die  aarde 
kleiner  en  ryker  met  die  jare  word.” 

In  die  ekstatiese  trant  het  ons  die  gedig  Vlaandere  waar- 
van  die  slotstrofe  soos  volg  lui: 

Hoe  kon  ek  wanhoop?  Want  ons  stille  smart 
of  vreug  voltrek  hom  ongemerk  en  beide 
in  jou  Belforts,  vlasland,  nuwe  heide, 
die  boereplaas  en  suikerbosse  van  my  hart! 

Dit  herinner  mens  aan  die  Bolandse  siklus  en  veral  die 
onvolprese  Suidoos  in  V erklaarde  Nag  wat  een  van  die 
mooiste  natuurgedigte  in  Afrikaans  is,  ten  spyte  van  (of  is 
ek  nou  vitterig?)  die  enkele  vers:  ,,die  wTaterringe  hot^en 
haar  jaag,”  wat  cliché-agtig  voorkom  tussen  die  ander. 
Selfs  vergelyk  die  gedig  gunstig  met  Van  Wyk  Louw  se 
Bolandse  sonnette,  hoewel  losser  van  bou.  Ook  die  ander 
Bolandse  verse  in  V erklaarde  Nag  is  vol  brandende  son- 
gloed,  aardehitte,  stemminge  en  tonele  waarin  die  gees 
van  die  landstreek  vir  ons  waaragtig  lewe,  en  van  heerlike 
natuurbelewing  getuig. 

In  dieselfde  kader  wat  ek  gemakshalwe  die  positiewe  pool 
van  Van  Heerden  se  talent  sal  noem,  val  ook  Vlaamse  Stad, 
wat  van  die  sewende  vers  af  sterk  loop,  gedra  op  ’n 
stuwende  gevoelstroom.  M.i.  moes  die  gedig  begin  het  by: 
,,Die  blaasorkes  maak  hierdie  steeg/bomvol  geluid ...” 

Dit  sal  egter  waarskynlik  nog  as  een  van  ons  mooi 
gedigte  beskou  word. 

In  Reisiger  is  daar  origens  ’n  stiller,  dieper  inkeer,  ’n 
rustiger  peinsende  afskou  in  die  dieper  wese  van  die  lewe 
en  leed  en  dit  is  myns  insiens  die  belofte  wat  dif  inhou. 
Uit  die  skemerland  kom  gedigte  soos  Musiek  en  Op  die 
Stoep,  Die  Vreemdeling  en  die  hoërop  genoemde  groep,  met 
’n  verstilde  ruising.  Van  Heerden  het  van  die  begin  af 
geboei  wanneer  hy  sy  sagte  innige  stem  laat  hoor.  Dan  het 
hy  ons  aangegryp  soos  ’n  J.  C.  Bloem  of  Van  Nylen,  Totius 
of  C.  M.  van  den  Heever.  In  gedigte  soos  Amsterdam  uit 
Weerlose  Uur,  waarin  hy  ’n  intieme  herfsstemming  vertolk 
of  soos  Rusoord  waarin  hy  daarin  slaag  om  na  die  ver- 
skrikkinge  van  sy  ver  pad  deur  die  barre  jeugland  in  te 
keer  tot  weemoedige  en  ryper  rus,  lê  ’n  groot  deel  van  Van 
Heerden  se  krag.  ,,Hoe  kleiner  en  ryker”  die  wêreld  word, 
hoe  meer  gaan  die  hart  oop. 


V 

Net  ten  slotte:  die  limbo  waarin  Van  Heerden  se  digter- 
skap  tans  verkeer  moet  m.i.  toegeskryf  word,  in  eerste 
instansie  aan  die  ongelykwaardigheid  van  sy  gepubliseerde 
werk  en  tweedens  die  feit  dat  ’n  kritiek  wat  dikwels  té 
negatief  oordeel,  die  baba  in  hierdie  geval  so  te  sê  met  die 
badwater  uitgegooi  het. 

PAAIBOELIEMAN 


Stil  maar  kindjie,  stil  maar  dan ! 
In  die  berg  loop  Paaiboelieman. 
Is  my  kindjie  vir  hom  bang? 

Wil  Paaiboelie  vir  hom  vang? 
Paaiboelie  sal  sy  beentjies  breek, 
sal  hom  in  sy  streepsak  steek  . . . 
Stil  maar  kindjie,  stil  maar  dan ! 
Buite  wag  Paaiboelieman. 

Dié  een  wat  Paaiboelie  roof, 
voer  hy  na  sy  donker  kloof ; 
daarso,  langs  ’n  donker  boom 
val  ’n  donker  waterstroom, 
na  ’n  kolk  van  duisterheid — 
daar  gooi  hy  jou  sterflikheid ! 

Hy,  die  kwaai  Paaiboelieman, 
wat  die  moeës  onder  vang ! 

Staan  hy  om  die  draai  en  wag? 
Vrees  jy  daardie  oog,  die  lag? 
Deur  die  bome — hoor  ek  hom  ? 
Sou  hy  dalk  van  agter  kom? 

Dag,  lief  hart  jies,  laat  ek  gaan ; 
dalkies  kom  hy  agter  aan ! 

Dag,  soet  skapies,  laat  ek  ry ; 
dalkies  wag  hy  voor  vir  my. 

Waar  die  dowwe  wapad  gaan, 
stoot  ons  op  ons  mank  stryk  aan, 
also  op  die  winterblare, 
want  ons  is  al  op  ons  jare. 

Skewe  spore  hier  en  daar, 
met  ons  vingers  inmekaar — 
stoot  maar  aan,  en  kyk  nie  om 
of  Paaiboelie  agter  kom. 

Laat  ek  na  my  kindjie  kyk ! 

Weet  hy  hoe  Paaiboelie  lyk  ? 

Laat  ons  haastig,  haastig  gly 
langs  die  tranedal  verby ! 

Soos  ’n  tier  bo  uit  die  kloof , 
loer  hy  al  om  een  te  roof ! 

Laat  ons  haastig,  haastig  gly, 
langs  die  tranedal  verby! 

Stil  my  kindjie,  stil  maar  dan! 
Net  nou  kom  Paaiboelieman ; 
saggies  om  my  kind  te  vang : 
word  my  kindjie  vir  hom  bang? 
Gaan  Paaiboelie  vir  hom  gryp  ? 
Weet  hy  hoe  Paaiboelie  lyk? 

Stil  maar  kindjie,  stil  maar  dan ; 
saggies  kom  Paaiboelieman ! 

DIE  FABRIEK 
Onmerkbaar  kruip 
die  daeraad 
roosrooi  oor  die 
agterbuurt-straat, 
en  gillende  fluit 
die  fabriek  se  trein 
wat  van  agter  die  mynhoop 
snel  oor  die  lyn! 

Dit  stort  ’n  vrag 
van  mense  uit, 
waaroor  die  fabriek 
sy  bek  gaan  sluit. 

Dis  seuns  en  meisies 
bleek  van  gelaat, 
wie  se  flou  gesigte 
van  noodsaak  praat. 

Hul  skamele  kleding 
dui  armoed  aan, 
waarbinne  lewens- 
hoop  vergaan. 

Daar  leun  ene 
in  vae  droom, 
teen  die  tralies 
om  ’n  boom; 
een  die  neurie, 
een  die  lag, 

een  kyk  fronsende 
uit  op  die  dag. 

Dis  jeug  vol  vuur 
wat  kwyn  in  nood, 
jeug  wat  worstel 
vir  karige  brood! 

Maar  hoor ! Die  swart 
fabriek  begin  fluit, 
die  vuige  skoorsteen 
braak  rookwolke  uit 
in  die  slegte 
loodgrys  lug 
waardeur  voël  nog 
sonstraal  vlug! 

„Kom  nader!  Kom! 
,,Maak  gou,  maak  gou! 

,,Of  armoed  gryp  jul 
„In  sy  klou! 

„Kom  werk,  kom  werk! 
,,Vir  jul  slawebrood! 
„Anders  spot  ek 
,,Julle  nood!  ...” 

En  hulle  glo 
wat  dit  so  gil — 
daardie  groot 
masjinale  wil! 

Binne  die  maalkolk 
word  hul  gesluk, 
om  oor  monster- 
masjiene  te  buk : 
wiele  die  fluister 
en  draai  om  hul  rond, 
wiele  die  lug  vol, 
en  op  die  grond. 

Gedagtes  en  drome 
draai  in  die  lug 
soos  stof  om  die  snorrende 
wiele  se  vlug, 
en  die  fluite  gil 
oor  hul  hoofde  heen, 
soos  ’n  spook  oor  sy  siel  se 
verlorenheid  ween. 

P.  D.  SWART 

Omtrent  veertig  myl  uit  Zeerust  draai  ’n  dowwe  paadjie  uit 
die  grootpad  wat  lei  na  Derdepoort  en  Betsjoeanaland.  Kort 
duskant  ’n  turfspruitjie  draai  hierdie  paadjie  uit,  kronkel 
tussen  die  wit  steekgras  deur,  by  twee  blinkblaar-wag-’n- 
bietjies  verby  en  loop  uiteindelik  dood  teen  ’n  reusagtige 
kameelboom. 

Onder  hierdie  boom  staan  die  platdakhuisie  waar  Doll 
du  Toit  gebore  is  en  grootgeword  het.  Die  bynaam  „Doll” 
het  sy  gekry  toe  haar  vader  haar  baie  jare  gelede  een  aand 
op  sy  knie  getel  het,  en  aangehelp  deur  ’n  oormaat  perske- 
brandewyn  in  sy  beperkte  Engelse  woordeskat  gedelf  het. 
Hy  het  haar  toe  sy  „doll”  genoem  en  hierdie  bynaam  het 
sy  bly  behou. 

Dit  was  ongelukkig,  want  daar  was  weinig  aan  haar  wat 
aan  ’n  pop  herinner  het.  ’n  Klein  koppie  op  ’n  uitermate 
lang  nek  wat  seningrig  bokant  twee  krom  skouers  uitgesteek 
het,  ’n  plat  bors  en  ’n  paar  heupe  wat  veels  te  breed  uitge- 
staan  het . . . dit  was  Doll. 

Op  skool  het  die  ander  kinders  haar  lewe  vergal.  Omdat 
haar  kop  so  klein  was  teenoor  die  res  van  haar  liggaam  het 
hulle  haar  „Speldkoppie”  genoem.  Omdat  haar  sleutelbene 
so  ver  uitgestaan  het,  het  hulle  haar  later  weer  „Handvat- 
sels”  genoem.  Maar  hierdie  dinge  het  ook  verbygegaan 
want  uiteindelik  het  sy  die  ou  witgekalkte  laerskoolgeboutjie 
vergoed  vaarv/el  gesê. 

Sy  het  nou  die  ou  platdakhuisie  baie  selde  verlaat  en  ’n 
taamlike  eensame  tydperk  het  gevolg  met  haar  suster  Bettie 
en  haar  ouers,  as  die  enigste  geselskap.  Uiteindelik  is  haar 
suster  ook  getroud  en  het  Doll  nou  alleen  by  haar  ouers 
gebly.  Besoekers  wat  daar  nog  gekom  het,  was  altyd  vir 
haar  ouers  en  nooit  vir  die  onaantreklike  meisie  nie.  Aan 
hierdie  toedrag  van  sake  het  sy  so  gewoond  geword  dat 
sy  haar  uiteindelik  daarmee  versoen  het,  en  die  idee  by 
haar  posgevat  het  dat  dit  maar  so  moes  wees. 

Toe  het  die  Tweede  Wêreldoorlog  uitgebreek  en  Doll  se 
swaer  het  spoedig  aangesluit.  Haar  suster  is  toe  ook  weer 

terug  na  die  ouerhuisie  toe,  maar  dit  was  geen  geheim  dat 
sake  tussen  haar  en  haar  man  nie  reg  was  nie.  Sy  afwesig- 
heid  op  militêre  diens  het  geensins  gehelp  om  ’n  verbetering 
in  hulle  verhouding  te  bring  nie,  en  die  verwydering  het 
steeds  groter  geword. 


* 


* 


Dit  was  ’n  koue  aand  in  1944  toe  Doll  se  swaer  by  die 
huisie  aangekom  het.  Sy  het  alleen  by  die  tafel  gesit  en 
naaldwerk  doen  toe  hy  die  deur  oopstoot  en  groot  en  grof 
daar  staan  in  sy  militêre  uniform.  Onder  sy  netjiese  snortjie 
was  sy  mond  nors  en  sy  stem  was  uiters  onvriendelik. 

,,Naand  Doll.  Waar’s  Bettie?” 

,,Sy  is  Mafeking  toe  om  te  gaan  kuier,  Ouboet.  Naand 
Ouboet.  Enne  Ma  en  Pa  is  na  Oom  Biel  toe  in  die  Protekto- 
raat.  Hy’s  baie  siek.”  Sy  voeg  haastig  en  ongevraag  die 
laaste  deel  by.  Vir  hierdie  man  was  sy  nog  steeds  bangerig 
en  om  ’n  gesprek  met  hom  te  voer,  vereis  die  grootste 
inspanning. 

Wat  op  aarde  sou  haar  suster  tog  besiel  om  agter  daardie 
maer  ventjie  op  Mafeking  aan  te  hardloop?  Hier  het  sy 
tog  ’n  groot,  sterk  man,  maar  met  al  die  getwis  is  die 
verwydering  tussen  hulle  nou  al  so  groot  dat  hulle  feitlik 
nog  net  moet  skei.  Ja-nee,  sy  wat  Doll  is  en  nog  nooit  ’n 
man  gehad  het  wat  aandag  aan  haar  bestee  het  nie,  kan 
hierdie  gedrag  van  haar  suster  nie  begryp  nie. 

Eienaardige  vroumens  hierdie  met  haar  lelike  gesig,  dink 
Ben  Rossouw.  Sou  sy  nie  bang  wees  om  alleen  hier  te  bly 
nie?  Maar  hy  vra  haar  egter  nie.  Hy  staan  en  wonder  wat 
hom  nou  te  doen  staan.  Nadat  hy  die  middag  op  Zeerust 
in  die  kroeg  deurgebring  het,  het  hy  die  hele  ent  pad  daar- 
vandaan  met  ’n  huurmotor  gekom.  Die  was  natuurlik  nou 
al  myle  ver  weg.  Buite  was  dit  vervlaks  koud,  en  hoe  moes 
hy  nou  weer  hier  weg  ? 

,,Nou  wat  se  rondritsery  het  sy  as  ek  op  verlof  hiernatoe 
kom?  Wat  de  swernoot  moet  ek  nou  aanvang?”  Ten  spyte 
van  die  feit  dat  sy  vrou  hom  geensins  wil  sien  nie,  laat  die 
oormaat  van  drank  hom  voel  dat  sy  saak  reg  is,  en  ’n  vloed 
van  verontwaardiging  styg  in  hom  op. 

Doll  antwoord  nie.  Dan  roer  Ben  en  hy  voel  hoe  die 
brandewynbottel  in  sy  jassak  teen  sy  been  druk.  Hy  trek 

die  bottel  uit  en  sit  dit  op  die  tafel  neer.  Dan  stap  hy  ’n 
bietjie  onvas  na  die  skinkbord  op  die  klein  tafeltjie  toe  en 
haal  daar  ’n  glas  uit.  Hy  sit  dit  op  die  groot  tafel  neer  en 
stap  kombuis  toe.  Daar  is  nie  ’n  lig  nie,  en  vloekend  struikel 
hy  oor  die  drumpel.  Hy  voel  in  sy  sak  en  trek  ’n  vuurhoutjie. 
Hy  sien  ’n  beker  langs  die  groot  kleipot,  maar  toe  hy  dit 
nader,  brand  die  vlammetjie  reeds  sy  vingers  en  hy  laat  dit 
vinnig  val.  Toe  hy  weer  ’n  vuurhoutjie  wil  trek,  laat  hy  die 
dosie  uit  sy  hand  val  en  in  die  donker  kan  hy  dit  nie  weer 
vind  nie. 

,,Doll,  bring  hier  daardie  verd  . . . kers!”  roep  hy  onge- 
duldig. 

Doll,  wat  met  groot  ronde  oë  bewegingloos  langs  die  tafel 
gestaan  het,  skarrel  nou  vinnig  daaromheen  na  die  kombuis 
toe. 

Hulle  kom  terug,  Ben  met  die  water  voor  en  Doll  kort 
op  sy  hakke  met  die  kers  in  die  lug  bokant  haar  skouer. 
Ben  skink  vir  hom  ’n  stywe  paar  vingers  brandewyn  in  en 
plons  dan  ’n  teelepel  of  so  water  in  die  middel  daarvan. 
Hy  bring  die  glas  na  sy  mond  toe,  gooi  sy  kop  agteroor  en 
sluk  dit  vinnig  weg.  Dan  lek  hy  sy  lippe  af  en  sit  die  glas 
op  die  tafel  neer.  Hy  steek  sy  hand  uit  na  die  bottel  en 
gooi  vir  hom  weer  ’n  sopie  in. 

Hy  drink  dit  egter  nie  dadelik  nie,  maar  sit  vir  ’n  minuut 
of  wat  na  die  oorkantse  muur  en  kyk.  Daar  is  ’n  portret  van 
Doll  se  oupa  van  moederskant.  Hy  kan  dit  nie  mooi  onder- 
skei  nie,  deels  omdat  die  kerslig  so  flou  is  en  deels  omdat 
sy  oë  dwing  om  elkeen  sy  eie  pad  te  wil  volg.  Maar  hy  weet 
presies  hoe  die  oukêrel  daarop  lyk.  Woeste  baard,  ruie  oog- 
hare,  donker,  skerp  oë  en  ’n  bleskop.  „Vervlakste  ou  olie- 
oetang,”  mompel  hy  nors,  en  alhoewel  Doll  dadelik  haar  ore 
bereidwilliglik  spits,  kan  sy  die  woorde  nie  presies  hoor  nie. 

Dan  bring  hy  die  glas  na  sy  mond  toe  en  sy  kan  reeds 
sy  mooi  wit  tande  sien  toe  iets  hom  skielik  byval  en  hy  die 
glas  weer  neersit.  Min  mense  hou  daarvan  om  alleen  te 
drink,  en  ’n  dronk  man  veral  sal  naarstiglik  daarop  aan- 
dring  dat  iemand  saam  met  hom  moet  drink.  Daarom  sê 
Ben:  „Jy  drink  saam,  nê  Doll?” 

Half-onseker  en  skamerig  lag  sy  en  sê  dan:  „Haai,  nee 
dankie,  Ouboet.”  In  haar  lewe  het  sy  nog  nooit  iets  gedrink 
nie  en  Ben  se  versoek  is  vir  haar  byna  vermaaklik. 

Maar  Ben  Rossouw  het  nou  net  genoeg  gehad  van  vrou- 

mense  wat  hom  dwarsboom.  Hy  is  nie  in  ’n  luim  vir  mooi- 
praat  of  oorreed  nie.  Instede  daarvan  spring  hy  op  sodat  sy 
stoel  agteroor  val,  en  terwyl  hy  met  sy  vuis  op  die  tafel 
slaan,  skreeu  hy:  ,,Jy  sal  dit  drink!  Ek  sal  jou  wys!  Jy  sal!” 

Dan  loop  liy  sonder  om  na  haar  te  kyk  en  gaan  haal  ’n 
glas  uit  die  skinkbord.  Hy  gooi  dit  oorhalf  met  drank  en 
voeg  water  by.  Toe  hy  die  glas  na  haar  toe  skuif  en  sê: 
,,Dé,”  kyk  hy  weer  vir  die  eerste  maal  na  haar.  Haar  gesig 
is  skeef  getrek  en  haar  onderlip  bewe,  haar  oë  is  groot  en 
vol  vrees.  Sy  skyn  op  die  punt  te  wees  om  te  huil.  Haar 
bors  wys  hoe  vinnig  sy  asemhaal.  Dan  steek  sy  huiwerig 
haar  maer  en  onversorgde  vingers  uit  na  die  glas  en  bring 
dit  na  haar  lippe  toe.  Vir  geen  oomblik  verlaat  Ben  se  oë 
haar  gesig  nie.  Dit  voel  vir  haar  asof  hulle  in  haar  inboor! 
Sy  sluk  en  byna  proes  sy  die  onaangename  drank  weer  uit, 
maar  haar  nekspiere  verstyf  en  sy  byt  op  haar  tande  soos 
sy  dit  in  haar  keel  afdwing.  Dan  sluk  sy  die  ander  af  met 
haar  oë  pot-toe  soos  sy  altyd  gehoorsamig  haar  kasterolie 
gedrink  het  toe  sy  ’n  klein  dogtertjie  was.  Haar  oë  word 
vol  trane  van  die  brandende  vog  en  sy  hyg  rillend  na  haar 
asem. 

Ben  drink  sy  glasie  ook  vinnig  leeg.  Sy  gesig  word  nou 
meer  goedig.  Doli  het  gedoen  wrat  hy  gesê  het  en  het  saam 
met  hom  gedrink.  Met  die  veranderlikheid  van  iemand  wat 
baie  gedrink  het,  voel  hy  nou  sommer  meer  vriendelik  jeens 
haar.  Buitendien  begin  die  drank  hom  nou  weer  opnuut 
aantas  en  dit  laat  hom  ontspan  in  ’n  meer  gemoedelike  bui. 

,,Dis  die  gees,  ou  Doll,”  sê  hy,  en  sy  stem  is  nou  weer 
gladder  en  makliker.  ,,Dis  die  ding,  jong.  Niks  lekkerder  as 
dop  en  damwater  nie!” 

Dan  leun  hy  meer  agteroor  en  begin  saggies  te  sing.  Dis 
’n  Engelse  liedjie  wrat  Doll  nog  nooit  gehoor  het  nie.  Hy 
doen  dit  in  ’n  oordrewe  Cockney-aksent : 

„She  was  poor,  but  she  was  honest, 

Victim  of  the  rich  man’s  goile. 

It’s  the  rich  wot  gets  the  pleasure, 

It’s  the  poor  wot  gets  the  bloim. 

It’s  the  sime  the  whole  world  over, 

Ain’t  it  all  a bleedin’  shoime?” 

Doll  sit  penregop.  Sy  het  ’n  warm  gevoel  van  haar  keel 
af  tot  in  haar  maag.  Dit  voel  vir  haar  of  haar  kopvel  die 

ene  hoendervleis  is  en  haar  hare  penregop  staan.  Haar 
bene  en  arms  voel  so  lam  asof  hulle  verweg  van  haar  af 
is,  nie  haar  eie  is  nie. 

Ben  praat  weer.  ,,Wie  dink  sy  is  sy,  Doll?  Ja  wie?  Hulle 
is  nie  geplant  nie,  ou  Doll,  hulle  is  gesaai.  Laat  sy  maar  loop 
Mafelcing  toe.  Laat  sy  maar  loop.  Agter  elke  bossie  kan  ’n 
mens  een  uitskop,  sê  ek.  O ja!”  Hy  frons  sy  voorkop  en 
probeer  weer  wyle  oom  Frans  Ras  se  gelaatstrekke  onder- 
skei. 

Ben  vat  die  bottel  raak.  Hy  praat  een  stryk  deur  terwyl 
hy  in  elke  glas  ’n  sopie  brandewyn  gooi.  Dan  skuif  hy  Doll 
s’n  na  haar  toe. 

,,Ja-nee,  ou  Doll,  ek  het  hulle  gesien,  honderde  en  dui- 
sende.  Van  die  Kaap  af  tot  in  Egipte!  Mooies!  Party  mooi 
soos  blomme.  Ja,  van  die  Kaap  af  tot  die  Franse  stukke  in 
Kairoe.  Vra  maar  vir  hierdie  seun.  Nee  jong,  vir  vroumense 
skrik  ek  nie  en  Duitsers  ook  nie.  Bettie ! Gmm ! Ben  Rossouw 
is  nie  verleë  nie;  laat  sy  maar  trap.  Wat  sê  jy,  ou  Doll?” 

Doll  vee  met  die  agterkant  van  haar  hand  die  trane  uit 
haar  oë.  Sy  voel  so  snaaks  lighoofdig,  so  of  sy  nie  omgee 
nie.  Haar  ore  voel  vuurwarm.  ’n  Ongewone  gevoel,  maar  nie 
meer  onaangenaam  nie.  Sy  kyk  na  Ben.  Alles  voel  vir  haar 
so  onwerklik.  Hy  praat  met  haar,  vriendelik,  asof  hy  elke 
dag  met  haar  praat.  Sy  voel  nader  aan  hom. 

,,Ja,  Ouboet,”  sê  sy  en  voel  asof  sy  werklik  iets  gewig- 
tigs  kwytgeraak  het. 

Toe  sy  sien  hy  vat  sy  glas,  neem  sy  hare  ook  en  drink  dit, 
nog  teësinnig,  maar  makliker  leeg. 

Dit  is  asof  daar  ’n  gevoel  van  helderheid  deur  Doll  gaan, 
asof  sy  seker  van  haarself  is  en  bewus  word  van  haar  eie 
belangrikheid  as  persoon.  Sy  voel  lig,  verlig,  vry  en  vol 
ongekende  selfvertroue.  Alles  lyk  so  helder  en  duidelik,  iets 
is  so,  of  dit  is  nie.  Die  ou  teruggetrokkenheid  en  minder- 
waardigheid  wat  vir  soveel  jare  botoon  gevoer  het,  het  nou 
heeltemal  op  die  agtergrond  geraak.  Doll  is  bewus  van  haar 
eie  persoonlikheid,  haar  eie  menslike  warmte.  So  sterk  is 
die  gevoel  om  haarself  te  laat  geld,  dat  sy  nou  selfs  vir  Ben 
eerste  aanspreek. 

„Was  julle  regtig  nie  bang  vir  die  Duitsers  nie,  Ouboet?” 
vra  sy  op  ’n  half  vleiende  toon,  en  sy  kyk  hom  vir  die  eerste 
maal  vandat  sy  hom  ken,  vol  vrymoedigheid  aan. 

„Nee  wat,  ou  Sus,”  en  Ben  sprei  sy  arms  wyd,  „ons  het 

hulle  sommer  so  weggevee.  Die  Springbokke  was  te  warm 
vir  hulle.  Ons  het  te  veel  biltong  en  mieliepap  gevreet  in  ons 
tyd.  Een  van  ons  was  genoeg  vir  drie,  nee  vyf . . . nee  tien 
Jerries!”  Ben  tel  woes  op  sy  vingers  en  stamp  sy  glas  van 
die  tafel  af.  Hy  tel  dit  van  die  misvloer  af  op  en  voer  weer 
’n  lang  relaas  verder  terwyl  hy  sy  woorde  telkens  beklem- 
toon  deur  ’n  swaaiende  arm,  stampende  voet  of  met  ’n 
hamerende  vuis  op  die  tafelblad.  Doll  se  oë  verlaat  sy  gesig 
vir  geen  oomblik  nie  en  sy  drink  elke  woord  in. 

As  hy  dan  ophou  praat,  kyk  Doll  na  die  oorkantse  grond- 
muur.  Sy  verbaas  haar  omdat  sy  alles  so  helder  kan  sien. 
Die  syfers  en  wysters  van  die  groot  staanhorlosie,  ’n  erfstuk 
uit  Voortrekkerdae,  die  vergroting  van  oorle  Ouma  du  Toit, 
die  plat  langbeenspinnekop  links  van  die  portret  teen  die 
muur.  Sy  kan  duidelik  sien  waar  Ouma  se  wit  hare  van  haar 
gesig  af  weggekam  is,  ja  selfs  die  moesie  op  haar  ken. 

Maar  Ben  skink  al  weer,  en  toe  Doll  weereens  vinnig 
saam  met  hom  drink,  begin  sy  binne  ’n  paar  minute  ’n 
nuwe  gevoel  te  ondervind.  Alles  wil  nou  so  onwerklik  word, 
so  asof  sy  dit  nie  mooi  kan  raak  vat  met  haar  begrip  nie. 
Sy  kan  nie  mooi  sien  hoe  laat  dit  is  op  die  horlosie  nie, 
want  die  wysters  en  syfers  skyn  taamlik  vinnig  rond  te 
beweeg.  En  sy  kan  ook  nie  onderskei  waar  Ouma  du  Toit 
se  wit  hare  begin  nie,  en  die  spinnekop  het  ’n  deurmekaar 
warreling  van  bene. 

,,Ou  Doll!”  roep  Ben,  en  hy  is  nou  die  ene  opgeruimdheid, 
„Speel  vir  ons  ’n  bietjie  gremafoun,  jong!” 

Die  stap  na  die  planktafeltjie  toe  waar  die  grammofoon 
is,  is  vir  Doll  ’n  eienaardige  sensasie.  Maar  sy  is  vasbeslote 
om  so  min  as  moontlik  te  laat  merk.  Sy  maak  die  grammo- 
foon  oop  en  wen  dit  op.  Dan  vroetel  sy  in  die  plate  rond.  Die 
boonste  een  wil  sy  lees  maar  die  letters  dans  so  dat  sy  die 
poging  laat  vaar.  Sy  sit  die  plaat  maar  op  en  soek-soek 
kry  sy  die  naald  uiteindelik  op  die  groefies.  Voordat  sy  by 
die  tafel  terug  is,  weergalm  Chris  Blignaut  se  stem  deur 
die  klein  voorkamertjie : 

,,Een  aand  op  die  trein  na  Pretoria; 

Die  weer  was  bitterlik  koud  ...” 

,,Halt!  Stop!  Dis  te  treurig,  ou  Doll  jong.  Sit  ’n  ander 
een  op!” 

Doll  draai  om  en  spoedig  sleur  die  slepende  tone  van  ,,Die 

Kalfiewals”  deur  die  vertrek.  Ben  hou  tyd  met  swaaiende 
bolyf , kop  en  arms  en  sing  luidkeels  saam : 

,,My  ma  se  melk  in  die  boer  se  glas 

En  die  oorskiet  moes  ek  kry  ...” 

Doll  hou  self  tyd  met  haar  kop  en  haar  voet  en  vind 
verligting  in  die  fisiese  inspanning. 

Toe  sy  ’n  volgende  plaat  opsit,  spring  Ben  op  en  begin 
op  die  vloer  ronddans. 

,,Kom,  ou  Sus!”  skreeu  hy  en  stap  na  haar  toe  met  sy 
arms  uitgestrek  terwyl  hy  met  sy  voete  op  die  vloer  stamp. 
Doll  lag  opeens  hard  en  kom  gewilliglik  na  hom  toe.  Hy 
slaan  die  regterarm  om  haar  middellyf  en  sy  linkerhand  se 
vingers  vleg  deur  haar  regterhand  s’n.  Hulle  begin  dan 
dans  met  die  twee  arms  hoog  in  die  lug  gehou. 

Blikkerig  blêr  ’n  stem  uit  die  ou  grammofoon  terwyl  die 
twee  vinnig  deur  die  kamer  dans : 

,,Miesies  Tipperêrie  . . . 

Baai,  baai,  Kardoesie  na  jou  maai!  . . .” 

Die  liggaamlike  beweging  pas  Doll  goed.  Sy  is  nou  weer 
vol  selfvertroue  en  haar  lang  maer  liggaam  beweeg  met 
aansienlike  vaardigheid.  Ben  se  oë  is  soms  toe  en  hy  draai 
met  groot  heftigheid  in  die  rondte.  ’n  Stofdamp  begin  uit 
die  misvloer  opslaan  en  in  die  vertrek  hang.  Dit  maak  die 
kerslig  dowwer  en  die  glase  en  brandewynbottel  lyk  onwerk- 
lik  in  die  flouerige  lig.  Byna  spookagtig  vai  hulle  skaduwees 
teen  die  gebarste  muur  en  nou  en  dan  skop  een  van  hulle 
vas  teen  maroelapitte  wat  vassit  in  die  ongelyke  grondvloer. 
Die  sanger  van  die  lawaaierige  plaat  doen  sy  bes  en  skel 
klink  sy  stem  deur  die  vertrekkie : 

,,Ek  spring  oor  die  hek  en  ek  breek  my  nek,  o Pamela.” 

Toe  hulle  op  die  musiek  van  die  volgende  plaat  dans,  druk 
Ben  vir  Doll  vaster  en  vaster  teen  hom.  Hy  merk  nou  nie 
meer  die  onaantreklike  gesig  en  liggaam  nie,  maar  deur  die 
drank  aangevuur  is  hy  net  bewus  van  haar  vroulikheid. 
En  Doll,  die  droë,  skaam  en  lelike  Doll,  warm  van  die  onge- 
wone  drank  en  opgewondenheid,  laat  haar  dit  welgeval. 
Toe  hy  dan  skielik  gaan  staan  en  haar  hartstogtelik  soen, 
gee  sy  haar  geheel  en  al  onvoorwaardelik  aan  hom  oor . . . 

-)í- 

Streng  volgens  gewoonte  het  Doll  die  volgende  more  vroeg 
opgestaan.  Ten  spyte  van  die  invloed  wat  die  drank  van  die 

vorige  aand  op  haar  gehad  het,  is  sy  tog  opgeruimd.  Ben 
slaap  nog  en  sy  is  besig  om  vir  hom  koffie  te  maak.  Vir 
haar  Ben ! Want  nou  is  hy  hare  en  sy  is  syne.  Hulle  behoort 
nou  vergoed  aan  mekaar,  daaraan  twyfel  sy  nie.  Dit  het 
hy  ook  aan  haar  gesê  toe  hy  haar  in  sy  arms  gehou  het. 
Sy  voel  ’n  groot  blydskap  in  haar  oplaai  en  byna  onbewus 
stoot  sy  haar  hand  deur  haar  dun  hare.  Die  gedagte  dat  sy 
iemand  so  geheel  en  al  besit,  en  ook  dat  sy  haar  so  geheel 
en  al  oorgegee  het  aan  Ben,  vervul  haar  met  ’n  gevoel  van 
belangrikheid,  wis  die  ou  minderwaardigheid  uit,  want  sy 
is  nou  ook  soos  ander  vroue. 

Terwyl  sy  oor  die  drumpel  van  die  slaapkamer  loop, 
neurie  sy  ’n  wysie.  Die  koffie  op  die  skinkbord  is  kokend 
warm.  So  hou  Ben  daarvan!  Sy  het  die  groot  koppie  met 
„Vader”  in  vergulde  letters  en  blommetjies  daarop  vol- 
geskink.  ’n  Verrassinkie  vir  hom! 

Ben  is  nog  aan  die  slaap  op  die  dubbelbed.  Haar  oë  rus 
op  die  kussing  anderkant  hom,  wTaarin  daar  ’n  diep  duik 
is.  Haar  eie  kop  het  daardie  duik  gemaak,  en  sy  bloos  bloed- 
rooi  by  die  gedagte  daaraan. 

Hy  lê  daar  op  die  naat  van  sy  rug,  sy  swart  krulhare 
deurmekaar,  sy  mond  oop  en  sy  ken  vol  baardstoppels.  Vir 
Doll  is  hy  wonderlik  mooi.  Sy  hou  die  skinkbord  in  haar  een 
hand  en  met  die  ander  een  trek  sy  hom  aan  die  skouer. 
,,Hier  is  jou  koffie,  Ben,”  fluister  sy  byna.  Nou  is  dit  Ben, 
nie  meer  Ouboet  nie ! 

Hy  roer  sy  skouer  maar  word  nie  wakker  nie.  Sy  is  eers 
besluiteloos,  maar  aangespoor  deur  die  wete  van  haar  nuwe 
belangrikheid  trek  sy  hom  nou  heelwat  harder. 

Hy  roer,  gaap  luid  en  vee  met  sy  vuiste  sy  oë  uit.  Dan 
knip-knip  hy  sy  oë  in  ’n  poging  om  sy  blik  helder  op  iets 
gevestig  te  kry.  Sy  voorkop  is  vol  plooie. 

Daar  staan  Doll  met  ’n  glimlaggie  van  selfversekerdheid. 
Sy  probeer  koketterig  glimlag,  hom  aanlok  asof  sy  wil  sê: 
,,Hier  is  jou  Doll!” 

Hy  staar  haar  vir  ’n  oomblik  aan  en  dan  dring  die  besef 
van  die  vorige  nag  se  gebeure  tot  hom  deur.  Dit  is  asof 
dit  soos  ’n  pyn  deur  sy  kop  skiet.  Sy  oë  neem  haar  in  ’n 
oomblik  op,  die  belaglik  klein  gesiggie,  die  lang  nek,  die 
hangskouers,  die  plat  bors  en  breë  heupe.  Daar  staan  sy 
met  ’n  veelkleurige  bont  rok  aan  en  dik  katoenkouse,  met 

die  verspotte  glimlaggie  om  haar  mond.  Wat  op  aarde  het 
hom  besiel! 

,,Koffie,  Ben,”  kom  die  stem  sleperig-soet  van  die  kant 
van  die  bed  af . 

Hy  maak  weer  sy  oë  oop.  Sy  is  nou  vlak  by  hom.  Sy  kyk 
vas  in  sy  oë  en  die  uitdrukking  van  woede  en  veragting  wat 
sy  daar  sien,  laat  haar  verstar. 

,,Trap!”  snou  hy  haar  toe.  ,,Trap  hier  uit!” 

Doll  staan  daar  asof  sy  haar  ore  nie  kan  glo  nie.  Dan 
verlaat  die  bloed  haar  gesig  en  dit  word  asvaal.  Onnosel 
bly  sy  voor  haar  staar,  haar  oë  stokstyf  in  haar  kop. 

Dan  word  haar  ore  skielik  bloedrooi  en  sy  begin  bewe. 
Haar  onderlip  bewe,  haar  hande  bewe,  haar  kop,  haar  hele 
onaantreklike  liggaam  lyk  of  dit  bewe.  Vir  ’n  oomblik  kry 
sy  haar  hande  egter  onder  beheer  en  smyt  die  skinkbord 
met  vuurwarm  koffie  in  Ben  se  gesig.  Terwyl  hy  gil  en 
vloek  van  die  pyn  draai  sy  om  en  hardloop  deur  die  voor- 
kamer,  deur  die  kombuis  en  by  die  agterdeur  uit. 

Blindelings  hardloop  sy  aan,  by  die  houtplek  verby,  by 
die  smidswinkeltjie  verby  en  feitlik  nog  in  volle  vaart  kruip 
sy  deur  die  doringdraadheining.  Stukke  van  haar  rok  bly 
aan  die  draad  agter,  die  een  katoenkous  word  afgeruk  sodat 
dit  op  haar  skoen  lê.  ’n  Diep  sny  lê  oor  haar  kuit  en  die 
helder  rooi  bloed  begin  daaruit  druppel. 

Sy  hardloop  aan  en  aan  tot  by  die  turfspruitjie  v/aar  haar 
voet  agter  ’n  soetdoringwortel  vashaak  en  sy  onder  in 
die  blouerige  dryfsand  op  die  bodem  beland.  Daar  bly  sy  lê 
en  nou  begin  sy  te  snik.  Sy  huil  sodat  haar  maer  skouers 
op  en  af  ruk.  Sy  lê  met  haar  gesig  op  haar  arm  en  die  trane 
rol  uit  haar  oë  en  drup  daarvandaan  op  die  sand  waar  dit 
vinnig  wegsypel.  Haar  gesig  is  vertrek  en  sy  sluk  aanhou- 
dend.  Die  dun  vaal  hare  lê  vooroor  oor  haar  arm  en  in  die 
sand. 

Toe  die  trane  nie  meer  kan  kom  nie,  ruk  die  liggaam  nog 
lank  van  die  droë  snikke.  Uiteindelik  hou  dit  ook  op  en  sy 
lê  maar  sommer  so  doodstil  met  haar  gesig  op  haar  arm. 

Dit  is  eers  asof  haar  brein  tot  stilstand  gekom  het,  asof 
sy  glad  nie  kan  dink  nie.  Later  begin  dit  werk.  Wat  moet 
ek  doen,  moet  ek  doen,  moet  ek  doen!  maal  dit  deur  haar 
kop.  Moet  sy  haarself  ophang.  Sy  kan  dit  doen  aan  die 
kameelboom  vlak  voor  die  huis,  of  miskien  nog  aan  die 
een  waar  die  kaffers  altyd  rieme  brei.  So  kan  sy  dan  die 

wêreld  uit.  Of  miskien  gif  drink.  Sy  weet  van  iemand  wat 
Lysol  gedrink  het  en  dood  is.  Pa  se  ou  haelgeweer.  Sou 
daar  patrone  wees?  En  wat  sal  almal  sê  as  sy  dood  is? 

’n  Groen  onwelriekende  sprinkaan  kom  sit  op  haar  been, 
maar  sy  is  nie  bewus  daarvan  nie.  Die  son  skyn  warm  en 
haar  gedagtes  begin  te  dwaal.  Hulle  sou  kon  getrou  het, 
sy  en  Ben.  Hulle  sou  kon  saam  gebly  het,  net  hulle  twee. 
Ja,  hulle  is  noú  so  goed  as  getroud,  maar  hy  wil  haar  nie 
hê  nie! 

Sy  lê  met  haar  lang  vingers  in  die  lou  sand  en  krap.  Dan 
hou  sy  skielik  op.  ’n  Gedagte  flits  deur  haar  brein.  Sy  lig 
haar  kop  effens  op.  Ja,  dit  kan  niemand  betwis  nie!  Gister- 
aand  was  hy  hare,  geheel  en  al  hare.  Dit  kan  niemand  betwis 
nie,  dit  kan  niemand  ooit  van  haar  af  wegneem  nie. 
Gisteraand  het  sy  hom  besit.  Sy,  die  lelike  Doll  wat  vante- 
vore  geen  man  gehad  het  wat  in  haar  belangstel  nie.  Sy, 
die  onaantreklike  Doll  wat  nooit  weer  ’n  man  se  liefde  sou 
hê  nie.  Sy  het  hom  geheel  en  al  besit!  Is  dit  nie  beter  as 
wat  haar  lewe  anders  sou  verloop  nie  ? 

Sy  lig  haar  regop.  Sy  vee  met  haar  arm  oor  haar  gesig 
en  voel  die  laaste  natheid  van  die  trane  en  die  speeksel  wat 
uit  haar  oop  mond  oor  haar  arm  geloop  het  toe  sy  gelê  en 
huil  het. 

Sy  voel  nou  meer  getroos.  Die  lug  is  skoon  en  blou  en 
die  gomstrepe  lê  blinkbruin  teen  die  swart  soetdoring- 
stamme.  Die  groen  sprinkaan  met  sy  rooi  vlerke  skarrel 
weg. 

’n  Glimlaggie  huiwer  byna  om  haar  mond.  En  wie  weet, 
miskien,  ja  miskien  . . . 

Langsaam  staan  sy  op  en  haar  oë  dwaal  na  die  Dwars- 
berge,  veraf  en  blou,  blouer  as  wat  sy  hulle  nog  ooit  gesien 
het. 

SY  VERLORE  ATLANTIS 


Hy  wieg  tussen  hemel  en  water, 
sy  droom  is  ’n  vrou  en  die  wind ; 
hy  vaar  deur  die  ysbloue  duister 
om  verlore  Atlantis  te  vind. 

Die  skipper  sing  oor  die  branding 
sy  lied  van  verlore  vreugde ; 
hy  soek  en  soek  vol  hunkering 
oor  sewe  seë  van  liefde: 

Die  eerste  se  water  was  blou ; 

’n  eiland  met  mos  en  varing 
wat  om  hulle  naaktheid  vou, 
om  liggaam  se  heerlike  ronding. 

Die  tweede  se  water  was  swart 
met  die  angs  van  vereensaming — 
en  onder  haar  jonge  hart, 
die  pyn  se  polsende  bewing. 

Die  derde  se  water  was  grys 
met  die  wind  van  verwildering ; 
haar  kreet  die  meeue  se  gekrys 
teen  die  rooi  van  die  skemering. 

Die  vierde  se  water  was  wit 
met  branders  van  verlossing. 

. . . In  stilte  kon  hulle  bid, 
sy  kind  tot  haar  borste  bring. 

Die  vyfde  se  water  was  goud 
van  helder  betowering ; 
sy  skip  voel  skielik  heel  oud : 

’n  ark  bo  alle  vertwyfeling. 

Oor  die  sesde  see  het  gekom 
’n  swarte,  swarte  sloep. 
„Atlantis,  Atlantis  . . . kom  . . . 
— het  sirenestemme  geroep. 

Hy  vaar  oor  die  sewende  see, 
sy  droom  is  ’n  vrou  en  die  wind 
hy  vaar  oor  die  sewende  see 
om  sy  verlore  Atlantis  te  vind. 

MARCEL  R.  BREYNE 


Die  paar  herinneringe  wat  ek  hier  neerskryf,  mag  ’n  late 
huldeblyk  wees  aan  my  vriend  en  landgenoot  Felix  Timmer- 
mans,  die  digter  van  Pallieter,  wat  op  24  Januarie  1947 
amper  vergete  deur  sy  eie  Vlaamse  volk  in  die  ouderdom 
van  61  jaar,  stil  in  die  Here  ontslape  is.  Hoe  skitterend  ook 
die  jare  van  sy  letterkundige  roem  gewees  het,  so  teleur- 
stellend  en  eensaam  was  die  laaste  maande  van  sy  lewe 
toe  hy  soos  sy  vriend  Josef  Muls  skryf:  „die  sosiaal-hard- 
vogtige  van  ’n  onverbiddelike  en  bekrompe  tyd”  aan  sy  eie 
sieklike  gestel  moes  verduur. 

Op  my  skryftafel  lê  die  aandoenlike  boekie,  wat  sy  dogter 
Lia  1951*  oor  haar  vader  geskryf  het  en  daarneffens  die 
Herinneringen  aan  Felix  Timmermans f wat  sy  kunsvriend 
en  dorpsgenoot,  die  Vlaamse  toondigter  René  Veremans, 
saam  met  andere  vriende  en  bewonderaars  een  jaar  vroeër 
uitgegee  het.  Daardie  bladsye  het  ek  hier,  ver  van  die  ou 
vaderland,  met  veel  belangstelling,  ek  kan  sê,  met  ’n  sweem 
van  weemoed  in  die  hart  gelees.  Dit  was  vir  my  ’n  deel 
van  my  eie  lewe  wat  soos  ’n  rolprent  voor  my  oë  weer  afrol. 

Net  ’n  paar  jare  jonger,  het  gemeenskaplike  literêre 
werk  in  Vlaandere  my  heel  vroeg  al  met  die  Brabanter 
Timmermans  in  verbinding  gebring.  Amper  45  jare  is  dit 
nou,  sedert  ek,  nog  student,  vir  die  eerste  keer  Lier,  die 
dromerige  klein  stadjie  aan  die  Netherivier,  besoek  het. 
Ek  kan  my  nog  vaag  die  magtige  toring  van  die  St. 
Gomarus-Kerk  en  die  dromerige  Begynehof  herinner.  In 
daardie  dae  was  Timmermans  nog  die  taamlik  onbekende 
skrywer  van  ’n  reeks  swaarmoedige  kortverhale,  wat  in 
1910  onder  die  titel  Schemeringen  van  den  Dood  die  lig 
gesien  het.  Die  roem  van  sy  latere  prosawerk  en  veral  die 
groot  opgang  wat  sy  onsterflike  Pallieter  na  1916  gemaak 
het,  het  daardie  eerstelinge  uit  sy  digterlike  pen  al  lankal 
in  die  vergetelheid  laat  wegsink. 

* Lia  Timmermans,  Mijn  Vader,  Desclée  de  Brouwer  & Cie,  Brugge- 
Amsterdam,  1951. 

t Renaat  Veremans,  Herinneringen  aan  Felix  Timmermans,  Vink,  Ant- 
werpen,  1950. 

Seker  sou  dit  ’n  leemte  laat  in  al  die  herinneringe  aan 
Felix  Timmermans  wat  in  die  laaste  jare  verskyn  het,  moes 
sy  eerste  optrede  in  Berlyn  in  die  begin  van  1930,  wat 
sonder  twyfel  tot  die  interessantste  gebeurtenisse  in  sy 
lewe  behoort,  om  een  of  ander  rede  verswyg  word.  Om  so 
meer  as  die  paar  bladsye  wat  Veremans  aan  ’n  gemeen- 
skaplike  verblyf  enkele  jare  later  in  Berlyn  in  sy  boek  wy, 
myns  insiens  ’n  onvolledige  om  nie  te  sê,  ’n  bietjie  skewe 
indruk  by  die  onkundige  lesers  agterlaat.  Sedert  die  eerste 
wêreldoorlog  het  dit  blykbaar  by  sekere  seksies  van  die 
Wes-Europese  volkere  mode  geword  om  alles  wat  met 
Duitsland  saamhang,  in  ’n  sekere  verspotte  of  ten  minste 
onsimpatieke  kleur  te  verf. 

Ek  ken  Felix  Timmermans  dus  al  baie  lank.  Ons  het 
amper  tegelykertyd  ons  eerste  stappies  gewaag  op  die 
glibberige  pad  van  die  poësie.  Wellig  maar  min  bekend  is 
die  feit  dat  Timmermans  eintlik  met  baie  mak  gediggies 
gedebuteer  het,  wat  sowat  ’n  halwe  eeu  gelede  in  die 
Vlaamse  tydskrifte  Vlaamsche  Arbeid  en  Nieuw  Leven 
verskyn  het.  ’n  Paar  beskeie  digbundeltjies  soos  Berijmde 
Schilderijkens  en  Bottende  Loverkens  in  die  aard  van  die 
Wes-Vlaming  Omer  Karel  de  Laey  sal  seker  vandag  maar 
moeilik  nog  te  kry  wees.  Toe  ek  in  die  jare  1910  tot  1914 
te  Brugge  in  Wes-Vlaandere  die  folkloristiese  en  literêre 
maandblad  Nieuwe  Wegen  uitgegee  het,  was  ook  Timmer- 
mans  onder  die  eerste  medewerkers,  saam  met  Cyriel 
Verschaeve,  Plerman  Broeckaert,  Julius  Filliaert,  Warden 
Oom,  Albert  Maene,  André  van  Acker  en  ander  meestal 
Wes-Vlaamse  jong  digters  en  skrywers. 

Soos  bekend,  wou  Timmermans  eintlik  skilder  word  en 
sy  aangebore  talent  het  hom  al  heel  vroeg  met  die  groot 
skilder  Isidoor  Opsomer,  wie  se  Timmermans-portret  eers- 
daags  in  die  Unie  te  sien  sal  wees,  en  met  die  begaafde 
jong  kunstenaar  Rajnnond  Delahaye  bevriend  gemaak. 
Delahaye  het  blykbaar  in  daardie  tyd  ’n  baie  groot  invloed 
op  die  geestestoestand  van  Timmermans  uitgeoefen.  In  die 
begin  van  hierdie  eeu  het  in  Lier  ’n  groep  soekers  en 
kunstenaars  geleef,  soos  Frans  Verschoren,  Antoon  Thiry, 
Raymond  Kimpe,  Isidoor  Opsomer,  Frans  Bogaerts  e.a., 
wat  besonder  ontvanklik  was  vir  die  nuwe  gedagtes  wat 
uit  Frankryk  en  Duitsland  oorgewaai  en  hulle  neerslag  in 
’n  reeks  swaarmoedige  publikasies  gevind  het,  soos 

Schemeringen  van  den  Dood  van  Timmermans,  Begijnhof- 
sprookjes  van  Antoon  Thiry,  Gekke  Sprookjes  van  Jef 
Arras  e.a. 

Ons  in  Wes-Vlaandere,  die  streek  van  die  ,,Hard  Labeur”, 
soos  Streuvels  dit  in  sy  meesterlike  boeke  geskilder  het, 
het  ons  minder  met  daard.ie  nuwe  geestestrominge  besig 
gehou.  Dit  mag  seker  aan  die  invloed  van  digters  soos 
Gezelle,  Verriest  en  Rodenbach  toegeskryf  word,  wat  nog 
steeds  in  die  jongere  generasies  voortgeleef  het  en  byvoor- 
beeld  in  digters  soos  Dosfel,  Verschaeve,  De  Clercq  e.a.  tot 
uiting  gekom  het.  Die  biskoplike  kolleges  het  hulle  altyd 
sterk  van  die  meer  vrysinnige  staatsateneums  onderskei, 
wat  hom  ook  duidelik  in  die  verskillende  literêre  tydskrifte 
weerspieël  wat  in  die  ,,Vlaanders”,  d.i.  Wes-  en  Oos-Vlaan- 
dere  eenkant  en  anderkant  in  Brabant  en  Antwerpen 
verskyn  het.  Dis  dan  ook  nie  te  verwonder  nie  dat  blaaie 
soos  Vlaamsche  Arheid,  Pogen,  Ruimte,  Avontuur,  Het 
Fonteintje  e.a.  in  die  meer  kosmopolitiese  sentra  soos 
Brussel  en  Antwerpen  ontluik  en  meesal  na  ’n  kort  bestaan 
weer  verdwyn  het.  Alhoewel  diep  gelowig  het  Timmermans 
se  soekende  gees  hom  eers  in  daardie  tydskrifte  tuisgevoel, 
besonderlik  in  Vlaamsche  Arbeid,  onder  die  redaksie  van 
Josef  Muls,  wat  vir  Timmermans  vanaf  sy  eerste  digterlike 
pogings  tot  aan  sy  swanesang,  die  aangrypende  Adagio, 
’n  troue  vriend  en  raadgewer  gewees  en  gebly  het. 

Die  groot  omkeer  in  die  wese  en  werk  van  Timmermans 
het  kort  voor  die  eerste  wêreldoorlog  gekom,  toe  die  gevolge 
van  ’n  skynbaar  ongevaarlike  operasie  hom  plotseling 
weer  in  die  hospitaal  laat  beland,  waar  hy  die  dood  baie 
dig  in  die  oë  gekyk  het.  Sy  dogter  skryf:  „In  het  voelen 
naderen  van  den  dood,  werd  hij  ineens  bewust  wat  het 
leven  betekende,  en  al  zijn  krachten,  vooral  psychische  — 
want  van  de  rest  schoot  er  niet  veel  over  — , verzetten  zich 
tegen  den  dood.  Hij  wilde  niet  sterven,  want  plotseling  zag 
hij  in,  dat  het  leven  zelf,  en  dat  alleen,  echt  is,  en  dat  hij 
het  schoonste  erven  had  laten  liggen.  Zijn  jeugd  was  voor- 
bijgegaan  met  studeren  en  zoeken  naar  de  waarheid,  en 
nu  wist  hij,  dat  die  alleen  in  het  leven  zelf  te  vinden  is.” 

So  het  Pallieter,  daardie  hartstogtelike  lofsang  op  die 
aardse  lewe  ontstaan.  Timmermans  het  gevoel  dat  hy  nou 
op  die  regte  pad  was  en  het  daardie  pad  gevolg  tot  aan  sy 
lewenseinde  toe. 

In  die  bovermelde  Herinneringen  maak  Veremans  op 
bl.  69  en  volgende  relaas  van  ’n  noenmaal  wat  destyds  in 
die  bekende  ,,Kaiserhof”  te  Berlyn  ter  ere  van  Timmermans 
in  ’n  klein  kring  plaasgevind  het.  Aangesien  ek  self  aan 
daardie  noenmaal  deelgeneem  het,  wil  ek  daarop  wys  dat 
onder  die  sogenaamde  universiteitsprofessore  met  hulle 
„geleerd  gedoe”,  soos  Veremans  skryf,  ook  die  bekende 
professor  dr.  Petersen  was,  professor  in  die  geskiedenis 
van  die  Duitse  letterkunde  aan  die  Berlynse  Universiteit, 
aan  wie  Timmermans  eintlik  sy  beroemdheid  in  Duitsland 
en  deur  Duitsland  vir  ’n  groot  deel  in  die  wêreld  te  dank 
het.  Dit  was  prof.  Petersen,  wat  tydens  die  besetting  in 
die  eerste  wêreldoorlog  Timmermans  in  Antwerpen  leer 
ken  het  en  hom  daarna  aan  sy  invloedryke  vriend,  professor 
Anton  Kippenberg,  die  hoof  van  die  beroemde  ,,Insel- 
Verlag”,  bekend  gemaak  het.  Veremans  sal  seker  wel  weet 
dat  die  uitstekende  Duitse  vertalings  van  die  werke  van 
Timmermans  wat  jaar  na  jaar  die  „Insel-Verlag”  in  tien- 
duisende  eksemplare  oor  die  hele  wêreld  versprei  het,  baie 
daartoe  bygedra  het  om  Timmermans  nie  alleen  buite  die 
enige  grense  van  sy  klein  Vlaandere  bekend  te  maak  nie, 
maar  hom  ook  in  die  wêreldliteratuur  ’n  plek  te  laat  inneem. 
Soos  Kippenberg  aan  my  self  eendag  verklaar  het,  het 
Timmermans  tot  die  bes  betaalde  auteurs  van  die  Insel- 
Uitgewery  te  Leipzig  behoort  en  aan  hom  is  dit  te  danke 
dat  na  die  eerste  wêreldoorlog  die  Vlaamse  skrywer  die  mees 
gelese  skrywer  in  Duitsland  geword  het.  Dis  jammer  dat 
die  musikus  Veremans  in  plaas  van  daardie  onbenullige 
bykomstighede  ons  nie  ’n  diepere  kyk  in  die  ware  wese  en 
geaardheid  van  sy  boesemvriend  Timmermans  gegee  het 
nie,  aangesien,  soos  Ernest  Claes  dit  in  die  voorwoord  skryf : 
„Niemand  hem  als  mensch  en  kunstenaar  zoo  waarachtig 
had  doorvoeld.” 

Betreurenswaardig  is  verder  die  feit  dat  in  die  Herinne- 
ringen  aan  Timmermans  nie  eens  die  naam  vermeld  word 
van  die  man  wat  die  rneeste  boeke  van  Timmermans  vir  die 
„Insel-Verlag”  vertaal  en  sodoende  ’n  groot  deel  tot  sy 
roem  bygedra  het,  die  Vlaming  Pieter  Mertens,  wat  na  die 
eerste  wêreldoorlog  soos  baie  andere  sy  land  moes  verlaat 
en  in  die  „Insel-Verlag”  te  Leipzig,  onder  leiding  van  Anton 
Kippenberg  dertig  jaar  van  sy  lewe  gewerk  het.  Ongetwy- 
feld  sou  daardie  begaafde  en  stille  werker  wat  vir  die 

Duitse  uitgawes  so  baie  met  Timmermans  te  doen  gehad 
het,  en  wat  in  lange  nagtelike  ure  die  eiewillige  dikwels 
lokaalgetinte  prosa  van  die  Brabanter  Timmermans  in  die 
meer  formele  en  strawwere  Duitse  taal  meesterlik  omgeskep 
het,  ’n  interessanter  kapitel  as  die  noenmaal  in  die  ,,Kaiser- 
hof”  vir  Veremans  se  Herinneringen  kan  gelewer  het.  Ek 
hoop  as  tydsomstandighede  dit  toelaat  dat  die  ou  vriend 

Pieter  Mertens  nog  eenmaal  ’n  kans  daartoe  sal  kry. 

* * * 

In  my  verhouding  tot  Timmermans  lê  tussen  die  jare  van 
ons  jeug  en  besonderlik  tussen  die  eerste  en  tweede  wêreld- 
oorlog  ’n  groot  leemte.  Daar  is  egter,  soos  reeds  aangestip, 
een  episode  wat  myns  insiens  in  die  veelvuldige  pubiikasies 
oor  Timmermans  nie  mag  ontbreek  nie,  naamlik  sy  eerste 
optrede  in  Berlyn  aan  die  begin  van  1930. 

’n  Vooraanstaande  vereniging  vir  kuns  en  letterkunde  te 
Berlyn  wat  jaarliks  in  die  wintermaande  ’n  reeks  voor- 
dragte  en  leesaande  deur  bekende  skrywers  en  geleerdes 
georganiseer  het,  het  in  die  winter  1929/30  ook  Timmer- 
mans  uitgenooi  om  in  die  groot  sittingsaal  van  die 
Pruisiese  Hoërhuis,  die  ,,Herrenhaus”,  uit  sy  werke  te  kom 
voordra.  Timmermans  het  toegestem  en  die  bestuur  van  die 
organisasie  het  rny  gevra  om  hom  in  sy  hotel  te  gaan  groet 
en  hom  daardie  aand  aan  die  Berlynse  publiek  voor  te  stel. 
Timmermans  het  tuisgegaan  in  die  bekende  ,,Hospiz”.  in 
die  Karlstrasse,  nie  ver  van  die  Friedrichstraat-stasie  nie, 
waar  dit  rustiger  was  as  in  een  van  die  groot  Berlynse 
hotelle  en  waar  hy  vry  en  ongestoord  sy  pyp  kon  rook.  Hy 
was  bly  om  ’n  landgenoot  te  ontmoet,  des  te  meer  daar  ons 
mekaar  al  van  vroeër  geken  en  baie  gemeenskaplike  belange 
ons  verbind  het.  Ons  het  in  die  ruim  sitkamer  in  gemaklike 
stoele  gesit  en  Timmermans  het  my  talle  vrae  gestel  oor 
dinge  wat  hom  in  die  wêreldstad  besonder  opgeval  het. 
Verder  het  ons  oor  die  lotgevalle  van  ’n  paar  Vlaamse 
vriende  gepraat  wat  na  die  eerste  wêreldoorlog  na  Duitsland 
moes  uitv/yk.  Vir  elkeen  het  Timmermans  ’n  diep  meegevoel 
gekoester,  alhoewel  hy  persoonlik  nooit  vir  een  of  ander 
politieke  tema  stelling  geneem  het  nie.  In  elk  geval  het  hy 
hom  destyds  baie  in  sy  skik  gevoel  en  my  bedank  vir  die 
artikels  wat  ek  oor  hom  en  sy  werk  in  die  Duitse  pers 
gepubliseer  het.  Ek  het  hom  ook  terloops  oor  my  eerste 
reis  na  Suid-Afrika  vertel  en  oor  my  optrede  aan  die 

Universiteit  van  Pretoria  in  Novembermaand  1924,  toe  ek 
vir  die  senior-studente  van  die  afdeling  Lettere  oor  hom 
en  oor  René  de  Clercq  ’n  lesing  gegee  het.  Dit  het  hom  sig- 
baar  baie  geïnteresseer  om  iets  oor  daardie  verre  land  aan 
die  Kaap,  die  land  van  die  stamverwante  Boere,  te  verneem 
en  ’n  glans  van  tevredenheid  het  in  sy  flikkerende  oë 
geblink  toe  hy  hoor  hoe  sy  boeke  ook  aan  die  uithoek  van 
Afrika  gelees  word. 

In  die  laat  namiddag  van  die  12e  Februarie  1930  het 
Berlyn  die  gevierde  Vlaamse  skrywer  ’n  geweldige  ovasie 
gebring.  In  die  groot  vergadersaal  van  die  Pruisiese 
„Herrenhaus”  was  nie  een  plekkie  meer  vry  nie  en  baie 
moes  met  ’n  staanplek  tevrede  wees.  Mense  uit  alle  sosiale 
lae  van  die  volk,  van  die  hoogste  tot  die  laagste,  het  vol 
verwagting  op  dié  verskyning  van  die  gemoedelike  Vlaamse 
skryw’er  gewag.  Saam  met  die  voorsitter  van  die  Duitse 
Skrywerskring,  Hans  Friedrich  Blunck,  het  ek  die  voorreg 
gehad  om  Timmermans  aan  die  talryke  publiek  voor  te  stel. 
Ek  herinner  my  nog  goed  watter  geweldige  spanning  in  die 
groot  historiese  sittingsaal  in  die  Leipzigerstrasse  geheers 
het.  Seker  wel  oor  die  duisend  mense  was  aanwesig  en  dit 
het  my  voorgekom  of  dit  ’n  groot  familie  was  wat,  vervul 
van  die  Timmermanse  gees,  hier  saamgestroom  het. 

Toe  ons  die  saal  binnestap,  het  stilte  plotseling  oor  die 
groot  koepelsaal  neergedaal.  In  naam  van  die  Duitse  skry- 
wers  het  Hans  Friedrich  Blunck  van  agter  die  swaar  eike- 
spreekgestoelte  die  woord  gevoer  en  die  Vlaamse  digter 
verwelkom.  Dan  het  ek  sy  plek  ingeneem  en  my  ou  vriend 
en  landgenoot  in  ons  eie  moedertaal  begroet.  Ek  het 
ongeveer  dit  vir  hom  gesê:  ,,In  deze  wrelkomgroet  dien  ik 
hier  in  onze  dierbare  moedertaal  tot  u richt,  ligt  voor  ons 
Vlamingen  vreugde  en  dankbaarheid  besloten.  Vreugde 
omdat  wij  tot  de  menschen  van  onze  omgeving,  tot  de 
millioenen  in  deze  wereldstad  wijzend  op  Felix  Timmer- 
mans  en  zijn  kostelijke  boeken  mogen  zeggen:  ziet,  hij  is 
’n  Vlaming!  Neffens  onze  vreugde  ligt  ook  de  dankbaarheid. 
Vooral  wij  Vlamingen  in  Duitsland  zijn  Timmermans  heel 
bezonders  dankbaar  daarvoor,  dat  hij  in  en  door  zijn  heer- 
lijke  werken  de  geuren  en  kleuren,  het  groeien  en  bloeien 
van  ons  geliefde  Vlaanderen  in  onze  harten  weer  heeft  doen 
opleven.  Moge  zijn  werk  ertoe  bijdragen,  Vlaanderen,  het 
oude  land  aan  de  Noordzee,  beter  bekend  te  maken  en  de 


51 


banden,  die  Duitsland  met  Vlaanderen  sedert  oeroude  tijden 
sarnenbinden  en  door  de  ongelukkige  oorlog  afgebroken  en 
verscheurd  werden  in  ’n  nieuwe  en  betere  wereld  weer 
vaster  samen  te  knopen.” 

Met  ’n  glimlag  op  sy  rondbollige,  ietwat  bleek  gelaat  het 
hy  my  hand  gedruk  en  dan  die  spreekgestoelte  opgeklim. 
In  die  saal  kon  ’n  mens  ’n  naald  hoor  val  toe  Timmermans 
op  sy  skugtere  wyse  met  ’n  half  dowwe  stem  uit  sy  eie 
lewe  in  Vlaandere  begin  vertel  het.  Soos  gewoonlik  natuur- 
iik  eers  van  Marietjie,  sy  vrou,  wat  hy  ongelukkig  by  die 
huis  moes  laat,  maar  wat  hy  rnet  ’n  volgende  reis  seker  na 
Berlyn  sou  meebring,  waar  die  mense  so  braaf  is  en  hom 
so  goed  ontvang  het.  Met  veel  liefde  het  hy  dan  van  sy 
vader  vertel,  v/at  met  sy  Vlaamse  kante  van  dorp  tot  dorp 
getrek  het  en  by  sy  tuiskoms  altyd  een  of  ander  interes- 
sante  gebeurtenis  van  sy  reis  vir  sy  kinders  vertel  het. 
Meesal  het  hy  ook  een  of  ander  lekkernytjie  vir  hulle  mee- 
gebring.  Een  aand,  toe  hy  maar  min  verkoop  het,  het  hy 
van  ’n  boer  ’n  paar  simpele  rape  gekry,  wat  hy  dan  vir  sy 
kinders  in  kleurige  papiertjies  ingewikkel  het.  Dit  het 
daardie  knolle  vir  hulle  besonder  waardevol  laat  skyn, 
omdat  dit,  soos  vader  gewigtig  vertel  het,  nie  Vlaamse 
nie,  maar  Russiese  rape  was.  Die  kinderoë  het  geblink  en 
hulle  hartjies  het  van  vreugde  geklop,  want  ,,Russiese” 
rape  moes  tog  iets  heel  besonders  wees. 

Dit  alles  het  Timmermans  daardie  aand  in  ’n  snaakse 
mengelmoes  van  Brabants-getinte  Vlaams  en  gebroke  Duits 
vir  die  duisend  toehoorders  vertel.  Golwe  van  begeestering 
het  van  die  begin  af  uit  die  stampvol  saal  opgebruis  en  ook 
Timmermans  het  langsaam  onder  die  invloed  geraak.  Daar 
het  vuur  in  sy  stem  gekom  en  sy  wilde  haarbos  het  met 
iedere  beweging  van  sy  rondbollige  Vlaamse  kop  sommer 
geskud.  Een  uur  lank  het  hy  so  uit  sy  lewe  vertel  en  die 
begeesterde  publiek  het  hom  nie  losgelaat  nie  tot  hy  vir 
die  laaste  dan  die  bekende  storie  van  die  varkies  gelees  het 
en  hoe  dit  aan  sy  kort  krom  stertjie  gekom  het. 

Seker  het  die  reusestad  Berlyn,  met  sy  4|  miljoen  mense, 
’n  digter  nooit  so  begeesterd  ontvang  en  so  dankbaar  toe- 
gejuig  as  die  Vlaming  Felix  Timmermans  nie,  dié  man, 
wat  na  die  verwoestinge  en  ontgoëlinge  van  die  eerste 
wêreldoorlog  die  mense  weer  op  die  heerlikheid  van  die 
aardse  lewe  gewys  het,  dié  man,  wat  in  sy  adamiese 

daemelker  Pallieter  die  bewys  weer  gelewer  het,  dat  die 
lewe  met  sy  daelikse  ellende  tog  nog  lewenswerd  is  en  wat 
so  aan  duisende  deur  die  oorlog  bedrukte  mense,  besonder- 
lik  in  die  diep  beproefde  Duitsland,  weer  lewensmoed 
geskenk  het. 

Na  die  merkwaardige  lesing  in  die  ,,Herrenhaus”  het  iets 
gefceur  wat  Timmermans  diep  ontroer  het  en  wat  hom  van 
die  verering  en  dankbaarheid  wat  hy  onder  die  Duitse  volk 
geniet  het,  ’n  tasbare  bewys  gelewer  het.  Hy  was  verplig 
om  meer  as  ’n  volle  uur  in  een  van  die  kamers  neffens  die 
groot  raadsaal  aan  ’n  tafel  plaas  te  neem  en  aan  honderde 
bewonderaars,  wat  skouer  aan  skouer  in  die  lang  groot 
gang  gestaan  het,  autogramme  uit  te  deel.  Met  Timmer- 
mans  het  ek  daar  gesit  en  het  die  groot  verbasing  op  sy 
gemoedelike  gesig  gesien  toe  al  daardie  mense  by  hom 
verbyskuif.  Hoogs  in  sy  skik  het  hy  al  die  eksemplare  van 
sy  boeke  wat  aan  hom  voorgelê  is,  nie  net  met  sy  hand- 
tekening  nie  maar  self  nog  met  ’n  vlugtige,  tipiese  prentjie 
soos  ’n  blompotjie,  ’n  engeltjie  of  ’n  sterretjie  versier.  Die 
meeste  was  vrouens,  oueres  en  jongeres,  maar  ook  baie 
mans,  meesal  studente,  en  toe  ek  vir  die  soveelste  keer  ’n 
nuwe  punt  aan  die  potlood  skerp  en  eindelik  die  laaste  van 
die  lang  tou  mense  verdwyn  het,  het  Timmermans  my  vraend 
aangekyk  en  gesê  dat  hy  waaragtig  nie  geweet  het  nie  dat 
hy  so  baie  lesers  in  Duitsland  het  nie.  „My  uitgewer  in 
Leipzig  het  my  nooit  iets  daaroor  meegedeel  nie,”  het  hy 
verwonderd  bygevoeg. 

Die  eerste  optrede  van  Timmermans  in  Berlyn  was  ’n 
ware  triomf.  Die  Vlaamse  digter  het  op  daardie  aand  die 
miljoenestad  vir  hom  verower.  Selfs  in  sy  eie  Vlaamse 
land  het  hy  seker  nooit  soveel  waardering  gevind  nie. 

* * # 

Aansluitend  by  daardie  lesing  het  ’n  gesellige  byeenkoms 
met  Duitse  skrywers,  kunstenaars  en  professore  plaas- 
gevind  in  die  ,,Muschelsaal”  van  die  bekende  Kempinski- 
restaurant  in  die  Leipziger  Strasse.  Wie  almal  daarby  was, 
weet  ek  vandag  nie  meer  so  presies  nie,  aangesien  al  my 
dokumente  in  die  inferno  van  Berlyn  vernietig  is,  maar  ek 
herinner  my  aan  die  digter  Hans  Friedrich  Blunck,  die 
Tiroolse  beeldhouer  Hitzberger,  die  kunsskilder  Frans 
Eichhorst  en  sy  Vlaamse  vrou,  die  portretskilder  Ferdinand 
Spiegel,  verder  professor  Anton  Kippenberg  en  professor 

53 


Petersen  en  baie  andere.  Die  beste  Ryn-  en  Moeselwyne  het 
in  die  glase  gevonkel  en  daar  is  lekker  vis-  en  vleispasteitjies 
opgedis.  Timmermans  het  dit  baie  geniet  en  hy  was  in  ’n 
goeie  humeur  sodat  hy  onder  andere  meer  op  die  keersy 
van  my  spyskaart  ter  herinnering  aan  daardie  aand  ’n 
skets  geteken  het  met  die  titel  „Ladder  tot  God”,  sinspelend 
op  een  van  die  beste  wynsoorte  uit  die  kelder  van  De 
Pastoor  uit  den  bloeienden  Wijngaerdt. 

Die  Tiroolse  beeldhouer  Hitzberger  wat  aan  die  Kuns- 
akademie  te  Berlyn  gedoseer  het,  en  wat  hom  besonder 
wesensverwant  met  die  Vlaamse  digter  Timmermans  gevoel 
het,  het  daarop  aangedring  om  die  heuglike  dag  saam  met 
’n  paar  kunsvriende  in  sy  eie  huis  te  besluit.  Timmermans 
het  die  uitnodiging  nie  van  die  hand  gewys  nie  en  in  ’n 
klein  kring  van  kuns-  en  wesensverwante  mense  het  hy  tot 
laat  in  die  nag  sy  hart  kon  ophaal  en  oor  kuns  kon  gesels. 
Die  ryk  versierde  kaste  en  houtpanele  met  Bybelse  motiewe 
van  Hitzberger  het  genoeg  aanleiding  daartoe  gegee.  Daar- 
die  aand  het  Hitzberger  ook  van  sy  verblyf  in  Suid-Afrika 
vertel,  waar  hy  in  sy  jeug  om  geld  te  verdien  van  plaas  tot 
plaas  getrek  en  die  ou  ossewaens  op  Tiroolse  wyse  met 
bont  kleure  beskilder  het  en  hoe  hy  baie  dikwels  op  pad 
onder  die  heerlike  sterrehemel  van  die  sonnige  land  aan 
die  Kaap,  êrens  op  die  vlaktes  in  die  gras  geslaap  het. 

Merkwaardig  is  dit  hoe  die  twee  kunstenaars,  elk  op  sy 
gebied,  met  voorliefde  dieselfde  onderwerpe  behandel  het. 
So  bv.  die  bekende  Franciskus-figuur,  wat  Timmermans 
die  mooiste  heilige  genoem  het,  ,,omdat  hy  naïef  en  vrolik” 
was  en  wat  tot  die  voëls  en  die  visse  soos  tot  sy  broers  en 
susters  gepraat  en  die  elemente  met  sy  seënende  hand 
bedaar  en  bedwing  het.  Destyds  was  Timmermans  se 
bekende  Franciskusboek  nog  nie  geskryf  nie  en  wellig  het 
die  storie,  wat  Hitzberger  dié  aand  oor  sy  eie  Franciskus- 
beeld,  wat  die  pastoor  in  sy  kerk  nie  wou  laat  opsit  nie, 
vertel  het,  meegehelp  om  Timmermans  se  idee  van  ’n 
Franciskusboek  in  die  werklikheid  te  laat  omsit. 

’n  Sekere  dag  het  Hitzberger  die  opdrag  gekry  cm  vir 
’n  nuwe  kerk  in  die  weste  van  Berlyn  ’n  lewensgroot  hout- 
beeld  van  die  heilige  Franciskus  te  sny.  Hitzberger  het 
daardie  figuur  heel  modern  opgevat  en  die  seënende  regter- 
hand  in  verhouding  tot  die  hele  regstaande  figuur  baie 
groot  gemaak.  Dit  het  dadelik  die  aandag  nie  alleen  van 

die  pastoor,  raaar  ook  van  die  kerkraad  gewek.  Die  onthul- 
ling  het  op  die  4e  Oktober,  die  patroondag  van  die  heilige 
Franciskus,  plaasgevind  en  wat  die  pastoor  gevrees  het, 
het  dan  ook  gebeur.  Die  volgende  dag  reeds  het  ’n  deputasie 
van  die  kerkgemeente  hulle  misnoeë  by  die  pastoor  so 
duidelik  te  kenne  gegee  dat  hy  verplig  was  om  die  nuwe 
beeld  uit  die  Godshuis  te  verwyder  en  Hitzberger  te  ontbied 
om  met  hom  te  beraadslaag. 

,.Die  gemeente  beskou  dit  as  ’n  bespotting  van  die  groot 
heilige,”  het  die  pastoor  gesê,  ,,die  hand  moet  kleiner 
gemaak  word.” 

,,Kleiner!”  het  Hitzberger  gesê,  ,,mnr.  Pastoor,  die  hand 
is  nog  te  klein,  te  klein  om  al  die  wonderwerke  te  simboli- 
seer  wat  Franciskus  met  daardie  hand  verrig  het.  Die  hand 
het  die  branders  van  die  oseane  bedaar,  die  goddelose  skare 
wreer  tot  God  gelei  en  ’n  sondige  wêreld  tot  boete  en  gebed 
laat  terugkeer.  So  het  ek  my  Franciskus,  die  wonderdoener, 
voorgestel.” 

Jarelank  het  daardie  Franciskusbeeld  verban  in  ’n  donker 
hoekie  van  die  kerk  gestaan,  vergete  deur  die  gelowige, 
alledaagse  kerkgangers,  maar  opgesoek  deur  talle  kims- 
begeesterde  mense  uit  die  grootstad  Berlyn  wat  Hitzberger 
se  ekspressionistiese  Franciskus  met  die  groot  hand  wou 
sien.  Soos  Barlach  het  Hitzberger  se  kuns  tot  die  groot 
naturalistiese  skool  behoort,  waarmee  Timmermans  steeds 
gedweep  het,  en  wat  hy  terugvoer  tot  die  heerlike  volks- 
gebonde  kuns  van  die  onsterflike  Breughel. 

# # * 

Dit  was  die  eerste  besoek  van  Felix  Timmermans  aan 
Berlyn  aan  die  begin  1930.  Seker  het  Fé,  soos  Timmermans 
onder  sy  vriende  genoem  is,  steeds  ’n  hekel  gehad  aan 
enige  „geleerd  gedoe”,  soos  die  meeste  van  ons,  en  aan  alles 
wat  styf  en  offisieei  was,  maar  ware  vriendskap  en  egte 
wraardering  van  sy  werk  het  sy  groot  menslike  hart  steeds 
laat  ,,lekker”  voel  en  so  het  hy  in  daardie  dae  sy  verblyf 
in  Berlyn  onder  die  Duitse  mense  ten  volle  geniet. 

Laat  my  nou  sluit  met  ’n  indruk  wat  ek  gekry  het  by 
die  lektuur  van  sy  laaste  boek  oor  die  Vlaamse  skilder 
Adriaan  Brouwer. 

Seker  is  dit  nie  sonder  ’n  dieper  rede  nie  dat  Timmer- 
mans  daardie  roman  in  die  ,,ik-vorm”  geskryf  het.  Gewis 

het  hy  hom  steeds  tot  daardie  skilderwêreld  van  Brouwer 
aangetrokke  gevoel,  maar  in  die  dae  van  oorlog  en  siekte 
met  ’n  onsekere  toekoms  voor  oë  het  hy  ’n  kans  gesien  om 
sy  eie  siel  en  sy  eie  gedagtes  daarin  uit  te  giet.  Dit  blyk 
dan  ook  dat  hy  aan  daardie  boek  besonder  graag  geskryf 
en  self  gesê  het:  „Dit  zal  een  krachtig  maar  onbeleefd  boek 
worden.  Het  is  in  den  ik-vorm  geschreven  en  ge  kunt 
denken,  dat  mannen  zooals  Brouwer  geen  blad  voor  hun 
mond  namen.” 

Wou  Timmermans  ook  hierdie  keer  geen  blad  voor  die 
mond  neem  nie?  Daar  het  ’n  sekere  verwantskap  tussen 
Breughel  en  Timmermans  bestaan  en  daar  is  vroeër  dikwels 
op  gewys,  maar  soos  ek  hom  geken  het,  was  Timmermans 
tog  anders.  Timmermans  laat  Brouwer  dinge  sê  wat  na  die 
bevestiging  van  sy  dogter  werklik  sy  eie  menings  was.  Was 
dit  die  gevoel  van  die  naderende  dood  wat  hom  beweeg  het 
om  sy  diepere  gedagtes  neer  te  skryf? 

Die  hier  volgende  woorde  wat  Timmermans  vir  Brouwer 
op  sy  sterfbed  in  die  mond  lê,  is  m.i.  ’n  aanklag  wat  hy 
self  teen  sy  ondankbare  en  onbarmhartige  omgewing  gerig 
het:  ,,Nu  lig  ik  hier  in  het  gasthuis,  neergeslagen  op  het 
strooi  van  den  arme  . . . Ik  voel  het,  het  is  er  mee  gedaan 
en  afgelopen.  Het  is  zó  goed  . . . Geen  van  de  vrienden  komt 
mij  bezoeken.  Alleen  Dupont  komt  in  de  twee  dagen  eens 
horen  en  mij  troosten  op  zijn  eigen  wijze  manier,  en  brengt 
mij  de  groete  van  Ruebens:  die  zal  ook  wel  eens  komen 
en  de  anderen  zullen  ook  wel  eens  komen.  Ge  kent  dat. 
Maar  ’t  vriest  en  ’t  sneeuwt  en  ze  zouden  eens  een  valling 
kunnen  pakken  . . . En  nu  wacht  ik  naar  het  toevallen  van 
mijn  ogen.  Zo  tegen  den  dood  begint  het  stil  te  worden. 
En  die  stilte  komt,  ik  voel  ze  als  drup  voor  drup  immer 
voller  in  mijn  geest  opstijgen.” 

Meer  as  ses  jaar  is  dit  al  sedert  Felix  Timmermans  van 
ons  heengegaan  het,  ’n  innerlik  goeie  mens,  ’n  fynbesnaarde 
digter,  sonder  twyfel  ’n  skitterende  ster  aan  die  firmament 
van  ons  gemeenskaplike  Dietse  letterkunde.  Tientalle  van 
jare  het  sy  werke  die  boekemark  beheers  en  sy  naam  het 
weerklank  gevind  tot  in  die  verste  uithoeke  van  die  wêreld- 
rond.  Felix  Timmermans  was  die  ,,Sanger  van  die  lewe, 
van  die  natuur,  ja  van  alle  mooie  dinge  op  Gods  aarde”. 
Maar  sy  inv/endige  „ik”  het  hy  eintlik  nooit  geheel  en  al 
verraai  nie. 

Ons  is  dankbaar  vir  Felix  Timmermans,  wat  ons  as 
afskeid  nog  „Adagio”,  ’n  krans  gediggies,  geskenk  het,  wat 
in  hulle  eenvoud  en  hulle  diepte  tot  die  mooiste  behoort 
wat  ons  in  ons  Dietse  letterkimde  besit.  Sy  laaste  woorde 
was:  ,,Ik  heb  gaarne  geleefd,  ik  zal  ook  gaarne  sterven.” 

KAT  OP  DIE  VENSTERBANK 

Snags  lê  hy  buite  op  die  vensterbank, 
Geheimenisvolle  oë  op  die  koel 
Gedig  van  tuin,  waar  maan  haar  silwer  stort 
Totdat  dit  oor  my  erf  se  kelkie  spoel. 

Vaag  deur  die  ruit  voel  ek  die  poësie, 

Maar  hy  wat  deel  is  van  die  skadu-nag, 

Het  hy  alreeds  die  volle  sin  begryp 
Waarop  ek,  oningewyde  mens,  nog  wag? 

DIRK  RICHARD 

Die  stuk  speel  in  oom  Melt  de  Kock  se  voorhuis  af.  Hy  is 
’n  kleinboer  sowat  tien,  twraalf  myl  van  Johannesburg.  Die 
vertrek  is  netjies  maar  nog  ouderwets  gemeubileer,  familie- 
portrette  teen  die  mure.  Deur  die  een  venster  is  ’n  perske- 
boord  sigbaar,  deur  die  ander  ’n  stuk  boord  wat  reeds  deur 
nuwe,  swierige  huise  verdring  wrord. 

Oom  Meltjie  is  sowrat  65.  Hy  het  ’n  kakiehemp  aan  wat 
sonder  das  by  die  nek  toegeknoop  is;  kruisbande  oor  die 
skouers;  kakiehemp  en  bruin  stewrels;  bokbaard  en  snor 
netjies  geknip;  forse  voorkoms. 

Sy  vrou,  Kowúe,  is  ’n  jaar  of  vier  jonger  as  hy;  donker 
katoentabberd  en  -kouse,  oprygskoene. 

Hulle  jongste  dogter,  Ryna,  22. 

Eiendomsagent  Wilkens. 

Welvarende  sakeman  Douglas. 

As  gordyn  opgaan,  is  oom  Meltjie  en  Wilkens  druk  aan 
die  gesels,  terwyl  tant  Kowie  eenkant  sit  en  hekel. 

MELT:  Maar  my  liewe  kêrel,  wril  jy  nou  my  laaste  grondjies 
onder  my  kom  uitkoop? 

WTLKENS:  ( Na  jongste  mode  geklee  in  lang,  slipbaadjie; 
helder  das,  hare  na  agter  gekam  en  geolie;  aan  die 
uitspattige  kant.)  Maar  my  liewe  mnr.  De  Kock,  kyk  die 
prys  wat  u kry:  oor  die  drieduisend  pond  vir  minder  as 
twee  morg . . . Ai,  en  ek  soebat  al  lank:  die  derde  keer 
hierdie  maand,  en  vanoggend  al  twee  uur. 

MELT:  Dis  my  laaste  grond!  Jy  het  die  een  morg  ná  die 
ander  hier  wreg.  Ek  het  meer  as  twdntig  gehad.  Wat 
sal  ek  dan  oorhê? 

WILKENS  ( terwyl  hy  hande  oopgooi ) : Sê  ’n  halwe  acre 
of  so. 

MELT:  ’n  Halwre  acre! 

WTLKENS:  Soos  die  ander  erwe  in  Northwards.  Meneer 
moet  ook  nie  vergeet  nie:  jy  is  vandag  ’n  ryk  man  en 
daarvoor  moet  Meneer  ons  eiendomsagentskap  dankie  sê. 
Saam  met  hierdie  offer,  het  die  nuwre  aanleg  u meer 


59 


as  £25,000  in  die  sak  gebring.  Vyf-en-twintig  duisend 
pond  vir  twintig  morg  is  goeie  geld,  mnr.  De  Kock. 

MELT:  Asof  julle  aginte  ook  nie  julle  sakke  vol  gestop 
het  nie.  Ek  versta’  glo  julle  jaag  die  mense  tot  £750  en 
£1,000  vir  ’n  erfie  uit  die  sak  waarop  nie  eens  ’n  span 
osse  kan  draai  nie.  Dis  mos  verneukery,  man! 

WILKENS  ( met  glimlag) : Business  is  business.  En  buiten- 
dien,  dis  die  rykes  van  Johannesburg  wat  hier  kom 
nes  maak  het,  dis  hulle  wat  besluit  het  Oom  se  plasie 
is  die  ware  mekaai.  Tot  ons  geluk,  mnr.  De  Kock. 

MELT:  En  nou  het  Vergesig  Nordwards  geword?  Nee-wat, 
ek  het  g’n  lus  om  verder  meer  te  verkoop  nie.  Ek  het 
genoeg  geld  in  die  bank,  en  ek  wil  nog  ’n  klompie  van 
Vergesig  se  perskes  om  my  hê. 

WILKENS:  Dit  sal  die  duurste  perskes  in  die  land  wees,  en 
dit  is  geen  perske  werd  nie. 

KOWIE  (terwyl  sy  van  haar  hekelpenne  opkyk ) : Vir  ons 
is  ’n  perske  baie  werd,  mnr.  Wilkens.  Ons  het  ons  hele 
lewe  lank  onse  bestaan  van  hulle  gemaak. 

MELT:  En  ons  was  gelukkig.  Ons  was  nooit  ryk  nie,  dis 
waar  ja,  maar  ons  het  ook  nooit  gebrek  geken  nie. 

WILKENS:  Maar  Meneer  behoort  baie  gelukkig  te  wees. 
Tien  jaar  gelede  was  hierdie  plasie  seker  nie  eens  £2,000 
werd  nie.  Vandag  het  u al  meer  as  £20,000  in  die  bank. 

KOWIE:  Kan  ’n  mens  geluk  met  geld  koop? 

WILKENS:  Vandag  moet  mens  geld  hê,  Mevrou.  Ek  het 
gesien  waar  geld  mense  bring  wat  eers  niks  was  nie. 
Vandag  sit  hulle  in  die  voorste  plekke,  in  die  stadsraad, 
in  die  provinsiale  raad  of  in  die  parlement.  ( Gïim - 
laggend)  Oom  sal  ook  nou  belangrik  genoeg  word  om 
Kaap  se  kant  toe  te  staan. 

MELT:  Jy’s  verspot  man.  Ek’t  g’n  sulke  bewegings  nie. 
A1  wat  Kowie  en  ek  wil  hê,  is  ’n  rustige  plekkie  vir  ons 
oudag. 

WILKENS:  En  daarvoor  is  ’n  half  acre  groot  genoeg. 

KOWIE:  As  ons  hard  praat,  sal  ons  by  die  buurman  se 
oor  in  praat. 

MELT:  Ja,  en  hoe  na  sal  die  bure  aan  ons  kom? 

WILKENS  ( glimlaggend ) : Nog  ver  genoeg  vir  ’n  hele 
paar  perskes  tussenin. 

KOWIE:  En  sal  daar  plek  wees  vir  ’n  paar  koeie,  my 
hoenders  en  ou  Kolbooi? 

WILKENS  ( effens  onseker ) : Seker  . . . Mevrou  . . . ek  weet 
nie  wat  die  stadsregulasies  vir  hierdie  buurt  is  nie. 
Northwards  is  ’n  smart  locality  en  hulle  sal  seker  hulle 
fiemies  hê. 

KOWIE:  Jy  lie  mos  nou,  mnr.  Wilkens.  Ek  kan  sommer 
aan  jou  manier  van  praat  sien  hoe  jy  probeer  verbykom. 
Ek  het  nog  nooit  ’n  koei  in  hierdie  omgewing  gesien  en 
’n  haan  hoor  kraai  behalwe  ons  eie  nie. 

WILKENS  ( half  ergerlik) : Maar  Mevrou  sal  hier  rustig 
kan  leef.  Dis  ’n  stil  buurt.  Wat  meer  wil  julle  hê? 

MELT:  Stil!  Wat  praat  jy,  man?  Vandat  ek  hier  beginne 
verkoop  het,  is  dit  ’n  gery  en  ge-lawaai  van  busse  en 
karre  om  mens  mal  te  maak.  ( Wilkens  kyk  hom  met 
spottende  ongeduld  aan.)  Van  die  ou  stilte  is  hier  g’n 
stuk  meer  oor  nie.  A1  wat  hier  lav/aai  het,  was  die  swart 
haan  en  ou  Witvoet.  Maar  dit  was  mooi  lawaaie.  En  dit 
was  te  lekker  om  Sondagsmiddags  op  die  stoep  te  sit  en 
na  die  inkele  karre  te  kyk  wat  hier  verbykom.  Uoor 
nou  daar!  (die  gedreun  van  ’n  motorfiets  kora  al  nader 
cn  gaan  mct  oorverdowende  slae  verby.  Kowie  en  Melt 
kyk  stip  na  Wilkens  asof  hulle  ’n  antwoord  van  liom 
verlang.) 

WILKENS  (skouerophalend) : O dit?  Dis  maar  ’n  stad 
se  geluide.  Ek  het  ’n  flat  bo  Rissikstraat  in  die  middel 
van  die  stad.  Ek  hoor  dit  nie  eens  nie.  ’n  Stad  wat  lewe, 
moet  brul  en  lawaai.  Dis  vir  my  mooi. 

MELT:  Nou  laat  ek  jou  sê:  ek  wil  my  eie  soort  lawaai 
hê,  en  ek  wil  stilte  hê.  Die  stad  was  nog  maar  altyd  op 
’n  afstand,  soos  ’n  opgeefsel,  en  nou’s  hy  vlak  teen  my 
voordeur. 

WTLKENS  ( nou  liaastig)  : Dis  Meneer  se  goeie  geluk  om 
in  sy  pad  te  kom.  Dit  help  nie  om  blind  te  wees  vir  die 
tye  nie.  Die  stad  sal  kom  en  hy  sal  hom  nie  laat  keer 
nie.  It’s  coming  and  there’s  no  stopping  it.  Die  perskes 
sal  verdwyn,  en  waarom  nie  aan  my  verkoop  nie?  Ilet 
ek  Oom  nie  nog  altyd  eersteklas  behandel  nie?  (staan  op 
en  maak  ongeduldige  gebaar.)  Hierdie  perskes  is  goud 
werd. 

MELT:  Wanneer  hulle  afgekap  is,  as  hulle  dood  is. 

KOWIE:  Hoor  weer  daar!  (’n  Bus  kom  in  die  verte  aan  en 
gdan  met  ’n  diep  dreuning  verby  ivat  selfs  die  portrette 
aan  die  mure  laat  tril.)  Hier  was  nou  die  dag  ’n  aan- 

randing  op  ’n  wit  vrou.  Dis  die  eerste  keer  dat  ’n  naturel 
in  hierdie  buurt  so  iets  doen. 

MELT:  ( steek  sy  pyp  aan,  stap  dan  na  venster  links.) 
Kolbooi!  Kolbooi!  Waar’s  Oubaas  se  ou  perd  dan?  Is-hy 
dan  weer  steeks  ve’more?  A,  die  ou  rumatiek  pla  weer 
in  ’n  perdeblad,  nê?  Die  konstistusie  is  ook  nie  meer  te 
goed  nie.  (Draai  om  en  wink  vir  Wilkens  wat  nader 
kom.)  Kom  hier,  Wilkens:  Kyk:  wil  jy  nog  hierdie 
laaste  plesiertjies  ook  van  my  wegneem? 

KOWIE  (by  haarself  terwyl  sy  na  hekelpenne.  kyk) : Asof 
hy  sulke  dinge  sal  verstaan. 

WILKENS  ( verwonderd ) : Praat  Meneer  van  daardie  ou 
rammelkas?  Die  ou  ding  verhaar  dan  al. 

MELT  (Vinnig) : Jy  moet  da’rie  praatjies  uitlos,  kêrel.  As 
jy  my  wil  hê,  moet  jy  só  van  my  ou  perd  praat. 

WILKENS  (apologeties)  : ’Skuus,  mnr.  De  Kock.  Ek’t 
vergeet  dis  Kolbooi.  Is  hy  al  lank  by  Oom? 

MELT:  Vandat  hy  gebore  is,  twintig  jaar  gelede.  Hy  was 
so  ’n  lelikerige  langpoot  vul  met  ’n  kol  properlies  in 
die  middel  (wys  na  sy  voorkop).  Ai,  en  die  dag  toe  hy 
die  jong  Elbertas  so  afgevreet  het.  Vabond!  Dê  ou 
perd,  kom  haal  jou  suikerklontjie.  (Krap  in  sak  en  steek 
sy  arm  deur  venster.)  Die  ou  tande  wil  ook  nie  meer 
vat  nie.  Seker  nie  meer  lank  nie,  dan’s  ou  Kolbooitjie 
ook  na  sy  perdehemel.  Vreet  maar  jou  genadebrood, 
my  ou  perd;  Oubaas  sal  vir  jou  sorg.  (Wilkens  kan 
kwalik  ’n  glimlag  onderdruk  en  beskou  die  toneeltjie 
met  ken  in  hand.) 

KOWIE:  En  as  jy  verkoop,  Melt,  waar  sal  jy  Kolbooi 
laat  wei? 

MELT:  Ja-nee,  waar?  En  Wilkens-man,  waar  gaan  ek  weer 
die  plesier  kry  om  oor  ’n  perskeboord  te  kyk  wat  vol  in 
die  blom  staan?  Ai-man,  om  hier  vroeg  in  die  more  op 
so  ’n  groeisame  dag  op  te  staan!  ( Motors  flits  af  en  toe 
verby.)  Om  die  perskes  te  sien  rooiwang  maak,  en  die 
eerstes  af  te  pluk.  Dit  is  altyd  ’n  Kieliekruitjie  of  ’n 
La-Wynkwêr,  en  dié  was  altyd  Kowie  s’n.  (Kyk  haar 
met  ’n  laggie  aan,  so  effens  verleë  voor  Wilkens.)  Nee 
neef,  en  nou  wil  jy  dit  van  my  wegvat  (wys  na  linker- 
handse  venster),  en  DIT  vir  my  gee  (stap  na  venster 
regs.)  Huise,  huise,  huise  en  poptuintjies  wat  met  ’n 
maatstok  afgemeet  is,  Nee  wat,  ek  . . . dink  ...  jy  . . . 

moet  ( praat  al  Inarder  soos  motorfiets  aankom,  en  soos 
dit  voor  huis  verbydreun,  moet  oom  Melt  byna  skreeu) 
maar  . . . liewer  . . . hierdie  . . . laaste  stukkie  grond  vir 
ons  los  ( soos  fiets  verder  gaan,  sak  sy  stem  weer  na 
n ormaal.) 

KOWIE:  Anders  het  ons  die  lawaai  agter  ons  huis  ook. 

WILKENS  ( met  moedelose  gebaar) : U sal  die  grond 
vermors. 

RYNA  ( van  regs  op;  sy  het  laehals-somerrok  en  kakel- 
bonte  sandale  aan,  naels  geverf;  baie  aantreklik) : A, 
more  mnr.  Wilkens.  (Hulle  groet  vriendelik.  Hy  kyk 
liaar  met  welgevalle  aan  en  glimlag  veelseggend.)  En 
hoe  vorder  dit? 

WILKENS:  Letterlik  nie  ’n  duim  nie. 

RYNA:  Ag  so?  ( teenoor  oom  Melt) : En  waarom  is  pappie 
dan  so  hardkoppig  vanmore? 

MELT:  Dis  ’n  saak  wat  jy  gerus  aan  jou  pa  kan  oorlaat. 
Besigheid  hoort  by  mans,  nie  by  meisies  met  effense 
rokkies  nie. 

RYNA  ( half  ergerlik) : Alweer  die  ou  storie!  ( Kyk  met 
skamper  laggie  na  Wilkens) : Mnr.  Wilkens  sien  seker 
meer  as  dit  op  Johannesburg  se  sypaadjies? 

WILKENS:  Dis  waarom  lente  vir  MY  mooi  is! 

RYNA:  En  as  ek  mag  vra,  Pappie,  waarom  wil  Pa  nie 
verkoop  nie? 

MELT:  Om  ek  nie  wil  nie. 

WILKENS:  Dis  nou  ’n  rede.  Juffrou,  jou  pa  sit  hier  op  ’n 
goudmyntjie  en  hy  wil  nie  verkoop  nie.  En  dit  vir  ’n 
paar  perskes  se  ontwil!  Hy  gooi  £3,000  in  die  water . . . 

RYNA:  Drieduisend  pond!  Hemeltjie  ons.  Genoeg  vir  ’n 
swembad  en  ’n  tennisbaan. 

KOWIE:  Wat  wil  ons  met  ’n  swrembad  en  ’n  tennisbaan 
maak? 

RYNA : Hoeveel  mense  in  hierdie  buurt  het  nie  ’n  swembad 
en  ’n  tennisbaan  nie? 

KOWTE:  Hulle’s  so  opmekaar  gedruk  soos  vendusiekrale. 

RYNA:  En  hierdie  huis  het  sommer  ’n  groot  regmaker 
nodig . . . Heel  beste  sou  natuurlik  wrees  as  hier  ’n  nuwe 
in  sy  plek  kan  staan  . . . En  die  badkamer  met  sy  ouder- 
wetse  bad  en  die  lang  pote  . . . Ugh ! Steek  dit  nie  by  die 
ander  af  nie,  mnr.  Wilkens? 

WILKENS  (draai  sy  kop  met  3n  snuiflag  weg  wat  veel  sê) : 

Ná  Kolbooi  moet  ek  my  woorde  tel. 

RYNA:  Ag  toe  Pa,  verkoop  maar.  Dan  kan  ons  hier  ’n 
mooi  huis  laat  opsit. 

WILKENS : Maak  dit  dan  ’n  hele  acre.  A1  klaar  die  grootste 
erf  in  Northwards. 

RYNA:  Pa  en  Ma  kan  op  die  oudag  gesiene  mense  word. 
En  julle  verdien  dit,  hoor!  (Melt  en  Kowie  kyk  na 
mekaar  en  dan  glimlag  hulle  begrypend.) 

MELT:  Gesiene  mense!  Jy  laat  my  lag  kry,  kind.  Jou  ma 
en  ek  wil  nie  gesien  wees  nie.  Ons  is  doodgelukkig  in 
ons  kampie  hier,  ons  en  ou  Kolbooi  en  ons  perskes. 
(’n  Bus  kom  weer  dreunend  verby.)  Die  vervloekste 
nuwerwetsigheid  is  al  naby  genoeg . . . Nee  Wilkens- 
man:  die  Ou-mies  en  ek  pluk  nou  as  ’t  ware  die  vrugte 
van  ’n  lang  lewe. 

RYNA  (sarkasties) : En  dit  bly  maar  perskes. 

KOWIE:  Toemaar  Rynatjie,  as  jy  en  die  advokaatjie 
afhaak,  gee  ons  julle  die  húis  wat  jy  graag  hier  wil  hê. 

MELT  (met  ’n  laggie) : En  dan  kan  jy  aan  die  perskes 
dankie  sê . . . Nee,  Wilkens-man,  kom  later,  so  ná  ’n 
jaar  of  tien  as  ek  vierstewels  in  die  lug  lê. 

WILKENS  (tel  sy  hoed  met  ergerlike  gebaar  op) : Oom 
maak  ’n  fout,  ek  sê  vir  jou ! Hierdie  buurt  sal  al  besiger 
word.  Hier  kom  nog  ’n  nuwe  busdiens,  en  die  main 
road  na  Pretoria  (spreek  op  Engels  uit)  gaan  voor  die 
deur  verby. 

KOWIE:  Laat  hulle  maar  kom,  solank  ons  hier  agter  nog 
plek  het  om  asem  te  haal. 

WILKENS : Goed,  mnr.  De  Kock,  dan  sê  ek  tot  siens,  maar 
nie  vir  lank  nie.  Ek  kom  terug  nes  die  katjie  in  die 
song,  nê  Juffrou?  (Sy  antwoord  hom  met  suur  glim- 
laggie  ivant  sy  is  teleurgestel.  Dan  baie  beslis ) : Ons 
sien  mekaar  weer,  Meneer,  want  die  stad  sal  hom  nie 
laat  keer  nie.  (Af.  Ryna  gaan  eenkant  op  ’n  stoel  sit 
en  steek  ingedagte  sigaret  aan.  Haar  ouers  kyk  haar 
verbaas  aan  terwyl  sy  die  rook  uitblaas,  haar  oë  steeds 
op  die  tydskrif.) 

MELT:  Ryna! 

RYNA  (skrik)  : Ja  Pa? 

MELT:  Maak  dood  darie  sig’ret! 

RYNA  (met  ’n  verleë  glimlaggie) : Ag,  ’skuus,  Pappie,  ek’t 
dit  ingedagte  gedoen.  (Gooi  sigaret  op  konkreetstuk 

voor  kaggel  ivaar  dit  lê  en  rook.  Melt  tel  sy  kierie  op 
en  stamp  die  sigaret  daarmee  dood.) 

KOWIE:  En  van  wanneer  rook  jy,  Ryna? 

RYNA:  A g,  net  so  af  en  toe. 

MELT:  Nie  weer  voor  ons  nie.  Dis  vir  ons  ’n  lelike  ding 
dat  ons  dogter  rook. 

RYNA  ( skouerophalend ) : Ek  sal  nie  weer  nie. 

MELT:  Rook  uit  ’n  vrou  se  mond  lyk  alteveel  na  iets  wat 
vars  in  ’n  beeskraal  is.  ( Ryna  vererg  haar  maar  bedwing 
haarself.) 

KOWIE  (vinnig,  want  sy  het  Ryna  se  houding  opgemerk ): 
Ek  is  bly  jy  het  nie  verkoop  nie,  Meltjie. 

MELT  ( nors ) : Hul  sal  my  nie  hier  wegkry  nie! 

RYNA  ( stoot  tydskrif  van  haar  weg,  met  inspanning ): 
Pa,  ek  dink  darem  dis  hoog  tyd  dat  pa  en  ma  moet  besef 
ons  leef  nie  meer  in  die  dae  van  die  Boere-oorlog  nie. 
Johannesburg  is  nie  meer  ’n  mynkamp  nie.  (Kowie  en 
Melt  kyk  haar  strak  aan.)  Dis  ’n  stad,  ’n  wêreldstad,  en 
ons  staan  nie  los  van  die  wêreld  nie.  Kyk  na  hierdie 
buurt,  kyk  wie’s  nou  ons  bure,  en  kyk  wie  was  eers  ons 
bure:  ’n  klompie  sukkelaars  met  stukkende  windpompe 
en  hulle  ewige  bicycles,  ’n  klomp  haasmonde  wat  met 
hul  weglê-snorre  perskes  loop  en  verkwansel  het.  Kyk 
nou:  dis  advokate  en  dokters  en  sakemanne  wat  om 
ons  woon.  (Melt  en  Kowie  praat  nog  steeds  nie;  net 
Melt  se  vingers  begin  oop  en  toe  maak  oor  kierie  se  kop; 
Kowie  krap  ’n  vuiligheidjie  van  die  tafelblad  af.  Ryna 
begin  senuweeagtig  word.)  Northwards  het  ’n  vooraan- 
staande  voorstad  geword:  Hier’s  nie  meer  perskes  en 
windpompe  nie,  maar  groot  huise  en  duur  karre,  ’n 
woonbuurt  waarop  enige  stad  trots  sal  wees.  En  dis 
geklik  om  nie  te  wil  verkoop  nie.  Hierdie  stuk  grond  is 
die  enigste  onontwikkelde  kol  in  ’n  vooruitstrewende 
buurt,  hier  tussen  die  teerstrate  (spring  op,  praat  al  hoe 
vinniger,  want  haar  ouers  sê  nog  steeds  niks.)  Hemeltjie 
nee,  ons  kan  nie  meer  lewe  soos  ses,  sewe  jaar  gelede 
nie  toe  die  wêreld  hier  plaasagtig  was  nie.  Ons  is  vandag 
stedelinge  met  geld  in  die  bank  en  ons  moet  leef  daarna 
(dan  met  wïlskrag)  Pa!  ...  Pa!  kan  ook  nie  meer  so 
rondloop  met  kakieklere  nie.  Pa  moet  ’n  pak  klere 
aantrek  en  ’n  das  aansit  as  Pa  op  straat  kom.  Kyk  hoe 
lyk  dr.  Milford  hier  langsaan ...  Pa  moet  aan  ons 

kinders  ook  dink.  (Melt  begin  nou  vinnig  met  kierie  op 
vloer  tik.  Hy  moet  hom  beheers.)  En  dis  nie  meer 
nodig  vir  Pa  om  fiets  deur  die  strate  te  ry  nie.  Pa,  die 
bure  praat  agteraf  as  hulle  Pa  so  sien  ry  met  pomp 
in  die  hand  en  die  bene  toegeclip  . . . Ons  kan  ’n  motor 
bekostig ...  Pa ! Moenie  my  so  aankyk  nie.  Sê  iets . . . 
Is  ek  reg  of  verkeerd?  ( Begin  dan  te  snïk,  temvyl  sy 
gesig  in  hande  verberg.)  Ek  weet . . . ek  mors  . . . my 
asem . . . Wat  help  dit?  ( Snikkend  af.  Melt  en  Kowie 
sit  ’n  rukkie  sprakeloos.) 

MELT:  Dis  ons  dogter,  Kowie;  dis  wat  die  nuwe  buurt 
van  haar  gemaak  het.  Dis  die  Rynatjie  wat  ek  op  my 
skouer  moes  tel  dat  sy  die  ryp  perskes  kan  bykom. 
(Staan  met  sug  op  en  gaan  voor  spieël  staan.  Voel  met 
sy  hand  oor  sy  boordjie.)  En  hier  moet  ’n  das  sit.  ’n  Boer 
met  ’n  das!  Ek  met  een  van  Wilkens  se  bont  affêres 
tussen  my  perskes.  Kowie,  kan  jy  jou  so-iets  indink? 
Ek  sal  lyk  soos  ’n  Dietsemmerpeertjie  in  Juniemaand. 

KOWIE  (sê  eers  niks,  maar  toe  sy  Melt  se  blik  vraend  op 
haar  voel,  begin  sy  versigtig) : Melt . . . is  Ryna  heelte- 
mal  verkeerd? 

MELT:  Hoe  meen  jy? 

KOWIE : Met  die  manier  wat  ons  aantrek  . . . Weet  Ryna 
nie  da'lk  beter  as  ons  v/at  reg  is  in  hierdie  buurt  nie? 

MELT:  Wil-jy  vir  my  kom  sê  dat  jy  Ryna  se  part  vat? 

KOWIE:  Wag  nou  Meltjie,  stadig.  Ek  vra  maar  ’n  sirnpele 
vragie:  Weet  ons  so  mooi  wat  die  stadsmense  wil  hê? 

MELT:  Ek  willie  weet  nie.  Vir  my  is  ek  goed  genoeg,  en 
ek  het  altyd  gedag  vir  jou  ook.  En  nou  beginne  dit 
vir  my  lyk  of  my  eie  vrou  . . . 

KOWIE:  En  ek  dink  nie  net  aan  jou  nie,  aan  jou  manier 
van  aantrek  nie.  Ek  dink  aan  my  eie  sisrokkies  en  die 
ander  dinge  waarvan  ek  nie  eens  weet  nie.  Is  dit  goed 
genoeg,  ou  man? 

MELT  ( met  stygende  ergernis) : Natuurlik!  Wat  die  joos 
torring  aan  jou  ve’more? 

KOWIE : Ryna  het  gesê  die  mense  sal  agteraf  lag.  Wilkens 
het  in  sy  vuis  gelag  toe  jy  oor  Kolbooi  en  die  perskes 
gepraat  het  — dit  het  ek  maar  te  goed  gesien  — en 
die  dokter  hier  neffens  knik  skaars  as  mens  vir  hom 
more  sê.  Steek  daar  nie  dalk  iets  in  haar  woorde  nie? 
Nou  v/onder  ek  maar  net  of  jy  nie  vir  Ryna  en  Trudi 

se  ontwil  so  bietjie  anners  kan  aantrek  wanneer  jy  op 
straat  kom  nie.  Vir  my  is  jy  goed  genoeg,  Meltjie!  Ek 
het  nog  nooit  eers  daaraan  gedink  dat  jy  nie  goed 
genoeg  is  nie  . . . 

MELT  ( staan  vinnig  op) : Dis  vir  jou  ’n  affêre!  Dis  die 
eerste  keer  dat  jy  oor  my  klere  pruttel.  Wat  die  duiwel 
makeer  julle?  Het  die  buurt  ook  na  jou  kop  gegaan? 
Wragtig,  my  eie  vrou!  , 

KOWIE:  Jy  moenie  blind  wees  nie,  Melt. 

MELT:  Blind!  Dis  julle  wat  allerhande  dinge  sien. 

KOWIE:  ’n  Das  en  ’n  baadjie  sal  jou  nie  by  wyle  dood- 
maak  nie. 

MELT:  Ek  kan  al  sien  hoe  die  nuwe  gif  by  jou  ingewerk 
het.  Ek’s  nie  meer  goed  genoeg  nie. 

KOWIE:  Jy  vererger  dinge. 

MELT:  En  jy  lyk  self  nie  te  danig  na  society  nie. 

KOWIE  (ontsteld) : Maar  Melt!  Dis  die  eerste  keer  dat  ek 
so-iets  van  jou  hoor. 

MELT  (nou  half  skaani  vir  sy  ivoorde) : Maar  wat  sukkel 
julle  dan  met  my? 

('n  Harde  slag  kom  van  buite.  Giasskerwe  spat  en  ’n 
vrou  gil.  Kowie  en  Melt  spring  op). 

MELT  (terwyl  hy  vinnig  afloop) : Genugtig,  wat’s  dit? 

KOWIE  ( met  hande  krampagtig  voor  haar) : Dit  gaan 
soos  ’n  ongeluk : ek  het  maar  deurentyd  die  gevoel  gehad 
so-iets  gaan  nog  gebeur.  ( Opgewonde  stemme  kom 
nader.) 

STEM:  My  car  smashed!  You  shall  have  to  pay . . . What 
the  hell  is  this  old  nag  doing  in  the  street? 

STEM  (van  Melt) : Olraait,  olraait . . . I weei  pay:  don’t 
make  so  much  noise,  kêrel.  (Melt  op.) 

MELT:  Dis  ou  Kolbooi,  Kowie.  Hulle’t  hom  doodgery.  ( Dan 
heeltemal  verslae.)  Hy’t  in  die  pad  van  ’n  motorkar 
gekom.  (Gaan  op  stoel  sit.) 

KOWIE:  Is  hy  heeltemal  dood,  Meltjie?  (Meltjie  knik  in- 
gedoke  en  kyk  voor  hom.)  Hoe’t  hy  dan  in  die  straat 
gekom?  (Melt  trek  skouers  op.)  Dis  seker  die  ver- 
brande  Jerry  wat  vergeet  het  om  die  hek  toe  te  maak. 
Jy  moet  hom  daaroor  vasvat,  Melt.  (Melt  staan  op  en 
skreeu  deur  venster.) 

MELT:  Jerry!  Alfons!  Esau!  Sleep  vir  Kolbooi  na  die 
onderboord  en  begraaf  hom.  Toe  maak  gou,  magtig, 

moenie  my  staan  en  aankyk  of  ek  uitgeslaan  is  nie. 
( Draai  om,  neem  weer  pïaas.  Kyk  gelate  na  Kowie.) 
Nee  Kowie,  dis  nie  Jerry  se  skuld  nie,  dis  die  ou  perd 
s’n.  Hy’t  die  fout  gemaak  om  oor  ’n  teerstraat  te  loop. 
Hy  wou  maar  net  doen  wat  hy  altyd  gedoen  het:  om 
oorkant  die  straat  te  gaan  wei. 

KOWIE  ( staan  op  en  gaan  by  venster  staan.)  Hier  kom 
hulle  met  hom  verby,  Melt. 

MELT:  Laat  hulle  maar  gaan! 

KOWIE:  Ounooi  se  ou  perd!  Ou  Kolbooi.  Kyk  hoe  stamp 
die  kop  oor  die  gruis  en  die  klippers  . . . 

MELT  ( staan  vinnig  op) : Ja,  ja.  Sê  hulle  moet  gou  maak, 
vrou.  As  hulle  sukkel,  bars  hulle. 

KOWIE  {gaan  weer  sit) : En  hoe  lyk  die  ander  kêrel  se 
kar? 

MELT:  Dis  lelik  verniel,  Kowie.  Dit  sal  my  ’n  goeie  spul- 
letjie  kos.  Dis  glo  daardie  Stevens  of  Stephenson-kêrel 
wat  hier  bo  in  die  straat  bly:  jy  weet  die  een  wat 
kort-kort  oorsee  met  die  vliegtuig  ry. 

KOWIE:  Hê-die  man  dan  nie  oë  nie? 

MELT:  Weer  gejaag!  Daarvoor  kan  jy  sweer.  (driftig) 
Hulle  het  g’n  respek  vir  lewende  dinge  nie.  Wat’s  ’n 
perd  nou?  Dis  iets  uit  die  ou  doos  wat  moet  vrek  gery 
word.  Hulle  het  nie  meer  tyd  vir  ’n  mooi  ding  van  vleis 
en  bloed  nie.  Dit  moet  van  yster  en  glas  wees,  ’n  dooie 
ding  wat  met  knoppies  werk  en  loop  as  jy  petrol  gee.. . . 
dis  ’n  vuilgoedse  blikding  sonder  siel,  Kowie  . . . Wat’s 
’n  ou  perd  nou?  Wat’s  ou  Kolbooi?  ’n  Dêm  old  nêg,  dis 
wat  hy  is,  Kowie,  ’n  brandmaer  ding  met  geel  tande. 
Laat  so  ’n  ou  nikswerd  nou  in  die  pad  van  ’n  blink, 
nuwe  motor  moes  kom.  ( Sluit  sy  oë  }n  oomblik;  Kowie 
kyk  na  hom  met  bewoë  gelaat.)  Ou  Kolbooi,  my  ou 
perd!  (gryp  sy  kierie  vas;  dan,  ná  ’n  oomblik , driftig) : 
Nou’t  hulle  hul  sin  gekry!  Nou  sal  daar  nie  meer  ’n 
dirty  old  nêg  in  hulle  pad  wees  nie.  Nou  kan  hulle  net 
mekaar  trap! 

KOWIE:  My  ou  man!  (’n  Oomblik  kyk  hulle  mekaar  aan.) 

MELT:  (moeg) : Dit  begin  nou  vir  my  te  lyk  of  Wilkens 
kan  reg  wees.  (stap  na  venster.)  Hulle  graaf  al  die  gat, 
Kowie.  Nie  meer  lank  nie  of  daar  bly  net  ’n  hopie  grond 
oor,  en  eendag  sal  hulle  ’n  huis  oor  ou  Kolbooi  bou. 
Dit  sal  sy  grafsteen  wees.  (Gaan  op  russtoel  sit  en  lê 

agieroor  met  geslote  oë.  Kowie  gaan  by  venster  staan. 
’n  Paar  oomblikke  stïlte.  Dan  klop  aan  deur.  Hulle  kyk 
albei  daarheen.) 

MELT:  Kom  binne!  ( Douglas  op;  middeljarig,  smaakvol 
geklee;  gee  indruk  van  welvarende,  ontwikkelde  persoon. 
Praat  met  sterk  Engelse  aksent.) 

DOUGLAS  ( met  vriendelike  glimlag) : Verskoon  my,  ek  is 
lastig,  maar  u is  mister  Dê  Kóck?  ( Melt  knik.)  Ek  is 
Douglas,  mister  De  Kock. 

MELT:  Dag,  mnr.  Douglas  ( gee  hand.)  En  dis  my  vrou, 
hie’rie.  ( Kowie  en  Douglas  knik  na  mekaar.)  Kry  vir 
jou  ’n  stoel.  ( terwyl  hy  gaan  sit.) 

DOUGLAS : Hoe  is  jy,  Mevrou? 

KOWIE:  Niks  te  kla  nie,  en  met  mnr.  Douglas? 

DOUGLAS:  Alles  van  die  beste,  Mevrou. 

MELT:  Maar  ek’t  jou  mos  al  voorheen  in  hierdie  buurt 
gesien. 

DOUGLAS:  Dis  reg,  Meneer.  Ek  woon  hier  naby  in  Craw- 
ford-avenue. 

KOWIE:  In  daardie  groot  huis  met  die  baie  rose? 

DOUGLAS:  Dit  is  net  so,  Mevrou. 

MELT:  En  wat  kan  ek  vir  jou  doen,  mnr.  Douglas?  Soek 
jy  perskes  ? 

DOUGLAS  (verleë) : Nee,  Meneer! 

MELT  ( glimlaggend ) : Of  kom  jy  sommer  call? 

DOUGLAS:  Ja,  of  hoe  ek  sal  sê.  Ek  kom  oor  ’n  saak  . . . 

MELT:  Moet  net  nie  kom  grond  koop  nie. 

DOUGLAS:  Grond  koop?  I ...  I ...  ek  weet  nie  wat  Meneer 
sê . . . 

MELT:  Toemaar,  mnr.  Douglas,  ek  grap  sommer.  ( Skielik 
ernstig)  Hê-jy  gehoor,  hulle’t  my  perd  doodgery? 

DOUGLAS:  So  is  aan  my  vertel.  Maar  gelukkig,  hy  was 
ook  al  oud,  hey? 

MELT  (met  effense  frons) : Laat  ek  hoor  wat  ek  vir  jou 
kan  doen? 

DOUGLAS  (onseker) : Meneer,  ek  kom  oor  ’n  baie  delikate 
saak  na  u . . . en  ek  hoop  u sal  nie  kwaad  word. 

MELT:  Wat’s  dit  man,  vertel  laat  ons  hoor? 

DOUGLAS:  Ek  doen  maar  my  plig.  (Melt  se  gesig  verstrak 
en  Kowie  kyk  op.)  Soos  u weet,  het  ons  hier  in  North- 
wards  ’n  Belas  . . . tiengs  . . . betaals  . . . belastings  . . . 

betaal . . . betalers  . . . ver  . . . eni . . . ghing  . . . ag,  ver- 
skoon  my  Afrikaans! 

MELT:  Jy  bedoel  ’n  Ratepayers  Asso-sjun . . . Associasie 
. . . Ag,  my  tong  kan  tog  in  die  Rooitaal  verstrik  raak. 

DOUGLAS:  Ja,  ’n  Ratepayers  Association  . . . die  inwoners 
van  Northwards  . . . 

MELT:  Nou  wil  jy  hê  ek  moet  kom  aansluit? 

DOUGLAS:  Ja  . . . hoe  sal  ek  sê  . . . as  u wil. 

KOWIE:  Dis  nie  wat  hy  kom  sê  het  nie,  Melt. 

MELT:  Wat  dan,  mnr.  Douglas? 

DOUGLAS:  Ek  is  die  voorsitter  van  die  Vereni . . . ghing. 
Ons  het  gisteraand  op  ons  maandelikse  meeting  die 
volgende  besluit  geneem.  ( Haal  papier  uit  binnebaadjie- 
sak.)  Ek  sê  weer,  ek  doen  maar  net  my  plig.  (Kowie 
gee  ’n  snuiflaggie  en  gaan  hewig  aan  die  hekel.)  Ek  lees 
hoe  ons  het  besluit.  ( Lees ) . . . Hierdie  Vereniging  be- 
sluit  dat  mnr.  De  Kock  van  Noordlaan  15,  Northwards, 
versoek  word  om  sy  eiendom  sodanig  te  verbeter  dat 
dit  in  ooreenstemming  gebring  word  met  die  ander 
eiendomme  in  Northwards.  Die  toestand  van  gemelde 
woning  is  sodanig  dat  dit  die  waarde  van  ander  eien- 
domme  sal  afbring.  Die  vergadering  voel  oortuig  dat 
mnr.  De  Kock  die  posisie  sal  begryp,  dat  sy  eie  eiendom 
daardeur  geweldig  in  waarde  sal  styg,  en  dat  dit  dus 
nie  meer  nodig  sal  wees  om  verdere  stappe  te  doen  nie. 
(Kyk  op  en  as  hy  Melt  se  gesig  sien,  voel  hy  dadelik 
onseker  en  begin  oor  sy  woorde  struikel.) 

MELT:  En  wat  sal  die  ander  stappe  wees  as  ek  mag  vra? 

DOUGLAS:  Ek  het  gehoop . . . ek  hoef  nie  daaroor  te 
spreek  nie  . . . 

MELT:  Jy  moenie  loop  en  hoop  nie,  mnr.  Douglas.  Ek  hou 
van  ’n  man  wat  sy  sê  reguit  sê. 

DOUGLAS  (nou  ook  lig  gekrenk) : Ek  is  nie  bang  nie, 
mister  De  Kock  . . . Daar  bestaan  ’n  regulasie  dat  eien- 
domme  in  Northwards  nie  onder  ’n  sekere  waarde  mag 
wees  nie. 

MELT:  O so  nê,  en  wie  was  eerste  hier?  Julle  of  ek? 
(Staan  en  wys  met  kierie) : Julle  moet  my  nie  kom 
dreig  nie,  Meneer! 

DOUGLAS  (terwyl  hy  ook  opstaan;  Kowie  kyk  hulle 
gespanne  aan) : En  ek  hoop  jy  sal  nie  so  domkop  wees 
dit  te  doen. 

MELT:  Domkop!  Genugtig  kêrel,  as  ek  nie  geweet  het  dis 
jou  tong  wat  parte  met  jou  speel  nie,  het  ek  jou  ’n 
perskehoutkierie  laat  proe. 

DOUGLAS : I trust  Sir,  that  you  will  behave  like  a gentle- 
man.  (Oom  Melt  kyk  hom  sprakeloos  aan,  en  sy  lippe 
heweeg  soos  liy  met  sy  woede  worstel.)  Soos  ek  jou 
het  gesê,  ek  doen  maar  my  plig.  Ek  het  in  vriendelikheid 
gekom. 

MELT:  Nou  ja  man,  as  jy  jou  plig  gedoen  het,  wat  doen 
jy  dan? 

DOUGLAS:  Dan  ek  sal  seker  gaan  moet. 

MELT:  Ja,  gaan  dan  maar  moet.  Niks  keer  jou  nie. 

KOWIE  (terwyl  sy  opstaan) : Mnr.  Douglas,  wil  jy  nie  ’n 
koppie  koffie  hê  nie. 

DOUGLAS  (glimlag  hoflik  teenoor  haar) : Nee  dankie, 
mev.  De  Kock,  in  die  omstandighede  is  dit  beter  ek 
gaan.  (Loop  na  deur,  draai  daar  om  en  kyk  na  Melt) : 
Ek  het  nie  geweet  dis  moontlik  ek  sal  behandel  word  só 
in  Northwards  nie.  Ek  is  nie  daaraan  gewoon.  (Die  tivee 
kyk  mekaar  ’n  oomblik  aan,  Douglas  met  frons,  oom 
Melt  met  gevoude  arms  sonder  om  ooglid  te  verroer. 
Douglas  af.  Dan  gryp  Melt  sy  kierie  en  tref  tafel  met 
harde  slag.) 

MELT:  Derduiwels!  Wat  nog  meer!  Nou’s  my  huis  ook  tot 
agterbuurt  verklaar.  Eers  sê  my  dogter  ek’s  ’n  weggooi- 
perske,  dan  bly  ou  Kolbooi  in  die  slag,  nou  my  huis. 
',Kyk  na  deur,  skreeu) : Kom  vat  alles,  alles:  hier’s  nog 
’n  ou  hond  met  stywe  pote,  ’n  koei  wat  wil  kalf,  ’n  ou 
vrou  met  jig.  Kom  vat,  vat  alles,  julle  stadswolwe. 
(Staan  ’n  rukkie  stil,  draai  om  na  Kowie  en  sê  meer 
beheersd) : Bel  maar  vir  Wilkens,  vrou,  sê  hy  moet  kom. 
(Gaan  op  russtoel  sit,  lê  agteroor,  en  sluit  sy  oë.) 

KOWIE:  Sal  ek  vir  ons  ’n  koppie  koffie  gaan  maak, 
Meltjie  ? 

MELT : Dankie  Kowie,  dit  sal  lekker  smaak. 

KO\\TE:  Jy’t  genoeg  gehad  vir  een  dag,  Melt. 

MELT:  Oorgenoeg,  Kowietjie.  Dit  sal  my  hart  nie  goed 
doen  nie.  Ek  voel  stokflou.  (Sit  dan  regop.)  Ons  sal 
weer  ’n  plekkie  kry  waar  ons  nie  meer  ouderwets  sal 
wees  nie,  waar  ons  weer  kan  opvang  met  die  geluk 
van  vroeër. 

KOWTE:  Nou  Melt?  Waar  sal  ons  twee  oues  tog  weer  kan 

wortel  skiet.  Ons  sal  weer  ons  plekkie  hê,  maar  dit  sal 
voel  soos  vreemde  grond,  waar  ander  spoor  getrap 
het . . . Dit  was  ons  ongeluk  dat  ons  op  ons  oudag  in 
die  pad  van  die  stad  gekom  het.  Maar  Ryna  en  hy  is 
vrinne,  hulle  ken  mekaar.  Sy  sal  wil  op  haar  oudag 
met  die  nuwe  geslag  moeilikheid  hê.  Dis  ons  twee  ou 
siele  wat  onnosel  was,  dis  ons  wat  so  verspot  was  om 
te  dink  hier’s  nog  plek  vir  ou  Kolbooi  tussen  die  busse 
en  karre  — nes  Ryna  nou  sekerlik  nooit  sal  dink  dat  sy 
eendag  opsy  sal  moet  staan  nie.  Ons  oudag  sal  makliker 
wees,  Melt,  as  ons  wil  insien  ons  het  oud  geword.  ( Stap 
na  telefoon  en  skakel  nommer.)  Mnr.  Wilkens?  . . . Mnr. 
Wilkens,  dis  mev.  De  Kock  wat  hier  praat,  mev.  De 
Kock  van  Vergesig  . . . ag  ek  . . . ek  meen,  Nordwards  . . . 
(Bly  ’n  oomblikkie  stil  vir  Wilkens  se  reaksie ) . . . Kyk 
mnr.  Wilkens,  my  man  het  maar  besluit  om  te  verkoop 
( Melt  laat  sy  gesig  in  sy  een  hand  rus  en  sug.  Kovoie 
probeer  verder  praat , maar  Wïlkens  oorval  haar  met 
stortvloed  van  woorde.)  Ja  . . . ja  . . . dit  is  so  . . . ja  . . . 
Maar  wag  nou,  voor  jy  kom,  daar  is  net  een  ding  . . . 
dis  die  huis,  die  opstal : dié  moet  saam  verkoop  word,  en 
hiervoor  wil  my  man  £1,500  ekstra  hê  (Melt  kyk  haar 
verbaas  aan)  Oud?  . . . Aikóna,  Meneer,  die  mure  is  nog 
vol  goeie  stene  en  die  sinkplaat  se  onnerkant  blink 
nog  . . . Nie  dit  werd  nie?  . . . Nou  goed  dan,  dan  verval 
die  bod  (Bly  ’n  rukkie  stïl,  en  ’n  glimlag  kruip  oor  haar 
gesig)  Ek’t  geweet  jy  sou  verstaan,  mnr.  Wilkens: 
£1,500  ekstra  vir  die  huis  . . . Goed,  dan  sien  ons  jou 
oor  ’n  rukkie:  ek  sal  die  koffie  en  die  tertjies  reg  hou. 
(Sit  gehoorbuis  op  mikkie  terug.  Terwyl  hulle  mekaar 
aankyk,  kom  motorfiets  en  dreun  met  harde  slae  verby. 
Hulle  glimlag  in  mekaar  se  oë,  terwyl  Melt  stadig  sy 
kop  skud.) 

MELT:  Wie  sou  dit  nou  kon  dink?  (Kowie  kyk  deur  venster 
en  haar  gesig  word  ernstig.) 

KOWIE:  Kolbooi  is  klaar  begraaf,  Melt.  (Melt  sug,  maar 
daar  is  nog  ’n  sweempie  van  ’n  glimlag  op  sy  gesig.) 

GORDYN. 

DIE  BETOWERDE  TUIN 

(In  Casarsa,  'n  dorpie  in  Noord-Italië,  staan  die  legendariese  kasteel, 
en  die  mite  hieronder  vertolk,  word  deur  die  inwoners  vertel.) 

Daar’s  ’n  mooi  ou  kasteel  in  Casarsa, 
deur  ’n  sierlike  pronktuin  omring, 
maar  geen  vlinder  besoek  ooit  die  blomme, 
wyl  geen  voël  in  die  bome  ooit  sing. 


GJeen  waterstroom  murmel  daarbinne, 
maar  geen  blomme  verwelk  ooit,  of  bloei — 
geen  blaartjie  val  ooit  na  benede, 
maar  geen  saadjie  ontkiem  daar  en  groei. 

Geen  windjie  beweeg  ooit  die  lower, 
en  geen  by  kom  die  stilte  versteur — 
daar  is  niks  wat  verander  van  voorkoms, 
daar  is  niks  wat  verander  van  kleur. 


Geen  sterf ’ling  betree  ooit  die  poorte 
in  die  dag  of  die  nagt’like  uur — 
ja,  geen  mens  waag  dit  in  die  nabyheid, 
selfs  geen  hond  waag  dit  naby  die  muur. 

Lank  gelede,  so  fluister  die  boervolk 
as  hul  huiwerend  daarnatoe  wys, 
het  die  dolk  van  ’n  hatige  heerser 
in  die  tuin  sy  vergelding  geëis. 

Sy  liefste  en  skoonste  besitting, 
sy  kosbaarste  sieraad,  sy  vrou, 
was  daar  in  die  tuin  in  Casarsa 
aan  haar  wettige  eggenoot  ontrou. 

Ontsettend  en  blitsend  in  weerwraak, 
het  sy  vlymskerpe  wapen  met  spoed 
sy  troulose  vrou  langs  haar  minnaar 
vir  die  daad  van  haar  liefde  laat  boet. 

Maar  ’n  wens  het  ontsnap  aan  haar  lippe 
toe  sy  sterwend  haar  lushof  aanskou, 
toe  die  groen  van  haar  pragtuin  se  luister 
voor  haar  brekende  oë  vergrou. 

„Mag  niks  hier  verkwyn  of  verander 
in  my  sierlike  fraai  paradys, 
tot  eenmaal  my  liggaam  terugkeer, 
uit  die  lieflike  aarde  herrys. 

Want  dan  sal  ek  weer  my  geliefde 
met  sy  jeugdige  fierheid  hier  vind, 
en  geen  haat  sal  ons  hartstog  verhinder, 
want  geen  band  sal  ons  liefde  meer  bind. 

Mag  geen  mens  of  geen  dier  dit  betree  nie — 
wil  teen  storm  en  droogte  dit  hoed ; 
laat  my  bloed,  wat  die  grond  nou  deursypel, 
my  bome  en  blomme  steeds  voed  . . .” 

Nou  slaap  die  kasteel  in  Casarsa, 
nou  sluimer  die  tuine,  en  wag 
op  die  oomblik  van  liefdesherlewing 
op  die  jongste  en  heerlikste  dag. 

<2)/*0  $on(ft  Skrywer 

C.  M.  VAN  DEN  HEEVER 


Vir  ’n  skrywer  ,is  dit  altyd  gewaagd  om  oor  die  skryfkuns 
te  praat,  want  mense  mag  dink  dat  hy  as  leermeester  wil 
optree.  Dit  is  egter  geensins  my  plan  nie.  Elke  skrywer 
het  bepaalde  probleme  waarmee  hy  moet  worstel  en  dit 
mag  waarde  vir  ander  skrywers  en  vir  lesers  hê  om  te  hoor 
waarmee  hy  te  kampe  gehad  het. 

Die  eerste  moeilikheid  waarmee  ’n  jong  skrywer  te  doen 
kry,  is  die  inwerking  van  baie  invloede  op  hom.  As  hy  enig- 
sins  gevoelig  is,  kan  dit  nie  anders  nie:  hy  bewonder  die 
werke  van  groot  skrywers  intens  en  veral  van  skrywers 
wie  se  werke  ooreenslaan  met  sy  eie  geaardheid.  Sodra  hy 
daardie  boeke  lees,  bly  sekere  woorde,  uitdrukkings,  situa- 
sies  of  motiewe  in  sy  geheue  hang  en  dit  is  alleen  maar 
doodnatuurlik  dat  die  spore  daarvan  sal  oorbly  as  hy 
probeer  om  iets  te  skrywe.  Dit  is  die  eerste  teken  dat  ’n 
mens  nog  nie  jou  eie  persoonlikheid  besit  nie  en  dat  jy 
graag  gelykvormig  wil  word  aan  die  persoonlikheid  van 
groter  skrywers  wat  jy  bewonder.  Dit  is  geen  doodsonde 
nie  en  die  meeste  skrywers  begin  maar  so.  Dit  is  eers  deur 
te  skrywe  dat  ’n  mens  bewus  word  van  die  groot  tekort- 
kominge  in  jou,  en  een  van  die  vernaamste  tekortkominge  is 
dat  jy  ’n  ander  wil  naáap.  Dit  is  deur  hierdie  breiberg  wat  ’n 
skrywer  moet  eet  om  uiteindelik  by  sy  ware  persoonlikheid 
uit  te  kom.  Beoordelaars  van  die  werk  van  jong,  beginnende 
skrywers  haal  soms  met  groot  genoeë  voorbeelde  aan  van 
die  invloede  wat  op  so  ’n  jong  skrywer  ingewerk  het.  Dit  is 
alles  goed  en  wel  en  het  seker  sy  waarde,  maar  dit  moet 
net  nie  gebruik  word  as  ’n  stok  om  die  skrywer  mee  te  slaan 
nie.  Terwyl  die  meester  in  die  oog  gehou  word,  word  die  eie 
talent  self  gevorm  en  soms  is  dit  verrassend  om  te  sien 
watter  nuwe  skakeringe  daar  gegee  word  aan  wat  reeds 
vir  ons  bekend  is. 

Deur  navolging  kom  ons  dikwels  tot  oorspronklikheid, 
maar  wie  meen  dat  hy  volslae  oorspronklik  is,  besef 
nie  hoeveel  hy  onbewus  aan  navolging  te  danke  het  nie. 

Ons  kom  dus  deels  tot  die  letterkunde  deur  ons  liefde  en 
hoogagting  vir  goeie  werk.  Die  kritikus  doen  dit  ook,  maar 
hy  besit  nie  die  vermoë  om  skeppend  verder  te  gaan  nie. 
Die  jong  skrywer  het  die  vae  drang  in  hom  om  iets  tot  stand 
te  bring.  Van  die  vae  gevoel  af  wil  hy  beweeg  na  ’n  vaste 
vorm,  en  dit  is  die  steil  pad  wat  vir  elke  skrywer  voorlê. 
Hy  het  sekere  dinge  opgemerk  en  sekere  dinge  belewe.  Hy 
wil  dit  in  woorde  weergee  en  hy  wil  dit  op  so  ’n  manier  doen 
dat  mense  dit  sal  goed  vind  en  meen  dat  hy  geslaag  het  in 
sy  doel. 

Die  aanvanklike  pogings  is  dan  ook  ware  sukkelwerk, 
want  die  beginneling  voel  dat  hy  dit  nooit  so  goed  sal  kan 
doen  as  groot  skrywers  nie.  Hy  leen  ’n  beeld  hier  en  ’n 
uitdrukking  daar  en  wend  ’n  moedige  poging  aan  om  deur 
die  harde  dop  van  gemeenplasigheid  te  dring,  want  vandat 
hy  begin  praat  het  en  woorde  leer  gebruik  het,  het  soveel 
gemeenplasigheid  op  sy  taal  aangepak  dat  hy  nou  verslae 
voel  waar  hy  die  taal  as  letterkundige  werktuig  moet 
gebruik. 

In  die  meeste  gevalle  is  lees  maar  passief  en  volg  ons 
lydelik  wat  daar  vir  ons  voorgeskilder  word,  maar  sodra  ons 
self  moet  skryf,  word  ons  gees  aktief  en  dan  eers  ontdek 
ons  watter  weerbarstige  materiaal  die  taal  is.  Ons  moet  eers 
die  bloot  formele  oorwin.  Ons  moet  korrek  leer  spel.  Ons 
moet  ’n  woordeskat  opbou.  Ons  moet  die  reëls  van  die  gram- 
matika  aanleer.  Maar  dit  maak  nog  van  ons  geen  skrywer 
nie.  Eers  van  hierdie  oomblik  af  gaan  ons  verder  en  dan 
wil  ons  deur  die  taal  ’n  hele  werklikheid  uitbeeld.  Ons  vorder 
stadig.  Met  die  neerskryf  van  die  een  paragraaf  na  die 
ander  vind  ons  dat  dit  nie  presies  is  wat  ons  wou  sê  nie. 
En  daar  begin  ons  gesukkel.  Daar  moet  een  woord  wees 
wat  reg  is  maar  wat  is  dié?  Ons  begin  die  woord  beteke- 
nisse,  die  kleur  van  woorde  sterker  aanvoel.  Ons  wik  en 
weeg  tot  ons  die  regte  een  het,  maar  vir  die  eerste  keer 
in  ons  lewe  besef  ons  dat  wie  hom  aan  hierdie  moeilike  taak 
gewaag  het,  nie  weer  rus  sal  hê  nie,  want  die  taal  is  eintlik 
’n  tiran.  Dit  laat  ons  nooit  met  rus  nie.  Dit  tart  ons  uit 
om  al  presieser  en  noukeuriger  te  skryf.  ,,Vandat  ek  jou 
laas  gesien  het,  het  ek  vyf-en-twintig  bladsye  gedoen  (25 
bladsye  binne  ses  weke!)  en  dit  was  moeilike  werk!”  het 
die  groot  Franse  prosaskrywer  Flaubert  aan  ’n  vriend  van 
hom  geskrywe.  ,,Wat  my  betref,  ek  het  hulle  so  omgewerk 

en  gehanteer  dat  ek  op  die  oomblik  daar  niks  van  begryp 
nie . . . Ek  lei  ’n  harde  lewe  ontbloot  van  alle  uiterlike 
vreugde  en  waar  niks  my  staande  hou  as  net  ’n  soort  bly- 
wende  woede  wat  soms  van  onmag  ween  maar  nogtans  altyd 
voortduur.  Ek  het  my  werk  met  ’n  rasende  en  perverse 
liefde  lief  soos  ’n  askeet  die  boetekleed  wat  sy  liggaam 
krap.” 

Flaubert  het  besonder  veel  moeite  gedoen  om  sy  prosa 
netjies  af  te  werk  en  hy  het  ’n  voorbeeld  en  inspirasie  vir 
baie  ander  geword.  Dit  is  egter  nie  net  die  taal  en  die 
versigtige  regkies  van  die  woorde  nie.  Baie  mense  sou  dit 
verwar  met  mooiskrywery.  Dit  is  net  die  teenoorgestelde 
daarvan.  Elke  opgevoede  mens  moet  natuurlik  leer  om  sy 
moedertaal  korrek  te  gebruik.  Dit  is  eintlik  meer  ’n  ver- 
standelike  inspan  van  die  taal,  die  aanleer  van  die  gramma- 
tikareëls  en  die  vermoë  om  iets  korrek  te  kan  stel.  Daar 
is  soiets  soos  die  versorging  van  die  aandag.  Die  moeilikheid 
in  ons  tyd  is  egter  dat  met  al  die  haas  en  die  gejaag  die 
vermoë  om  versigtig  en  goed  te  skrywe  al  meer  die  wyk 
moet  neem  voor  ’n  joernalistieke  vlotheid. 

Vir  die  Afrikaanse  romanskrywer  is  daar  natuurlik  veel 
te  leer  uit  die  werk  van  die  groot  Europese  prosateurs  en 
tog  moet  ons  ’n  eie  rigting  inslaan.  Die  sukses  van  hierdie 
rigting  sou  ek  sê  hang  hoofsaaklik  af  van  ons  kennis  van 
die  Afrikaanse  spreektaal.  In  die  laaste  paar  jaar  het  die 
neiging  al  meer  opvallend  geword  om  die  toevlug  na  ’n 
kunsmatige  boektaal  te  neem.  ’n  Hele  verhaal  word  in  dié 
boektaal  vol  beproefde  clichés  geskrywe  met  die  gevolg 
dat  dit  persoonlike  lewe  kortkom,  en  ten  slotte  is  die  per- 
soonlike  aksent  die  lewenskrag  van  die  kuns.  Die  gesonde, 
springlewendige  Boere-Afrikaans  met  sy  rykdom  van  teke- 
nende  beelde  is  nog  altyd  ’n  goudmyn  vir  elke  skrywer. 
Dit  maak  die  taal  soepel  en  ons  vind  daarin  die  ritme  van 
die  lewe  self . 

Maar  as  ons  nou  van  prosa  praat,  dan  is  dit  van  die 
grootste  betekenis  dat  ons  die  werktuig,  ons  taal,  moet  ken ; 
daar  is  egter  ’n  ander  aspek  wat  net  so  belangrik  is,  en  dit 
is  dat  ons  iets  te  sê  moet  hê.  Sommige  veelgeprese  werke 
van  Europese  prosaskrywers  deug  soms  net  om  op  leerlinge 
en  studente  af  te  dwing  deur  hulle  voor  te  skrywe.  Ondanks 
die  feit  dat  die  swak  skrywer  misbruik  gemaak  het  van  die 
verhaal  terwille  van  sensasie,  bly  die  groot  vereiste  vir  die 

prosaskrywer  dat  hy  ’n  verhaal  moet  kan  vertel  en  goed 
kan  vertel.  Lees  die  prosawerke  van  Dickens  of  Stevenson 
of  Balzac  of  Maugham  en  die  eerste  wat  jou  opval,  is  dat 
hierdie  outeurs  die  vermoë  besit  om  hulle  verhaal  so  boeiend 
te  vertel  dat  ons  nie  kan  ophou  om  te  lees  nie.  Die  persoon 
wat  op  letterkundige  gebied  aanstellerig  is,  is  geneig  om 
sy  neus  op  te  trek  sodra  ’n  boek  boeiend  is.  Hy  meen  dan 
dat  die  verhaal  hoofsaak  is,  maar  dit  hoef  geensins  die 
geval  te  wees  nie.  Omdat  iets  goeds  misbruik  word,  hoef 
dit  daarom  nog  nie  sleg  te  wees  nie.  Die  goeie  romanskrywer 
of  kortverhaalskrywer  moet  ’n  gebore  verteller  wees,  en 
elke  skrywer  moet  dit  onthou.  Die  jong  skrywer  wat  dus 
sy  voet  gesit  het  op  die  pad  van  letterkundige  werksaamheid 
sal  dié  twee  dinge  moet  onthou.  Hy  sal  lewendig  en  boeiend 
moet  kan  vertel,  en  daarvoor  is  nodig  dat  hy  hom  op  die 
essensiële  moet  kan  toespits.  Hy  sal  mense  met  hulle  doen 
en  late  sorgvuldig  moet  waarneem,  want  as  hy  dit  doen,  sal 
hy  vind  dat  daar  ’n  rykdom  van  stof  is,  wat  geen  einde 
het  nie.  As  die  verhaal  goed  vertel  word,  is  die  karakteruit- 
beelding  en  situasies  vanselfsprekend  oortuigend.  Maar  die 
inhoud  moet  ook  die  regte  vorm  kry  en  daarom  is  dit  dat 
ek  aan  die  begin  van  die  praatjie  soveel  nadruk  gelê  het 
op  die  uitdrukkingsvermoë  van  die  skrywer.  Daar  is  eintlik 
niemand  wat  vir  ’n  mens  les  in  hierdie  dinge  kan  gee  nie. 
Die  behoefte  moet  uit  jouself  kom.  In  alle  kunste  is  dit 
so.  Daar  is  die  meer  populêre,  vlot  soort  skrywery  wat 
mense  bevredig  wat  nie  veel  aandag  aan  dié  dinge  bestee 
nie.  Die  goedafgewerkte  produk  hou  soos  die  waardevolle 
op  alle  lewensgebiede  sy  betekenis  en  vir  dié  een  wat  hom 
daarmee  besighou,  is  dit  ook  ’n  groot  vreugde. 

As  ons  nou  na  die  jong  skrywer  kyk,  dan  is  sy  aanvank- 
like  taak  nie  benydenswaardig  nie.  Hy  skrywe  die  een  ver- 
haal  na  die  ander  en  stuur  dit  aan  tydskrifte.  Hulle  stuur 
dit  weer  met  of  sonder  wenke  terug  en  so  moet  hy  dan 
geleidelik  soek  totdat  hy  die  regte  weg  gevind  het.  Met 
die  jong  digter  is  dit  nie  anders  gesteld  nie.  In  die  eensaam- 
heid  skryf  hy  sy  eerste  werk  en  in  sy  onkunde  voel  hy 
oortuig  dat  hy  iets  gelewer  het  wat  die  moeite  werd  is. 
Die  oordeel  van  ’n  kritikus  word  dan  ingeroep,  en  vir  ’n 
jong,  gevoelige  gemoed  is  dit  swaar  om  te  hoor  dat  hy  niks 
oorspronkliks  gelewer  het  nie.  Tog  moet  hy  aanhou,  want 
as  hy  hom  sou  laat  afskrik  deur  strenge  kritiek,  sal  daar 

nie  veel  van  hom  word  nie.  Leer  ’n  skrywer  dan  veel  uit 
die  kritiek  wat  daar  oor  sy  werk  verskyn?  Ek  glo  dit  nie. 
Veral  die  soort  kritiek  waarin  die  kritikus  vir  die  kunstenaar 
soos  ’n  skoolmeester  wil  leer  waaroor  hy  moet  skryf  en  hoe 
hy  moet  skryf,  help  nie  veel.  Die  beste  leermeester  skuil  in 
onsself.  Ons  het  ’n  sekere  opvatting  van  die  lewe  en  ons 
moet  rusteloos  strewe  totdat  ons  dit  volledig  en  suiwer 
uitgedruk  het. 

Daar  is  die  verhaal  van  hoe  die  groot  Franse  roman- 
skrywer  Flaubert  vir  die  jongere  kunstenaar  De  Maupas- 
sant  op  die  regte  pad  probeer  help  het.  De  Maupassant  is 
seker  een  van  die  wêreld  se  grootste  skrjrwers  van  die 
kortverhaal,  en  wat  ons  veral  tref  in  sy  kuns,  is  die  keurige 
wyse  waarop  dit  afgewerk  is.  De  Maupassant  het  sy  eerste 
verhale  na  Flaubert  gebring.  Dié  het  dit  deurgelees  en 
sonder  om  ’n  woord  te  sê,  het  hy  dit  in  die  vuur  gegooi. 
De  Maupassant  is  daarna  terug  huis  toe  om  weer  te  probeer 
en  om  die  beste  te  lewer  wat  daar  in  hom  is.  Sonder  om 
kritiek  te  lewer,  het  Flaubert  dit  dan  weer  in  die  vuur 
gegooi.  So  het  die  maande  verbygegaan  met  hierdie  groot 
vooroefening.  Toe  op  ’n  dag  was  Flaubert  tevrede  en  hy  het 
gesê  dat  De  Maupassant  nou  kan  begin  publiseer,  en  met 
die  publiseer  van  hierdie  goedgekeurde  verhaal  het  hy 
dadelik  naam  gemaak.  Dit  is  ’n  mooi  voorbeeld  van  die  erns 
wat  ’n  skrywer  moet  toon  wanneer  hy  iets  skep.  Dit  is  egter 
jammer  dat  hierdie  erns  al  meer  uit  die  Afrikaanse  letter- 
kunde  verdwyn  het.  Vroeër  het  ’n  mens  dikwels  Afrikaanse 
kortverhale  gelees  wat  jou  getref  het.  Dit  was  lewenswaar 
en  goed  afgewerk.  Hierdie  tipe  verhaal  het  egter  al  meer 
verdwyn  en  deesdae  is  dit  uiters  selde  dat  ’n  mens  iets 
teëkom  wat  jou  werklik  tref.  Waarom  is  dit?  Die  oorsaak 
hiervoor  moet  ongetwyfeld  gesoek  word  in  die  oppervlak- 
kige  gees  van  ons  tyd  en  die  fout  dat  die  skrywer  dit  nie 
nodig  ag  om  baie  moeite  met  sy  werk  te  doen  nie,  aangesien 
hy  dit  tog  maklik  aangeneem  kry. 

Hier  is  ons  by  ’n  baie  belangrike  aspek  van  ernstige  kuns, 
en  dit  is  die  intensiteit  daarvan.  As  ’n  mens  werklik  diep 
oor  ’n  saak  nagedink  het  en  jy  begin  daaroor  skryf,  het  jy 
vanselfsprekend  die  drang  om  dit  so  goed  as  wat  in  jou 
vermoë  is,  neer  te  skrjrf.  En  as  jy  diep  ontroer  is  en  met 
werklike  oorgawe  skrywe,  kom  daar  vanself  intensiteit  in 
jou  styl.  Ek  meen  dat  dit  baie  belangrik  is.  Die  leser  met 

smaak  merk  dit  dadelik  en  hy  toon  ook  waardering  daar- 
voor.  As  ons  egter  net  bloot  vir  die  verhaal  wil  skrywe 
en  allerhande  interessante  en  sentimentele  toneeltjies  wil 
bedink  om  die  leser  te  behaag,  dan  beweeg  ons  al  meer  in 
die  rigting  van  die  verhaal  wat  gekommersialiseer  raak 
en  volgens  vaste  resep  geskryf  word.  Dit  is  eendagsvlieë 
wat  in  tydskrifte  gelees  word  en  weer  gou  vergeet  raak. 
Die  ware  kenmerk  van  egte  kuns  is  egter  dat  dit  onver- 
geetlik  is. 

W.  A.  HICKEY 


,,So  nou,  Neels!  Dis  genoeg.  Netnou  sien  Gawie  ons,”  sê 
tant  Mart  en  slaan  haar  oë  skuldbewus  neer,  terwyl  sy  Rooi 
Kerneels  saggies  wegdruk. 

,,Ou  Gawie?  Hmff!”  snuif  Rooi  Kerneels  en  tree  weer 
nader.  ,,Jy  is  tog  nie  vir  hóm  bang  nie?  En  noudat  hy  die 
grond  op  jou  naam  laat  sit  het,  kan  jy  mos  . . .” 

,,Ja,  Neels,  dis  waar,  maar  wag  nou  eers  totdat  ons  hoor 
wat  die  perspekter  laat  weet  van  die  goudsaampels.” 

Rooi  Kerneels  proes  weer  minagtend  en  sy  dik  lippe  ver- 
trek  in  ’n  hoonlag,  terwyl  die  wellus  in  sy  oë  gloei.  Hy 
probeer  egter  nie  weer  om  sy  arm  om  tant  Mart  se  lyf  te 
sit  nie. 

,,Nou  ja,  dan  ry  ek  maar,”  sê  hy  en  hou  haar  stip  dop 
om  haar  reaksie  waar  te  neem. 

,,Ja,  Neels,”  is  egter  al  wat  sy  sê,  sonder  om  op  te  kyk. 

Tant  Mart  se  gryserige  hare  is  glad  oor  haar  kop  gekam 
en  agter  in  ’n  bolla  saamgebind.  Haar  moue  is  opgerol, 
want  sy  was  in  die  kombuis  besig  toe  Rooi  Kerneels  ingekom 
het.  Haar  arms  is  sterk  en  haar  hande  groot  en  rooi.  As 
’n  kastrol  op  die  stoof  begin  sis,  gryp  sy  dit  met  haar  voor- 
skootpunt  en  ruk  dit  handig  eenkant  toe.  Fyn  sweetdruppels 
pêrel  op  haar  voorkop  en  neus  van  die  hitte  in  die  klein 
kombuisie. 

Nadat  Neels  vertrek  het,  raap  en  skraap  sy  ’n  klomp  vuil 
wasgoed  bymekaar,  want  dit  is  wasdag,  en  bondel  dit  in  ’n 
laken  wat  sy  met  haastige  rukke  toeknoop.  Sy  gooi  die 
bondel  wasgoed  voor  die  agterdeur  neer.  Teësinnig  dink 
sy  daaraan  dat  sy  vandag  moet  bak  ook.  Die  brood  is 
gedaan,  maar  sy  gee  nie  eintlik  om  nie  — sy  is  een  ,wat 
weinig  brood  eet. 

,,Gawerjal,  het  jy  die  karwiel  se  naaf  al  reg  gemaak?” 
skreeu  sy  toe  sy  oom  Gawie  by  die  voordeur  hoor  inkom. 

,,Nee,  ou  Ma.  Ek  wil  juis  vanmiddag  vir  Rooi  Kerneels 
daardie  olie’nhoutstomp  . . .” 

„Gawerjal,  jou  slegterd!  Jy  sit  en  vrek  en  die  meel  is 
klaar.  Waarmee  gaan  jy  maalgoed  wegbring  meule  toe  as 

jy  nie  die  karwiel  reg  maak  nie,  hê?  Neels  het  lankal  gesê 
jy  kan  die  olie’nhoutstomp  kry.” 

„Maar,  ou  Ma  . . .”  begin  oom  Gawie  verontskuldigend, 
maar  tant  Mart  val  hom  ru  in  die  rede : 

„Loop!  Gaan  maak  reg  die  wiel;  ek  wil  knie,  Gawerjal!” 

Oom  Gawie  voel  gebelg.  Sy  met  haar  groot  bek  en  haar 
ge-,Neels-Neels.’  En  Rooi  Kerneels  is  net  so  agterbaks.  Wat 
soek  hy  by  ’n  man  se  huis  as  jy  nie  daar  is  nie  ? Kan  hy  nie 
wag  tot  ’n  mens  by  die  huis  is  en  dan  self  vir  jou  sê  dat 
jy  die  olie’nhoutstomp  kan  kry  vir  die  karnaaf  nie?  En 
buitendien  is  daar  nog  genoeg  meel  in  die  huis  vir  ’n  dag 
of  wat.  Hulle  wil  hom  maar  net  weer  uit  die  pad  hê:  Rooi 
Kemeels  en  Mart.  Maar  toemaar,  hy  weet.  Hulle  dink  hy 
weet  nie,  maar  hy  weet.  Effens  vooroor,  met  die  hande  op 
die  rug  gevrou,  stap  oom  Gawie  tot  by  die  donkiekar,  wat 
met  sy  as  op  ’n  klip  rus.  Eenkant  lê  die  stukkende  wiel.  Hy 
sal  maar  oorstap  na  Rooi  Kerneels  toe  om  die  stuk  hout 
vir  die  naaf  te  gaan  vra. 

Iesegrimmig  skop  hy  teen  die  wiel  as  hy  daaraan  dink 
dat  hy  sy  buurman  se  saag  en  beitel  ook  sal  moet  leen. 

Oom  Gawie  gaan  sit  op  ’n  stomp  en  gooi  sy  een  been  oor 
die  ander.  Dan  haal  hy  ’n  skeefgerookte  ou  pyp  uit  sy  sak 
en  druk  die  as  daarin  vas  met  ’n  duim  waarvan  die  nael 
vuilgebars  is,  terwyl  die  ander  hand  in  sy  hempsak  na 
vuurhoutjies  vroetel.  As  die  twakassies  vuur  vat,  en  die 
pyp  roggelend  begin  damp,  word  die  vinnige  suiggeluide 
deur  die  tuitgetrekte  lippe  reëlmatiger.  Hy  sit  vooroorgeboë 
met  sy  elmboë  op  sy  skoot  gekruis,  terwyl  die  een  voet 
ritmies  op  en  af  beweeg  asof  dit  die  tydmaat  vir  sy  gedagtes 
aangee. 

Die  halfmas  ,duiwelsterk’  broek  is  hoog  opgetrek.  ’n 
Verweerde  plaasskoen  is  plek-plek,  waar  dit  voue  maak, 
gebars,  en  is  slegs  halfpad  toegeryg  met  ’n  ontoereikende 
riempie.  Om  die  enkel  gaap  dit  slordig  om  die  vuil  rimpels 
op  die  voet  se  buiging  te  ontbloot. 

Oom  Gawie  betrag  die  stukkende  karwiel  met  teësin.  Dis 
’n  groot  werk  om  ’n  naaf  te  maak ; miskien  moet  hy  vireers 
maar  net  ’n  paar  sparre  aan  die  speke  vaswoel  met  rou- 
rieme.  Rooi  Kerneels  sal  wel  vir  hom  ’n  stuk  riemvel  gee 
wat  hy  dan  maar  net  kan  nat  maak  en  stroke  sny. 

Ja,  dis  die  maklikste,  en  so  ’n  spar  hou  lank.  As  jy  hom 
net  reg  aansit,  sodat  hy  weerskante  teen  die  velling  lê,  kan 

hy  die  stukkende  naaf  nog  lank  teëhou.  Nou  nie  dat  Rooi 
Kerneels  hom  nie  die  stuk  olie’nhout  sal  gee  nie,  of  weier 
om  vir  hom  sy  gereedskap  te  leen  nie : hy  sal  soos  gewoonlik 
sy  bakkies  vroom  hou  en  sê:  „Sekerlik!  Oom  Gawie  kan 
die  stomp  maar  vat.  Die  beitel  is  bietjie  stomp,  maar  as 
Oom  hom  wil  slyp  . . .”  Slyp!  Sou  die  vent  reken  hy  sal 
vir  hom  sy  beitels  slyp  ? 

Rooi  Kerneels  is  nie  verniet  so  broederlik  nie.  En  Mart 
se  haatlike  gewoonte  om  hom  uit  te  skel  en  alewig  hul 
goeie  buurman  voor  sy  kop  te  gooi,  het  hom  lankal  dik. 
Laat  die  perspekter,  wat  laas  week  die  klipsaampels  hier 
weg  het,  net  vir  hom  laat  weet  die  plaas  is  vol  goud,  dan 
kan  hulle  twee  maar  stik.  Hy  sal  dadelik  Rooi  Kerneels  se 
plaas  koop  en  hom  soos  ’n  hond  wegjaag.  En  Mart,  ja, 
Mart  sal  dan  net  mooi  moet  kyk  waar  sy  loop.  Hy  sal  vir 
hom  ’n  rooi  lorrie  koop,  een  van  daardie  grotes  wat  sommer 
’n  dik  spul  maalgoed  kan  oplaai,  maar  Mart  sal  hy  met  die 
poot  laat  loop  totdat  sy  soebat. 

En  laat  sy  net  weer  praat  van  ,haar  grond,’  dan  klim 
hy  in  die  rooi  lorrie,  sonder  om  haar  te  groet,  en  hy  ry 
vort,  sommer  ver  weg  vort,  tot  waar  niemand  hom  sal 
kry  nie.  En  daar  in  die  vreemde  land  sal  hy  vir  hom  ’n 
mooi  huis  koop  en  lekker  leef.  Dan  sal  Mart  hom  nie 
smorens,  dou-voor-dag  uit  die  bed  kan  foeter  om  te  gaan 
melk  nie.  Ja,  dan  sal  sy  nie  kan  sê:  „Dis  slegtigheid,  jou 
luiaard!”  as  sy  rug  so  seer  en  stram  is  nie.  Ja  nee,  wag 
maar!  Laat  daardie  telegram  net  eers  kom  om  te  sê  hier 
is  goud  op  die  grond. 

Goud  is  duur,  en  hulle  sal  baie  moet  betaal  as  hulle  die 
goud  wil  hê,  dit  sweer  hy.  Hy  was  mos  op  die  stoep  toe  die 
perspekter  en  Rooi  Kerneels  met  Mart  in  die  huis  gesit  en 
praat  het  oor  die  klipsaampels  en  gedink  het  hy  het  die 
donkies  gaan  kamp  toe  jaag.  Hy  het  gehoor  die  perspekter 
sê  hy  sal  die  opsie  koop  as  hier  goud  is;  en  Rooi  Kerneels 
se  opsie  ook. 

Hy  wonder  wat  ’n  opsie  is.  Wat  sou  so  ’n  opsie  kos? 
Oom  Gawie  se  pyp  is  lankal  dood.  Hy  haal  dit  uit  sy  mond 
en  vee  met  sy  hempsmou  oor  sy  ou  troebel  ogies  wat  gedurig 
dra.  Hy  wil  weer  sy  pyp  stop  maar  dan  val  dit  hom  by  dat 
sy  twak  gedaan  is. 

Driftig,  en  nog  onder  die  invloed  van  die  welvarendheid 

van  sy  gedagtewêreld,  smyt  hy  die  pyp  weg.  Waarom  sal 
hy  sukkel?  Hy  gaan  nou  dadelik  vir  Mart  geld  vra  vir  ’n 
pak  sighrets. 

,,GawerJAAAL!”  kom  tant  Mart  se  stem  met  die  deur- 
dringendheid  van  ’n  sweepslag  van  die  huis  af . 

Oom  Gawie  wip  van  die  stomp  af,  asof  ’n  skerpioen  hom 
op  sy  stuitjie  gesteek  het,  en  draf  styf-styf  kombuis  toe. 
Doodluiters  kom  hy  by  die  agterdeur  ingestap  toe  haar 
stem  die  tweede  keer  deur  die  kombuisvenster  galm. 

„Wassit,  ou  Ma?”  vra  hy  onderdanig. 

,,Sit  jy  alweer  in  die  son  en  slegwees,  Gawerjal?  Hier’s 
Neels  se  kaffer  weer  met  jou  donkies  wat  in  sy  patattaland 
was.  Die  verduiwelste  goed  is  net  so  sleg  soos  jy:  vreet  net, 
en  werk  niks.”  Op  tant  Mart  se  bolip  tril  enkele  baardhare 
onheilspellend. 

,,Maar,  ou  Ma,  ek  het  die  donkies  dan  nou-nou  nog . . .” 
begin  oom  Gawie,  maar  die  kluitjie  smelt  in  sy  mond  weg 
voor  die  skroeiende  gloed  van  die  grou-groen  oë  van  sy 
vrou. 

„Gawerjal,  jy  lieg  dit!  Maak  la’  jy  wegkom,  vreksem! 
En  gaan  jaag  die  donkies  in  die  kamp.  En  tel  op  jou  pote, 
Gawerjal,  la’  jy  vir  my  die  wasbalie  kan  kom  voldra.  Ek 
wil  was  en  kyk  waar  sit  die  son  al.  Het  jy  die  wiel  al  reg?” 

Oom  Gawie  antwoord  nie,  want  toe  die  eerste  aantyging 
losbars,  het  hy  by  die  deur  uitgesteier,  sy  kop  moedeloos 
geskud  en  met  ’n  hobbelgang  agter  die  donkies  aangeskuifel. 

In  sy  siel  smeul  dit  van  verontregting. 

Mart  moenie  dink  hy  is  bang  vir  haar  nie,  nie  hy  nie.  En 
ook  nie  vir  Rooi  Kerneels  nie.  Swêrnoter! 

Hy  tel  ’n  klip  op  en  toe  die  een  donkie  wil  wegdraai, 
tref  ’n  nydige  slag  hom  teen  die  kakebeen.  Die  donkie  knyp 
sy  oë  toe  en  draai  sy  kop  pynlik  eenkant  toe. 

,,Ja,  toe!  Jy  wil  mos,  jou  vloek!”  sê  oom  Gawie  vals- 
verheug,  asof  dit  Rooi  Kerneels  is  wat  die  hou  gekry  het. 

As  daar  goud  op  die  plaas  is,  sal  hy  die  lyndraad  tussen 
hom  en  Rooi  Kerneels  toespan.  Dan  sal  die  pad  ook  toe 
wees,  en  dan  sal  hy  graag  wil  sien  waar  Rooi  Kerneels 
gaan  deurkom  dorp  toe. 

Oom  Gawie  sien  Rooi  Kerneels  se  kaffertjie  met  die  pos 
aankom  en  skuins  by  hom  verbystap.  As  daar  vir  hulle 
briewe  is,  bring  die  klong  dit  gewoonlik  saam.  Hy  druk  sy 
twee  pinkies  in  sy  mond  en  fluit  vir  die  klong,  dan  wink 

hy  hom  om  nader  te  kom.  Die  klonkie  kom  op  ’n  drafstap 
nader  en  oorhandig  die  briewe  aan  oom  Gawie:  ’n  tydskrif, 
twee  briewe  en  ’n  telegram. 

Hy  betrag  die  telegram  met  opwinding  en  vrees.  Vir 
hom  was  ’n  telegram  nog  altyd  ’n  simbool  van  onheil. 
Solank  hy  alleen  was  met  sy  gedagtes,  en  die  telegram  net 
’n  denkbeeldlge  faktor,  kon  oom  Gawie  fantaseer  soos  hy 
wou.  Toe  was  daar  geen  praktiese  hindernisse  nie;  geen 
tergende  probleme  wat  hulle  aan  sy  eng  begrip  opgedring 
het  nie. 

Maar  nou  is  die  telegram  hier.  Nou  is  dit  ’n  werklikheid. 
Soos  ’n  uitdaging  aan  sy  ontoereikende  vermoë  lê  dit  in  sy 
hand.  Eerbiedig-bang  kyk  hy  daarna.  Sou  dit  nie  dalk  ’n 
doodsberig  wees  nie?  Dalk  van  broer  At  wat  die  kanker 
in  die  maag  het.  Maar  nee,  dit  moét  van  die  perspekter 
wees.  Huiwerig  draai  hy  die  oranjekleurige  koevert  om  asof 
hy  verwag  dat  agterop  ’n  aanduiding  van  die  ding  se  her- 
koms  sou  wees.  Onbeholpe  staar  hy  dan  weer  na  die  adres, 
maar  . . . oom  Gawie  kan  nie  lees  nie. 

’n  Gevoel  van  minderwaardigheid  deurtrek  sy  wese  toe 
hy  met  wrewel  daaraan  dink  dat  tant  Mart  of  Rooi  Ker- 
neels  die  telegram  vir  hom  sal  moet  voorlees. 

Maar,  kom  ’n  troostende  gedagte,  as  dit  van  die  perspek- 
ter  is,  sal  hy  mos  nou  ryk  wees.  As  hy  ryk  is,  sál  hy  nie 
lees  nie,  al  kan  hy  dan  lees.  Hy  wil  gan  lees  nie,  hy  wil 
maak  soos  hy  wil.  Maar  as  hy  nou  darem  net  hierdie  tele- 
gram  kon  lees,  as  hy  na  Mart  en  Rooi  Kerneels  toe  kon 
stap  en  sê:  „Hierdie  grond  is  vrot  van  die  goud!  Hier’s  die 
tillegram.”  Gierig  sal  hulle  na  die  telegram  gryp,  maar  hy 
sal  dit  mooitjies  in  sy  binnesak  steek  en  sê:  ,,Voert,  julle 
adders!  dis  my  tillegram.” 

Die  gebarste  lippe  trek  leedvermakerig  oop  oor  ’n  mond 
wat  hier  en  daar  ’n  bruingerookte  tand  vertoon.  Ja,  dan 
sal  hulle  mooi  praat.  Dan  sal  Mart  seker  weer  vir  hom  ,Ou 
Hart’  sê,  soos  net  na  hulle  troue.  En  Rooi  Kerneels?  Die 
derduiwel ! 

Met  bewende  hande  skeur  oom  Gawie  die  telegram  oop. 
Stadig,  met  eerbiedige  vrees  vou  hy  dit  oop  en  staar  aan- 
dagtig  na  die  gekrabbelde  woorde  wat  vir  hom  geen  bete- 
kenis  het  nie.  Pateties,  onbegrypend  hang  die  mond  oop. 
Die  klonkie  hoes,  en  oom  Gawie  kyk  afgetrokke  na  hom. 
Sou  hy  dalk  kan  lees  ? Maar  dan  sien  hy  die  onnosel  grinnik 

op  die  swart  gesig,  en  oom  Gawie  vererg  hom  vir  sy  eie 
onmag. 

,,Ek  klap  jou  nou,  maaifoelie!”  sê  hy  dreigend  en  buk 
om  ’n  slaanding  op  te  tel. 

Die  klong  neem  verwilderd  die  loop  en  dan  stap  oom 
Gawie  met  die  telegram  in  sy  hand  huis  toe.  Toe  tant  Mart 
dit  sien,  gryp  sy  sonder  aarseling  die  telegram  uit  sy  hand. 
Sy  vee  haar  hande  aan  ’n  vadoek  af  en  begin  sommer  by 
die  teks  lees,  rukkerig  en  onseker: 

,,Gouderts  belowend  stop  besoek  u Vrydag  opsie.” 

Met  gelate  afhanklikheid  het  oom  Gawie  na  haar  gekyk 
toe  sy  die  telegram  vat.  Met  onsekere  verwagting,  soos 
iemand  wat  wag  vir  die  regter  om  sy  vonnis  te  vel,  onseker 
of  dit  die  bestrawwing  of  kwytskelding  van  sy  sondes  sou 
wees,  hou  hy  tant  Mart  met  gespanne  aandag  dop. 

Toe  hy  die  woord  .gouderts’  hoor,  klink  dit  soos  die  ver- 
volmaking  van  sy  drome.  ’n  Magswoord  wat  sy  ploeteraars- 
bestaan  oombliklik  omskep  in  geluksaligheid.  Van  hoopvolle 
blymoedigheid  traan  sy  oë  toe  hy  verheug  uitroep: 

„Ou  Ma!  Ou  Mamie  . . .” 

„Gee  die  komvert  hier!”  gebied  tant  Mart  streng  toe  sy 
opkyk  en  die  koevert  nog  in  sy  hand  sien. 

Die  hoop  in  oom  Gawie  wil-wil  wankel  as  hy  die  onver- 
biddelikheid  in  sy  vrou  se  stem  en  op  haar  gesig  waarneem. 
Sy  kyk  na  die  koevert,  dan  weer  na  die  telegram,  en  dan 
kyk  sy  met  veragting  na  oom  Gawie,  terwyl  sy  met  ’n  skel 
stem  skreeu-vra:  ,,Wat  maak  jy  met  Neels  se  tilligram, 
Gawerjal?” 

Soos  met  ’n  vloedgolf  van  wanhopige  verydeling  word 
oom  Gawie  se  droombeelde  vernietig. 

,,Da!  Loop  gee  vir  Neels  sy  tillegram,”  hoor  oom  Gawie 
toe  haar  dreigende  gestalte  naderkom  en  hom  noop  om 
met  sy  krom,  benerige  skouertjies,  waaroor  die  ou  hemp 
groot  en  bakkerig  hang,  vlugtend  by  die  agterdeur  uit  te 
strompel. 

Diep  ongelukkig  stap  die  verwese  figuur  weg,  sonder  dat 
hy  weet  waarheen,  en  hy  hoor  skaars  die  ironiese  intonasie 
in  tant  Mart  se  skril  stem  wat  hom  agterna  skreeu: 

„En  jy  moet  jou  pote  optel,  Gawerjal!  Ek  wil  nie  weer 
vir  jou  sê  om  die  wasbalie  te  kom  voldra  nie.” 

eóprehincj 


JAFFIE,  deur  Eitemal  (A.  A. 

Balkema,  Kaapstad,  Amster- 

dam,  1953;  112  bladsye,  prys 

15/-). 

Wat  die  skrywer  ’n  ,,eselsroman- 
netjie”  noem,  is  ’n  reeks  kontem- 
platiewe  sketse  waarin  twee 
vlakke  deureenspeel:  die  Wes- 
Transvaalse  plaaswêreld  van  sy 
jeug  en  ’n  naïewe  en  uiters  be- 
koorlike  herbelewing  van  die 
Christusverhaal  en  -omgewing 
soos  dit  sober  en  argloos  deur 
een  eseltjie  aan  ’n  ander  vertel 
word. 

Die  skrywer  se  probleem  was 
om  ’n  sintese  tussen  hierdie  span- 
ningsvlakke  teweeg  te  bring  en 
om  die  tipiese  en  lokale  kenmerke 
van  sy  jeugomgewing  organies  te 
laat  vergroei  met  daardie  ander, 
meer  eksotiese,  wêreld,  sonder 
dat  die  leser  van  ’n  paradoks  be- 
wus  word.  Daarin  het  hy  m.i.  uit- 
nemend  geslaag.  Sou  dit  o.a.  die 
gevolg  wees  van  ’n  gelykgestemd- 
heid  in  karakter  tussen  Afrikaan- 
se  Boer  en  Bybelse  Israeliet  ? 
Ek  meen  dat  hierdie  verklaring 
moontlik  is,  maar  dat  ’n  ander 
tog  waarskjmliker  is.  Eitemal  het 
in  sy  opset  geslaag  omdat  hy 
con  amore  skryf,  omdat  die  esel- 
tjies,  by  alle  krinkbyte  en  stert- 
wortelbyte  en  dies  meer,  die 
spreekbuise  word  van  sy  eie  diep- 
gevoelde  en  konsekwrent-deurge- 
voerde  godsdienssin. 

Die  handeling  beweeg  voort 
deur  middel  van  gesprekke  tus- 
sen  Jaffie  en  sy  Oom  Vaaltyn. 
Jaffie  stel  die  vrae  en  Oom  Vaal- 
tyn  antwoord  uit  die  rykdom  van 
sy  lewenskennis  en  tradisiebe- 


I wustheid.  Elkeen  het  daarby  ’n 
| heel  duidelike  persoonlikheid: 

I Oom  Vaaltyn  as  „landelike  aris- 
{ tokraat”  met  ’n  fyne  humorsin, 

I pligsgetrouheid,  ’n  eenvoudige 
pittige  lew7ensfilosofie,  teenoor 
I Jaffie,  die  voortvarende  jonge- 
j ling,  dikw'els  onbedagsaam  en 
selfsugtig,  maar  opreg  in  die 
wandel  en  van  adellike  inbors. 

Die  boek  het  ’n  etiese  wraarde 
wat  des  te  dieper  tref  daar  dit 
geen  opsigtelike  didaktiek  is  nie, 
maar  ’n  warme  eerbied  vir  die 
skone  en  goeie  in  die  lewe.  Die 
Boeredeugde  van  eenvoud,  bedag- 
saamheid,  hoflikheid,  eerbied 
teenoor  die  vrou,  praktiese  gods- 
dienssin  en  naasteliefde  kom  tel- 
kens  op  die  voorgrond  en  word 
met  ’n  voorbeeld  uit  die  erva- 
ringswêreld  van  die  Boerseun  be- 
lig.  Maar  telkens  word  hierdie 
diepere  „boodskap”  van  die  boek 
afgewissel  met  die  beminlikste 
,,algemeen-menslike”  swakheid- 
jies  aan  die  kant  van  die  spreken- 
de  „karakters.” 

In  die  skrywer  se  styl  is  daar 
subtiele  aksent-  en  ritmeverande- 
rings.  Die  plaasbedrywighede 
word  in  ’n  pittige,  uiters  virtuose 
Boere-Afrikaans  gestel  (soms  nie 
van  oordaad  vry  te  pleit  nie) ; die 
bespiegelende  gedeeltes  vervloei 
dikwels  in  ’n  strakker  soort  By- 
belse  prosa  wat  soms  hoogtes  van 
liriese  skoonheid  bereik.  Ek  dink 
veral  aan  die  ontroerende  mo- 
ment  by  die  verskietende  ster  van 
Bethlehem  (bl.  29),  aan  die  be- 
skrywing  van  die  vreugde-en- 
smart  van  die  moederskap  (bl. 
86),  aan  die  talryke  flitse  van 
Vaaltyn  se  gerypte  en  diep-mens- 

like  lewenswysheid  (bl.  71-72,  81, 
e.a.  plekke). 

Die  taal  waarin  hierdie  verhaal 
vertel  word,  is  ryk  en  geskakeerd 
en  verdien  meer  ruimte  as  wat 
hier  tot  my  beskikking  is.  Die 
vergelykings  is  gedrenk  in  die 
plaassfeer,  soos  bv.  „Oom  Vaaltyn 
het  so  ’n  droë  sluk  gegee,  dat  sy 
gorrelpyp  eintlik  ’n  kinkél  maak, 
soos  ’n  molslang  wat  ’n  hoender- 
eier  afwerk  ondertoe.”  (bl.  74); 
„ . . . toe  die  donderweer  rol  van 
wolk  tot  wolk,  soos  swaargelaai- 
de  bokwaens  stamp  oor  ’n  klip- 
perige  pad”  (bl.  108) ; ,, . . . maar 
liy  slinger  bietjie  dronkerig  heen 
en  weer  soos  ’n  kaf fervoetpaadjie 
oor  die  bult  ...”  (bl.  67). 

Nie  alleen  is  daar  dikwels  epi- 
sodes  wat  aanduidend  is  van  die 
skrywer  se  jeugherinneringe  nie, 
ook  sy  taal  het  ’n  boerse,  gemeen- 
same,  archaïese  kwaliteit:  dis 
sommer  pure  betjoiingsgeid  (22); 
die  verbasenis  het  hom  te  vasge- 
vat  (23);  dis  maar  beste  om  so 
maatserig  langs  sy  Oom 
Vaaltyn  te  loop  (38);  oeroom 
Hakon  (het)  in  die  vreemde  land 
so  pylreguit  gehardloop  na  ’n 
huis  ivat  hy  gladdental  nie 
geken  het  nie  (51);  uit  r e- 
s p ekt  e het  hy  maar  stilgebly 
(106),  e.d.m. 

Eitemal  het  bepaald  ’n  gawe 
om  dinge  pittig  en  ráák  te  stel 
(’n  enkele  keer  wel  ook  plat). 
Ek  haal  enkele  voorbeelde  aan: 
„Daarna  het  hulle  ook  die  kamele 
gesien,  en  mense  wat  met  hulle 
hande  afdak  bo  hulle  oë  maak 
...”  (55);  „Jaffie  was  nog  vies 
en  kwaad.  Sy  onderlip  het  ge- 
hang.  Kort-kort  het  dit  wiebelig 
opgewip-wip  oor  sy  tande,  as  ’n 
vlieg  liom  pla  . . .”  (60);  ,,’n 
Eseldier  se  stert  word  lam  in  die 
wortel  van  al  die  woerwoerdery 
en  die  vinnig  toeklap.”  (9). 

’n  Paar  van  sy  beskrywende 


werkwoorde  is  so  uiters  doelma- 
tig  en  onvervangbaar  dat  hulle 
wel  „digterlike”  waarde  kry:  ,,Die 
maan  het  drie  maal  vol  geword 
en  drie  maal  uitgekalwer 
tot  ’n  dun  blink  skilletjie ...” 
(70);  „.  . . ’n  lang  traan  (het) 
in  die  uitloop  van  Jaffie  se  oog 
afgedrup  en  ’n  klompie  vlieë  ver- 
wilder  wat  daar  gesit  en  br  ak 
het.”  (89). 

As  die  skrywer  se  kensketsing 
van  sy  werk  as  ’n  „eselroman- 
netjie”  ’n  bietjie  selfspot  inhou, 
is  daar  by  die  leser  nie  die  minste 
twyfel  oor  die  waarde  van  hierdie 
boek  in  die  Afrikaanse  prosa  nie. 
Na  jare  het  ons  weer  ’n  werk 
waarin  wat  onvervals  en  eenvou- 
dig,  mooi  en  goed  in  ons  Afri- 
kanerlewe  is,  duidelilc  spreek  en 
dit  op  ’n  heel  besondere  en  oor- 
spronklike  wyse. 

Die  inset  van  die  verhaal  waar 
die  twee  eseltjies  in  die  skaduwee 
van  die  windpomp  staan,  gee  ’n 
getroue  aanduiding  van  die  sfeer 
waarin  die  hele  werk  afspeel:  ,,’n 
stil  groepie,  byna  onsigbaar  in 
die  warreling,  waar  die  lewe.  se 
lig  en  donker  óm  hulle  speel.”  En 
só  is  dit  dwarsdeur  die  boek:  die 
lewe  se  lig  en  donker,  vreugde  en 
smart,  verlange  en  vervulling. 
Hierdie  kontraswerking  kom  nie 
alleen  uit  in  ’n  opvallende  teen- 
j stelling  soos  dié  tussen  die  voor- 
stelling  van  die  hemel  ( „Welte- 
vrede  se  botterblomvelde” ) en  die 
hel  (Bokveld  — „waar  jou  stert 
net  na  jou  aankoms  afval  kort 
onderkant  jou  stuitjie,  en  waar 
dit  dwarsdeur  die  jaar  vlieëtyd 
is!”)  nie.  Dit  behoort  tot  die  wese 
van  Eitemal  se  werk,  tot  sy  hele 
wyse  van  die  wêreld  en  die  lewe 
sien. 

Ek  reken  dat  Jaffie  en  Oom 
Vaaltyn  diep  spore  in  die  Afri- 
kaanse  prosa  getrap  het. 

ERNST  VAN  HEERDEN 

ZWOLSE  DRUKKEN  EN  HER- 
DRUKKEN  VOOR  DE  MAAT- 
SCHAPPIJ  DER  NEDER- 
LANDSE  LETTERKUNDE 
TE  LEIDEN. 

1.  Middelnederlandse  Stichtelijke 
Exempelen  (versamel  en  uitg'e- 
gee  deur  Dr.  C.  G.  N.  de  Vooys) : 
Hierdie  bundel  is  bedoel  as  aan- 
\mlling  by  die  uitgewer  se  proef- 
skrif,  ..Middelnederlandse  Legen- 
den  en  Exempelen”  (Leiden 
1900).  Die  „exempelen”  (die  Ma- 
riolegendes  is  reeds  vroeër  uitge- 
gee)  moet  dus  saam  met  die 
proefskrif  gelees  word  vir  die 
nodige  toeligting.  By  hierdie  uit- 
gawe  ontbreek  dus  kommentaar,  1 
bronne-ondersoek,  tekskritiek  en 
taalkundige  aantekeninge.  Kort-  ; 
om,  soos  dr.  De  Vooys  self  erken, 
dit  voldoen  nie  aan  streng  filolo- 
giese  eise  nie.  Ook  is  die  inter- 
punksie  gemoderniseer.  Die  vraag 
ontstaan  onmiddellik  vir  wie  die 
uitgawe  nou  eintlik  bedoel  is. 
Gebrek  aan  verklarende  aanteke- 
ninge  maak  dit  ongeskik  vir  die 
leek  wat  nie  altyd  ’n  proefskrif 
van  vyftig  jaar  of  meer  gelede 
kan  bekom  nie.  En  vir  gevorderde 
studente  en  „kenners”  is  moder- 
nisering  onwenslik.  Die  vernaam- 
ste  verdienste  van  die  bundel  is 
dat  dit  ’n  verteenwoordigende 
beeld  gee  van  ’n  genre  wat  vir 
baie  belangstellendes  haas  ontoe- 
ganklik  is. 

2.  Poësy  van  J.  Six  von  Chan- 
delier  ( Bloemlesing  uit  sy  dig- 
werk  met  inleiding  en  aanteke- 
ninge  deur  Dr.  G.  A.  van  Es): 
Hiermee  wil  die  samesteller  reg 
laat  geskied  aan  ’n  minderbe- 
kende  digter  uit  die  sewentiende 
eeu  wat  volgens  hom  tot  op  hede 
deur  die  literatuurgeskiedenis  af- 
geskeep  is.  Dr.  Van  Es  gee  ’n 
deeglike  inleiding  oor  die  lewe 
van  hierdie  digter,  asook  die  aard 
en  kwaliteit  van  „deze  alleszins 


merkwaardige  zeventiende  eeuw- 
se  poëzie.”  Die  leser  sal  veel  vind 
wat  hoogs  interessant  is,  veral 
in  die  digter  se  reisindrukke  en 
beskrywings  van  stede,  maar  tog 
kan  hierdie  bloemlesing  aan  hier- 
die  „ster”  slegs  'n  floue  glans  gee 
teen  die  agtergrond  van  die  skit- 
terende  sterrehemel  van  die 
sewentiende  eeu.  Dit  neem  na- 
tuurlik  nie  weg  nie  dat  hiermee 
’n  waardevolle  aanvulling  gegee 
word  tot  daardie  agtergrond. 

3.  De  Bekeeringe  Pauli  (Inge- 
lei,  uitgegee  en  toegelig  deur  Dr. 
G.  Jo  Steenbergen) : Hierdie  rede- 
rykerspel  word  voorafgegaan 
deur  ’n  breedvoerige  inleiding 
waarin  die  uitgewer  agtereenvol- 
gens  die  genre,  datering,  die  ou- 
teur  en  sy  rederykerskamer,  die 
bronne,  literêre  kwaliteite  en  die 
verhouding  van  die  stuk  tot  die 
godsdiensstryd  bespreek.  Verder 
is  die  uitgawe  ruim  voorsien  van 
taalkundige  aantekeninge  wat  dit 
sonder  veel  moeite  leesbaar  maak 
ook  vir  die  leek.  Ongetwyfeld 
moet  ons  die  uitgewer  toegee  dat 
hierdie  apostelspel  (tewens  ’n 
spel  van  sinne)  buitengewoon  fris 
en  lewendige  dialoog  bevat. 

4.  Aarnout  Drost:  Schetsen  en 
Verhalen  (Uitgegee,  ingelei  en 
van  aantekeninge  voorsien  deur 
G.  Kamphuis) : Van  die  skrywer 
van  „Hermingard  van  de  Eiken- 
terpen”  word  vier  sketse  en  ver- 
hale  hierin  herdruk.  Die  stukkies 
is  almal  interessant  en  waardevol 
en  verdien  die  aandag  van  enig- 
een  wat  ’n  volledige  indruk  wil 
verkry  van  die  Romantiek  in 
Nederland. 

5.  Jan  van  der  Noot:  Epitala- 
meon,  oft  Houwelycx  Sanck.  (In- 
leiding  en  aantekeninge  deur  Dr. 
W.  A.  P.  Smit  met  ’n  bylae  oor 
die  drukgeskiedenis  deur  Dr.  W. 
Gs.  Hellinga) : 

Hierdie  huweliksang  is  seer 

sekerlik  nie  ’n  hoogtepunt  in  die 
oevre  van  die  interessante  dig- 
tersfiguur  uit  die  vroeg-Renais- 
sance  nie.  Tog  is  die  herdruk 
uiters  waardevol  vanweë  die  feit 
dat  dit  ’n  facsimilé-herdruk  is 
wat  ’n  goeie  indruk  gee  van  die 
luukse  uitgawes  van  Van  der 
Noot  se  bundels,  en  ook  omdat 
die  werke  van  genoemde  digter 
uiters  seldsaam  is.  ’n  Mens  wag 
met  groot  belangstelling  die  ver- 
skyning  van  ,,Het  Theatre”  en 
,,Het  Bosken”  af,  wat  versorg  sal 
wees  deur  Dr.  W.  A.  P.  Smit  met 
’n  inleiding  van  alle  inligting  wat 
tot  dusver  beskikbaar  is  oor  die 
lewe  en  werk  van  Van  der  Noot. 
Die  drukgeskiedenis  deur  Dr. 
Hellinga  bevat  insiggewende  ky- 
kies  in  hierdie  vorsingsmetode. 

6.  Lanceloet  en  liet  Hert  met 
de  Witte  Voet.  (Teksuitgawe  met 
inleiding  en  woordverklaring  deur 
Dr.  Maartje  Draak) : 

Die  teks  word  voorafgegaan 
deur  ’n  uitvoerige  uiteensetting 
van  die  netelige  problematiek 
i.v.m.  die  herkoms  van  die  ver- 
haal.  Die  (voorlopige)  konklusie 
is  dat  hierdie  teks  en  die  ver- 
wante  Franse  „Lai  de  Tyolet” 
terugwys  na  ’n  originele  teks  X 
waarvan  ons  nie  weet  of  dit 
Frans  of  Nederlands  was  nie.  Die 
,,huidige”  uitgawe  is  ’n  kompila- 
sie  van  Lodewijc  van  Velthem 
wat  met  ’n  ouere  teks  vryhede 
geneem  het.  Behalwe  die  filolo- 
giese  en  kultuurhistoriese  belang 
van  die  stuk,  bevat  dit  die  mak- 
like  en  verfrissende  verhaaltrant 
van  meeste  van  die  Arthur- 
romans. 

Genoemde  uitgawes  is  die 
eerste  ses  nommers  van  ’n  skema 
wat  hom  skynbaar  ten  doel  stel 
om  skaars  en  moeilik  bekombare 
tekste  uit  die  Nederlandse  letter- 
kunde  vir  ’n  ruimer  publiek  be- 
skikbaar  te  stel.  Dit  is  ’n  onder- 


neming  wat  ons  goedkeuring  af- 
dwing,  veral  daar  die  versorging 
onderneern  word  deur  deskun- 
diges.  Die  nommers  wat  tot  dus- 
ver  verskyn  het,  is  meestal  van 
„middelmaat  en  minder”  wat 
literêre  waarde  betref,  maar  tog 
almal  noukeurige  studie  werd. 

E.  LINDENBERG 

BEELDE  EN  STEMME.  Joerna- 
listieke  Essays  deur  Jannie 
Kruger.  (Voortrekkerpers  Be- 
perk,  Johannesburg  1953.) 
Behalwe  die  essays  van  C.  M. 
van  den  Heever  in  die  bundels 
Die  Stryd  om  Ewewig  en  Mens 
en  Woord  het  daar  in  die  afge- 
lope  tyd  ook  verskyn  versame- 
lings  soos  Van  Man  tot  Man  en 
Van  Mens  tot  Mens.  Nou  word 
by  hierdie  genre  bygevoeg  die 
joernalistieke  essays  Beelde  en 
Stemme  van  Jannie  Kruger.  Som- 
mer  uit  die  staanspoor  kan  ons 
sê  dat  hierdie  bundel  opstelle  be- 
vat  wat  bekoor  deur  hulle  onge- 
kunstelde  opregtheid,  eenvoudige 
en  tog  treffende  vormgewing  en 
die  oorspronklike  visie  wat  die 
skrywer  openbaar  in  sy  benade- 
ring  van  verskillende  aspekte  in 
ons  kulturele  en  volkslewe. 

Die  bundel  bestaan  uit  vyf  af- 
delings  nl.  Oor  Persone,  Oor  Dae 
en  Dinge,  Oor  Volk  en  Taal,  Oor 
Skrywers  en  Boeke  en  Epiloog. 
Hy  bring  hulde  aan  Totius  waar 
hy  in  die  „skemering”  van  sy  lewe 
en  van  sy  digtersarbeid  staan.  Hy 
sien  hom  as  die  man  wat  met 
verlange  bly  hunker  na  die  ou 
Boerebeskawing  wat  onder  nuwe 
lewensvorme  verduister  word,  die 
man  wat  in  krisis-momente  ma- 
nend  en  leidend  opgetree  het.  Sy 
hulp  en  leiding  sal  steeds  met 
waardering  aanvaar  word.  Hy 
dink  met  weemoed  terug  aan  die 
herfsdag  toe  Jan  Celliers  in  sy 
l graf  gelê  is,  maar  in  sy  hart  gloei 

ook  trots  en  waardering  vir  die 
groot  geestesarbeid  wat  die 
volksdigter  verrig  het.  Vervol- 
gens  bring  die  skrywer  hulde  aan 
D.  F.  Malherbe  op  sy  sewentigste 
verjaardag  en  gee  daarna  ’n  in- 
tieme  beeld  van  die  werk  en 
strewe  van  dr.  J.  D.  Kestell. 

Die  volgende  afdeling,  Oor  Dae 
en  Dinge  is  in  ’n  ligter  trant  ge- 
skrywe.  Die  opstelletjies  vertolk 
dan  ook  die  skrywer  se  persoon- 
like  kyk  op  alledaagse  dinge:  hy 
skryf  oor  die  klaery  van  die  mens, 
oor  droogte,  oor  die  kosmos  — 
blommetjies  wat  in  die  najaar  die 
Hoëveldse  vlaktes  versier,  oor  die 
pers  en  openbare  mening,  bome, 
familiename  e.d.m.  En  telkens 
spreek  daaruit  sy  liefde  vir  eie 
bodem  en  tradisie,  sy  bewonde- 
ring  vir  die  ongeskondenheid  van 
die  veld  en  sy  fyn  aanvoeling  vir 
die  humoristiese  en  luimige  in 
ons  volkslewe. 

Die  groep  opstelle  onder  die 
opskrif  Oor  Volk  en  Taal  handel 
oor  aangeleenthede  wat  betrek- 
king  het  op  kulturele  en  historie- 
se  toestande  en  gebeurtenisse  in 
ons  land.  Eerstens  skets  hy  sy 
indrukke  van  die  fees  by  die  ont- 
hulling  van  die  Voortrekker- 
monument  op  Dingaansdag  1949; 
dan  gesels  hy  oor  die  aantrek- 
kingskrag  en  assimilasievermoë 
van  die  Afrikanervolk.  Verder 
bespreek  hy  die  vraag:  Wanneer 


kom  ons  gulde  eeu  ? Behandel  dan 
die  Afrikaanse  letterkunde  as 
moontlike  bron  vir  films  en  kriti- 
seer  die  opvattings  van  vreem- 
des  oor  ons  kuns. 

In  Oor  Skrywers  en  Boeke  be- 
spreek  die  skrywer  ’n  aantal  dig- 
bundels,  o.a.  Belydenis  in  die 
Skemering  deur  Elisabeth  Ey- 
bers,  Gestaltes  en  Diere  deur  N. 
P.  van  Wyk  Louw,  Heilige  Bees- 
te  deur  D.  J.  Opperman  en  Dnine 
en  Pioniere  deur  D.  F.  Malherbe. 
j Die  prosawerk  wat  hy  bespreek, 
is  Sy  kom  met  die  Sekelmaan 
deur  Hettie  Smit,  Talana  deur  dr. 
G.  S.  Preller,  Vlavi  van  die  Sunr- 
veld  deur  D.  F.  Malherbe,  en 
Marthinus  se  Roem  deur  C.  M. 
van  den  Heever.  Alhoewel  mens 
nie  met  al  sy  opvattings  en  ge- 
volgtrekkings  saamstem  nie,  toon 
hierdie  kritiese  beskouinge  dat 
Kruger  die  onderhawige  werke 
indringend  gelees  en  benader  het. 
Hy  probeer  en  slaag  in  ’n  groot 
mate  daarin  om  ’n  eerlike  en  on- 
bevooroordeelde  oordeel  oor  die 
werke  te  vel. 

As  geheel  is  die  bundel  ’n  wel- 
kome  aanvulling  van  ons  essayis- 
tiese  literatuur.  Die  styl  is  deur- 
gaans  sprankelend  en  helder  en 
die  stof  wat  die  skrywer  aanbied, 
interessant  en  prikkelend.  Dit  sal 
onteenseglik  sy  weg  tot  ’n  groot 
leserskring  vind. 

S.  C.  HATTINGH 

Ons  Eie  Boek,  Jg.  xix,  Nr.  iv: 
Hierin  publiseer  Hugh  Finn  En- 
gelse  vertalings  van  Eugêne 
Marais  se  Winternag  en  Skop- 
pensboer.  A.  P.  Grové  vind  Grou 
Mure  van  S.  J.  Pretorius  enigsins 
tweeslagtig,  terwyl  C.  J.  D.  Har- 
vey  groot  waardering  toon  vir 
Alan  Paton  se  Too  late  the  Phala- 
rope.  C.  W.  Hudson  meen  dat  C. 
M.  van  den  Heever  met  Dirk  se 
Oorwinning  ’n  trilogie  voltooi  het 
oor  „die  sosiaal-maatskaplike 
groei  van  die  Afrikaner  in  die 
stad,”  en  dat  „Van  den  Heever 
die  intellektueel”  hierin  aan  die 
woord  is.  Verder  verskyn  be- 
skouings  oor  musiekboeke  (Jan 
Bouws),  prof.  J.  L.  M.  Francken 
se  Taalhistoriese  Bydraes  (S.  P. 
E.  Boshoff),  Oom  Gert  Vertel  en 
ander  Gedigte  (T.  T.  Cloete)  en 
D.  F.  Malherbe  se  Die  Bergstroom 
Ruis  (A.  P.  Grové). 

Standpunte  30,  Jg.  8,  Nr.  2:  Die 
redaksie  het  ’n  aantal  vooraan- 
staande  persone  genader  om  hul 
standpunt  uiteen  te  sit  in  ver- 
band  met  die  wenslikheid  van 
binnelandse  sensuur.  In  ’n  vol- 
gende  nommer  sal  ’n  samevatten- 
de  ontleding  gegee  word  van  die 
verskillende  menings  en  sal  van 
die  redaksielede  of  kroniekskry- 
wers  hulle  ook  oor  die  kwessie 
uitlaat.  In  sy  artikel  Geskiedenis 
en  Politiek  wys  F.  A.  van  Jaars- 
veld  op  die  moeilik  bereikbare 
ideaal  van  objektiwiteit.  As  re- 
aksie  op  die  denkrigting  van  dr. 
Van  Jaarsveld  in  sy  vorige  arti- 
kels,  verskyn  van  T.  S.  van 
Rooyen  die  artikel  Fïlosofie  en 
Geskiedenis. 


Rob.  Antonissen  bespreek  in  sy 
kroniek  o.a.  die  romans  Die  Uur 
van  Verlange  van  W.  A.  de 
Klerk,  Dirk  se  Oorwinning  van 
C.  M.  van  den  Heever  en  die  bun- 
del  kortverhale  Goede  Dood,  van 
I.  D.  du  Plessis.  Hy  wy  ook  aan- 
dag  aan  enkele  aspekte  van 
Totius  se  poësie  wat  ons  ,,tans 
erken  as  in  onderdele  die  ,mo- 
dernste’  van  die  Driemanskap.” 
Kuns  is  Boos!  is  die  prikkelende 
tema  van  ’n  algemene  kunsbe- 
skouing  deur  D.  J.  Opperman. 

Helikon,  Jg.  3,  Nr.  14:  Dr.  S.  C. 
Hattingh  gee  oorsigtelike  beskou- 
ir.gs  oor  Jochem  van  Bruggen  en 
Ernst  van  Heerden,  terwyl  prof. 
A.  J.  Coetzee  Van  Melle  herdenk. 
G.  A.  Watermeyer  is  vol  bewon- 
dering  vir  Twee  Lande,  die  nuwe 
digbundel  van  S.  Ign.  Mocke,  ter- 
wyl  hy  Grou  Mure  van  S.  J.  Pre- 
torius  van  ongelyke  formaat  vind 
en  ook  nie  juis  entoesiasties  kon 
raak  oor  Ernst  van  Heerden  se 
Reisiger  nie.  Plierdie  uitgawe  be- 
vat  talryke  nuwe  gedigte,  o.a. 
van  A.  J.  J.  Visser,  Rud.  P.  Vis- 
ser,  G.  A.  Watermeyer,  S.  V. 
Petersen  en  J.  Nel  van  der  Merwe 
asook  ’n  eenakter  van  Dirk 
Richard.  Dr.  W.  Hesse  begin  met 
'n  reeks  artikels  oor  die  moderne 
Duitse  poësie. 

Critisch  Bulletin,  Nov.  1953:  An- 
thonie  Donker  bespreek  die 
bloemlesing  uit  gedigte  van  die 
na-oorlogse  digtergenerasie  onder 
die  titel  Stroomgebied,  terwyl 
Karel  Jonckheere  aandag  skenk 
aan  Mijn  Aap  Lacht  en  De  Mede- 
minnaars,  romans  van  Albert 

Helman.  S.  P.  Uri  meen  dat  The 
Romantic  Agony  van  Mario  Praz 
ook  lig  werp  op  werk  van  KIoos, 
Van  Deyssel,  Van  Eeden  en  Van 
Eyck.  Jeanne  van  Schaik-Willing 
toon  groot  simpatie  vir  die  talent 
van  Harry  Mulisch  na  aanleiding 
van  sy  bundel  verhale,  Chantage 
op  het  Leven. 

De  Xieuwe  Taalgids,  6e  aflewe- 
ring,  46e  jaargang:  Onder  die 
opskrif  Stilistiek  en  Vergelyking 
bespreek  F.  I.  J.  van  Rensburg 
T.  T.  Cloete  se  Amsterdamse 
proefskrif  Trekkerswee  en  Joer- 
naal  van  Jorik.  Hy  ontwikkel 
allerlei  besware,  veral  teen  ge- 
meende  gebrek  aan  linguïstiese 
skoling,  maar  vind  die  studie  tog 
’n  ..markante  verskjming”  in  die 
literatuur  oor  strukturele  analise. 
W.  A.  P.  Smit  bespreek  die  vyfde 
deel  van  die  Geschiedenis  van  de 
Letterkunde  der  Nederlanden  en 
in  die  besonder  dr.  Van  Es  se 
bydrae  In  de  Schaduw  der  Gro- 
ten.  Naas  waardering,  betreur  hy 
die  feit  dat  deurgaans  „gestal- 
tes”  geteken  word,  waardeur  be- 
paalde  strominge  nie  tot  hul  reg 
kan  kom  nie.  Hy  maak  ook  ern- 
stig  beswaar  teen  die  ontbreek 
van  ’n  register.  S.  P.  Uri  be- 
spreek  die  beeldende  kuns  as  bron 
van  inspirasie  vir  Van  Eyck  se 
Medousa.  C.  G.  N.  de  Vooys  toon 


groot  waardering  vir  die  vierde 
deel  van  Knuvelder  se  Handboek 
tot  de  Geschiedenis  der  Neder- 
landse  Letterkunde,  veral  vir  die 
beskouinge  oor  Geerten  Gossaert, 
Van  Eyck,  Dér  Mouw  en  Nijhoff. 

De  Vlaamse  Gids,  Jan.  1954:  Die 
38ste  jaargang  van  hierdie  tyd- 
skrif  word  ingelui  met  ’n  nuwe 
tipografie  en  stofomslag.  Albert 
Gevaert  skryf  oor  Cosma  Tura 
en  de  Vlaamse  Kunst  uit  de  XVe 
Eeuw. 

Dietsche  Warande  en  Belfort, 
Nov.  1953:  Albert  Westerlinck 
gee  ’n  kort  karakteristiek  van 
August  Vermeylen  na  aanleiding 
van  die  verskyning  tot  dusver 
van  vier  dele  van  sy  Verzamelde 
Werken,  terwyl  Willem  Enzinck 
die  hedendaagse  letterkunde  van 
Switserland  in  oënskou  neem. 
Hubert  van  Herreweghen  publi- 
seer  nuwe  gedigte. 

Nieuw  Vlaams  Tijdschrift,  7e 
jaargang,  p.  1121-1232:  Deemste- 
ring  over  het  Bos  is  die  titel  van 
’n  lang  verhaal  in  oorspronklike 
vorm  deur  Louis-Paul  Boon. 
Karel  Jonckheere  publiseer  nuwe 
gedigte  en  Marcel  Coole  ’n  verse- 
siklus  onder  die  titel  Gentleman 
Boxer. 

E.  LINDENBERG 

^iiwe  ^4^riL  aanse  (l^oeLe 


P.  J.  NIENABER 


DRAMA 


MALHERBE,  D.  F.  Hulle  het  ’n 
boom  afgekap;  e»,  Coue  appels.  Kaap- 
stad,  Nas.  boekhandel,  s.j.  [1953].  86 
bl.  18J  sm.  karton. 

ROMANS  EN  VERHALE 
BEER,  W.  de.  Die  geheime  motief.  Jo- 
hannesburg,  Van  Riebeeck-biblioteek- 
skema,  1953.  222  bl.  19  sm.  10/6. 
BERGH,  Kas  van  den.  Vlieë  teen  die 
ruite.  Kaapstad,  Nas.  boekhandel,  s.j. 
[1953J.  257  bl.  18i  sm.  karton. 
BEUKES,  Dricky.  Gebarste  mure.  Johan- 
nesburg,  Voortrekkerpers,  1954.  210  bl. 
17i  sm.  karton.  11/-  (11/6). 
BEUKES,  Jan.  Grille  van  die  noodlot. 
Johannesburg,  Van  Riebeeck-biblioteek- 
skema,  1953.  207  bl.  19  sm.  10/6. 
BOSMANN,  Forona.  Die  dagboek.  Jo- 
hannesburg,  Van  Riebeeck-biblioteek- 
skema,  1953.  223  bl.  19  sm.  karton. 
10/6. 

— . Ongelyke  paaie.  Johannesburg,  Goeie 
hoop-uitgewers,  1953.  224  bl.  19  sm. 
10/6. 

BOTHA,  Anna  S.  Adriana.  Kaapstad, 
Nasionale  boekhandel,  s.j.  [1953].  201 
bl.  18i  sm.  karton. 

FOUCHÉ,  BRAND.  Skend  nie  ons  heilig- 
dom.  Johannesburg,  Dagbreek-boek- 
kring,  1953.  231  bl.  18i  sm.  karton. 
11/6. 

FRASER.  E.  J.  M.  Toe  die  aalwyne  rooi 
was,  Kaapstad,  Tafelberg  uitgewers, 

1953.  224  bl.  19  sm.  karton.  10/6. 
FULA,  Arthur.  Jóhannie  giet  die  beeld. 

Johannesburg,  Afr.  pers-boekhandel, 

1954.  162  bl.  19  sm.  10/6. 

HEEVER,  Maura  van  den.  Die  wit  lig. 

Johannesburg,  Afr.  pers-boekhandel, 
1954.  203  bl.  19  sm. 

JORDAAN,  Johann.  Vors  van  die  vlakte. 
J ohannesburg,  Dagbreek-boekhandel, 
1953.  232  bl.  1 8 J sm.  karton. 
KIRSTEN,  Ryno.  Nooientjie  van  Pars- 
land.  Kaapstad,  Nas.  boekhandel,  s.j. 
[1954].  192  bl.  18 J sm.  karton. 
KLOPPER,  J.  Beskaafde  wildernis.  Jo- 
hannesburg.  Van  Riebeeek-biblioteek- 
skema,  1953.  224  bl.  19  sm.  karton. 
10/6. 

KRtíGER,  Francois  F.  Moord  by  Johnson 
en  Johnson.  Johannesburg,  Goeie  hoop- 
uitgewers,  1953.  238  bl.  19  sm.  10/6. 
MALHERBE,  D.  F.  Boerprofeet.  Bloem- 
fontein  Sacum,  s.j.  [1953].  288  bl. 
18J  sm.  karton. 

RADLOF,  Gerrie.  Die  vyf  ruiters.  Kaap- 
stad,  Tafelberg-uitgewers,  1953.  237  bl. 
19  sm.  10/6. 

ROUX,  Braam  le.  Ruiters  van  die  dood. 
Johannesburg,  Goeie  hoop-uitgewers, 
1953.  164  bl.  7|x4f.  pap.  („Pronk- 
boeke”).  2/6. 

ROUX,  Francois.  Adres  onbekend.  Kaap- 
stad,  Tafelberg-uitgewers,  1954.  223  bl. 
19  sm.  karton.  10/6. 


ROUX,  Sophie.  Gevaarlike  obsessies.  Jo- 
hannesburg,  Afr.  pers-boekhandel,  1953. 
236  bl.  19  sm.  (,,Moresterbiblioteek,” 
nr.  83).  11/-. 

SPENCE,  Ela.  Die  blinde  orrelis.  Johan- 
nesburg,  Dagbreek-boekkring,  1953.  232 
bl.  18J  sm.  11/6. 

— . Soos  ’n  goue  droom.  Johannesburg, 
Voortrekkerpers,  1953.  235  bl.  7x5. 
karton.  11/6  (12/-). 

STEYN,  Elmar.  My  neef  en  ek.  Johan- 
nesburg,  Drostdy  boekklub,  1953.  250 
bl.  19  sm.  15/-. 

TOIT,  Tryna  du.  Nimmer-nimmer-berge. 
Johannesburg,  Voortrekkerpers,  1953. 
376  bl.  17J  sm.  karton.  13/-  (13/6). 
WEISS,  Hymne.  Boumeesters.  Johannes- 
burg,  Voortrekkerpers,  1953.  224  bl. 
18  sm.  karton.  11/-  (11/6). 

SKONE  KTJNSTE 

MAYER,  Erich.  Erich  Mayer  album, 
Kaapstad,  H.A.U.M.,  en  Pretoria,  J. 
H.  de  Bussy,  1953.  15  bl.  15  ple.  illus. 
32  sm.  15/-. 

KINDERBOEKE 
BARR,  Noel.  Wagter  die  stoute  hondjie. 
Johannesburg,  Central  news  agency, 
verspreiders,  s.j.  [1953].  [50]  bl.  illus. 
17  sm.  (’n  ,,Ladybird”-boek) . 3/6. 
BYBEL.  Verhale.  Aan  moeder  se  knie: 
vertel  deur  Minnie  Postma.  Pretoria, 
J.  L.  van  Schaik,  1953.  128  bl.  gekl. 
illus.  23  sm.  15/-. 

— . Die  apostel  Paulus.  Johannesburg, 
Afr.  pers-boekhandel,  1953.  47  bl.  illus. 
21J  sm.  slap  linne.  (,,A.P.B.-bybel- 
boekie,”  nr.  26).  3/6. 

— . Bybelverhaaltjies  vir  die  heel  klein- 
tjies;  vertel  deur  Ora.  Kaapstad,  N. 
G.  kerkuitgewers,  s.j.  [1953].  15  bl. 
illus.  18  sm.  pap.  1/3. 

— . Daniël  en  Ester.  Johannesburg,  Afr. 
pers-boekhandel,  1953.  47  bl.  illus.  21J 
sm.  slap  linne.  („A.P.B.-bybelboekie,” 
nr.  15). 

— . Dawid  en  Jonatan.  Johannesburg, 
ibid.  1953.  31  bl.  illus.  21J  sm.  slap 
linne.  („A.P.B.-bybelboekie,”  nr.  11). 
3/6. 

— . Gelykenisse  van  Jesus,  bundel  1. 

Johannesburg,  Afr.  pers-boekhandel, 
1953.  34  bl.  illus.  21J  sm.  slap  linne. 
(..A.P.B.-bybelboekie,”  nr.  21).  3/6. 

- — . Gelykenisse  van  Jesus.  bundel  3. 

Johannesburg,  Afr.  pers-boekhandel, 
1953.  29  bl.  illus.  21j  sm.  slap  linne. 
(,,A.P.B.-bybeIboekie,”  nr.  23).  3/6. 

— . Gelykenisse  van  Jesus,  bundel  4. 

Johannesburg,  ibid.  1953.  35  bl.  illus. 
21J  sm.  slap  linne.  (,,A.P.B.-bybeI- 
boekie,”  nr.  24).  3/6. 

— . Geboorte  en  jeugjare  van  Jesus.  Jo- 
hannesburg,  Afr.  pers-boekhandel,  1953. 
42  bl.  illus.  2ÍJ  sm.  slap  linne. 
(,,A.P.B.bybelboekie,”  nr.  16).  3/6. 

— . Johannes  die  doper.  Johannesburg, 
ibid.  1953.  34  bl.  illus.  21J  sm.  slap 
linne.  („A.P.B.-bybelboekie,”  nr.  17). 
3/6. 

— . Rut.  Samuel  en  Job.  Johannesburg, 
Afr.  pers-boekhandel,  1953.  32  bl.  illus. 
8Í-  X 6:J.  slap  linne.  (,,A.P.B.-bybel- 
boekie,”  nr.  9).  3/6. 

— . Gideon  en  Simson.  ibid.  1953.  32  bl. 
illus.  8}  x 6ï.  slap  linne.  (,,A.P.B,- 
bybelboekie.”  nr.  8).  3/6. 

— . Wonderwerke  van  Jesus,  bundel  1. 
Johannesburg.  Afr.  pers-boekhandel, 
1953.  42  bl.  illus.  21J  sm.  slap  linne. 
(,,A.P.B.”-bybelboekie,”  nr.  18). 

— . — . Bundel  2.  1953.  30  bl.  illus. 
81  x 6s.  slap  linne.  (,,A.P.B.-bybel- 
bóekie,”  nr.  19). 

— - . — . Bundel  3.  1953.  35  bl.  illus.  211 
sm.  slap  linne.  (,,A.P.B.-bybelboekie,” 
nr.  20). 

CARINUS,  A.  E.  Dokter  Dwerg.  Pretoria, 
J.  L.  van  Schaik,  s.j.  [1953].  [18]  bl. 
gekl.  illus.  5J  x 4J.  karton.  (,,Klein- 
goedboekies” ) . 

— . Die  vrolike  springers.  Pretoria,  J.  L. 
van  Schaik.  s.j.  [1953].  [181. bl.  gekl. 
illus.  5]  x 4J.  karton.  (..Kleingoed- 
boekies”) . 

CENTRAL  news  agency.  Glinsterende 
ogies:  Adoons  die  apie,  ens.  Johannes- 
burg,  Centrai  news  agency,  s.j.  [1953]. 
[12]  bl.  gekl.  illus.  30  sm.  karton.  2/3. 

— . Glinsterende  ogies.  Rooikappie,  ens. 
Johannesburg.  Central  news  agency, 
s.j.  [1953].  [12]  bl.  gekl.  illus.  30  sm. 
karton.  2/3. 

— . Mammie,  hoe  laat  is  dit  asseblief. 
Johannesburg,  Central  news  agency,  s.j. 
[1953].  [12].  bl.  gekl.  illus.  19*  sm. 
karton.  2/3. 

— . My  boekie  van  vonkelende  liggies. 
Johannesburg,  Central  news  agency, 
s.j.  [1953].  [12]  bl.  gekl.  illus.  22  sm. 
karton.  2/3. 

— . My  hasie  gesels.  Johannesburg, 

Central  news  ageney,  s.j.  [1953].  [ ] 

bl.  gekl.  illus.  21  sm.  karton.  2/3. 

— . My  hondjie  gesels.  Johannesburg, 

Central  news  agency,  s.j.  [1953].  [12] 
bl.  geki.  illus.  21  sm.  karton.  2/3. 

- — . My  katjie  gesels.  Johannesburg, 

Central  news  agency,  s.j.  [1953].  [12] 
bl.  gekl.  illus.  21  sm.  karton.  2/3. 

— . My  Teddie  gesels.  Johannesburg. 

Central  news  agency,  s.j.  [1953].  [12] 
bl.  gekl.  illus.  21  sm.  karton.  2/3. 

— ••  Otjie  en  die  betowerde  fluit.  Johan- 
nesburg,  Central  news  agency,  s.j. 
[1953].  [ ] bl.  gekl.  illus.  29i  sm. 

karton.  2/3. 

— . Otjie  se  skatkissie.  Jo'nannesburg, 
Central  news  agency,  s.j.  [1953].  [16] 
bl.  gekl.  illus.  29}  sm.  karton.  2/3. 

— . Sannie.  Johannesburg.  Central  news 
agency,  .sj.  [1953].  [12]  bl.  gekl.  illus. 
21  sm.  karton.  2/3. 

DIAMOND.  Lucy.  Die  kind  van  die  tem- 
pel:  geïll.  deur  Kenneth  Inns  Lough- 
borough,  Wills  & Hepworth,  s.j.  [1953]. 
[51]  bl.  gekl.  illus.  wit.  17}  sm.  (’n 
,,Ladybird-boek,”  reeks  522).  3/6. 

DOYLE,  sir  Arthur  Conan,  1859-1930. 
Die  avonture  van  Sherlock  Holmes. 
Pretoria.  J.  L.  van  Schaik,  1953.  195 
bl.  6J  x 5.  („Libri-reeks,”  nr.  10). 

FITINGHOF,  Laura.  Die  kinders  van  die 
groot  sneeuveld.  Pretoria,  J.  L.  van 
Schaik,  1953.  205  bl.  7 x 4J.  („Libri- 
reeks,”  nr.  12). 


KABOUTERLAND.  Pretoria,  J.  L.  van 
Schaik,  s.j.  [1953].  ongep.  gekl.  illus. 
21  sm.  karton.  8/6. 

KLERK.  W.  A.  de.  Die  gésel  van  Nama- 
land.  Johannesburg.  Afr.  pers-boekhan- 
del,  1954.  249  bl.  19  sm.  10/-. 

MOUNTEVANS.  adm.  E.R.G.R.  Met 
Seott  na  die  Suidpool.  Pretoria.  J.  L. 
van  Schaik,  1953.  307  bl.  foto.  6|  x 5. 
(,,Libri-reeks,”  nr.  8). 

NAUDÉ,  Bettie.  Saartjie  se  slim  plan. 
Johannesburg,  Afr.  pers-boekhandel, 
1953.  143  bl.  71  x 5.  (..Saartjie  Bau- 
mann-reeks,”  nr.  6).  7/6  (8/-). 

PISTORIUS,  P.  V.  Waar  Asgard  blink: 
verhale  uit  die  Germaanse  mitologie. 
Johannesburg,  Afr.  pers-boekhandel, 
1953.  121  bl.  19  sm.  8/6. 

POSTMA,  Minnie.  Twee  kalantjies;  illus. 
deur  M.  Meiring.  Pretoria,  J.  L.  van 
Schaik.  1953.  120  bl.  illus.  23}  sm. 
karton.  8/6. 

SPENCE,  Ela.  Die  elfies.  Pretoria,  J.  L. 
van  Schaik,  s.j.  [1953].  [18]  bl.  gekl. 
illus.  5J  x 4J.  karton.  (..Kleingoed- 
boekies”) . 

— . Soekie  en  die  Tweeling.  Pretoria,  J. 
L.  van  Schaik,  1953.  131  bl.  8 x 5}. 

— . Soekie  en  Kaptein.  Pretoria,  J.  L. 
van  Schaik,  1953.  136  bl.  20  sm.  7/6 
(7/10). 

TWAIN.  Mark.  Die  avonture  van  Tom 
Sawyer.  Pretoria,  J.  L.  van  Schaik, 
1953.  242  bl.  61  x 41.  (,,Libri-reeks,” 
nr.  6 ) . 

WYSS,  J.  R.  Die  familie  Robinson.  Pre- 
toria,  J.  L.  van  Sehaik,  1953.  168  bl. 
illus.  174  sm.  (,,Libri-reeks,”  nr.  7). 
7/6. 

GESKIEDENIS 

KARASBURG.  Historiese  oorsig  van 
Karasburg,  geleë  in  die  distrik  Warm- 
bad.  Windhoek,  Suidwes-drukkery,  s.j. 
[1953?]  55  bl.  81  x 51.  pap. 

TAALKUNDE 

FRANKEN,  dr.  J.  L.  M.  Tentatiewe 
etimologieë.  Stellenbosch.  Annale  van 
die  Universiteit  van  Stelíenbosch,  1953. 
41  bl.  bibl.  24  sm.  pap.  (Jg.  27,  reeks 
B,  nr.  1 (1953).)  5/6. 

YVOORDEBOEK 

AFRIKAANSE  filatelistiese  vereniging. 
Johannesburg.  Engels-Afrikaanse  filate- 
listiese  woordelys/English  Afrikaans 
glossary  of  philatelic  terms.  Johannes- 
burg,  Afrikaanse  filatelistiese  vereni- 
ging,  s.j.  [1953].  32  bl.  19}  sm.  pap. 

MUSIEK 

AFRIKAANSE  sangsterretjies:  17  skool- 
en  kindertuinliedjies  vir  die  kinders 
van  S.A. : deel  I.  Kaapstad,  Miiller,  s.j. 
[1953].  35  bl.  24  sm.  4/-. 

CARSTENS,  Nieo.  Drie  gewilde  nom- 
mers  vir  die  trekklavier.  Johannesburg, 
Musiekuitgewersmy.  van  Afrika.  1953.  4 
bl.  30  sm.  pap.  (P.A.435).  2/6. 

YALE,  Carl  en  Roger.  Wie  gaan  betaal 
vir  die  bier?  Johannesburg.  Musiek- 
uitgewersmy.  van  Afrika,  s.j.  [1953]. 
4 bl.  29  sm.  pap.  (P.A.373).  2/-. 
OPVOEDKUNDE 

NEL,  dr.  B.  F.  Die  geestesgesondheid  van 
die  onderwyser  en  die  invloed  hiervan 
op  die  wordende  persoonlikheid  van  die 
kind.  Pretoria,  Fakulteit  opvoedkunde, 
Universiteit,  Pretoria,  s.j.  [1953].  194- 
I 202  bl.  24}  sm. 

POTGIETER,  G.  J„  en  SYMINGTON, 
F.  C.  Die  opvoedkundige  en  administra- 
tiewe  implikasies  van  moderne  groot 
middelbare  skole.  Pretoria,  Fakulteit 
opvoedkunde,  Universiteit  Pretoria, 
1953.  15  bl.  21  sm.  (Opvoedkundige 
studies,  nr.  1). 

GODSDIENS 

BREEDT,  J.  M.  N.  Handleiding  vir  kat- 
kisante  van  die  N.G.  Sendingkerk  in 
S.A.  Elsiesrivier,  Nasionale  handels- 
drukkery,  drukkcrs,  s.j.  [1953].  113  bl. 
18  sm. 

CALVINISME  en  liberalisme.  Potchef- 
stroom,  Calvyn-jubileum  - boekefonds, 
1953.  63  bl.  21i  sm.  2/6. 

CARTER,  Mary.  Haar  eerste  liefde;  ver- 
werk  deur  W.  F.  Loots.  Kaapstad,  N.G. 
Kerkuitgewers,  s.j.  [1953].  90  bl.  18  sm. 
pap.  5/6. 

GEFEDEREERDE  N.G.  kerke.  Lig  en 
lewe:  dagstukkies  vir  een  jaar.  Kaap- 
stad,  N.G.  kerkuitgewers,  s.j.  [1953]. 
375  bl.  5i  x 4}.  pap.  4/-. 

HANEKOM,  dr.  T.  N.  Kerk  en  volk: 
die  verhouding  tussen  Afrikaanse 
lewenskringe.  Kaapstad,  N.G.  kerk- 
uitgewers,  s.j.  [1953].  143  bl.  18J  sm. 
karton.  (,,Kerk-  en  volk-reeks,”  nr. 
10).  11/6. 

HOVY,  W.  Deur  geloof  alleen:  die  lewe 
van  Maarten  Luther.  Kaapstad.  N.G. 
kerkuitgewers,  s.j.  [1953].  110  bl. 

7 x 4|.  pap.  6/6  (7/-). 

KUYPER.  Abraham.  Vroue  van  die 
Bybel.  Roodepoort,  C.U.M.,  s.j.  [1953]. 
243  bl.  18  sm.  10/6. 

LANGS  groen  weivelde:  24  predikasies 
van  predikante  in  die  ressort  van  die 
Part.  Sinode  van  Suid-Transvaal  en 
professore.  Potchefstroom,  Calvyn- 
Jubileum-boekefonds,  s.j.  [1953].  162 
bl.  21  sm.  7/-. 

MARSHALL,  Alex.  Gods  verlossingsplan. 
Kaapstad,  A.E.B.  - boekhandel,  s.j. 
[1953].  61  bl.  17  sm. 


NEDERDUITS  geref.  gemeente.  Kimber- 
ley.  Feesprogram  ter  herinnering  aan 
die  inwyding  van  die  herstelde  kerk- 
gebou,  ens.  Kimberley,  Nederduits  ge- 
ref.  gemeente,  1953.  28  bl.  illus.  10ix7J. 
pap.  2/6. 

NEDERDUITS.  Gereformeerde  kerkuit- 
gewers  van  S.A.  Die  berymde  psalms 
. . . saam  met  die  Evangeliese  gesange. 
Kaapstad,  N.G.  kerkuitgewers,  s.j. 
[1953].  xv,  314,  xi,  325  bl.  10i  sm. 
kunsleer.  21/-. 

NEDERDUITS  hervormde  of  gerefor- 
merde  kerk,  Kommissie  van  Christelike 
milddadigheid.  Gods  woord  en  ons 
gawes.  Bloemfontein,  Sentrale  pers, 
drukkers,  s.j.  [1953].  16  bl.  21  sm. 

PEARSON,  B.  H.  Die  monnik  wat  her- 
leef  het:  ’n  verhaal  van  Suid-Amerika: 
vertaal  deur  D.  L.  du  Toit.  Kaapstad, 
Protestantse  vereniging  van  Suid- 
Afrika,  s.j.  [1953].  143  bl.  18}  sm.  5/6. 

PIENAAR,  B.  J.  Vyf-en-veertig  jaar 
langs  die  spoor.  Naauwpoort,  Die  skry- 
wer,  ,,Eureka,”  s.j.  [1953?].  189  bl. 
illus.  21}  sm.  7/6. 

RENSBURG,  M.  J.  van.  My  klas  en 
ek:  ’n  kort  verhandeling  oor  die  werk 
in  ons  Sondagskole.  Johannesburg, 
Evangelie-uitgewers,  s.j.  [1953].  16  bl. 
17  sm. 

SCHOLTEMEIJER,  Herman.  Ons  blaai 
deur  die  Bvbel.  Kroonstad,  die  Skry- 
wer,  1953.  48  bl.  22  sm. 

VILLIERS,  H.  T.  de.  Die  boodskap  van 
die  Tabernakel.  Kaapstad.  A.E.B.-boek- 
handel,  s.j.  [1953].  96  bl.  18  sm. 

WOELDERINK,  J.  G.  Belydenis  en  nag- 
maal.  Krugersdorp,  Nederduits  Her- 
vormde  Weeshuis-pers,  bus  171,  s.j. 
[1952].  64  bl.  20}  sm. 

WYK,  ds.  J.  H.  van,  A.sn.  Die  doop 
as  verbondsteken.  Kaapstad,  N.G.  kerk- 
uitgewers,  s.j.  [1953].  15  bl.  18  sm. 
pap.  9d. 

